Majlieehugai Maleeh ge vaahaka maa gadha!\nމަލީހު ޖަމާލު އިއްޔެ މަޖިލީހުގައި ޖަވާބުދާރީވުމުގެ ގޮތުން ވާހަކަފުޅު ދައްކަވަނީ: މަލީހުގެ މި މައްސަލަ ވަނީ ތާރީޙުގެ ތެރެއަށް ވަދެފައި\nވަޒީރުންނާއި އެހެންވެސް އެފަދަ މަގާމުތަކުގައި ތިއްބަވާ ބޭފުޅުންގެ އިތުބާރު ނެތްކަމުގެ ވޯޓް ނެގުމަކީ ހައިރާންވާވަރު ކަމެއް ނޫނެވެ. ކުރީގެ ޓްރާންސްޕޯޓް މިނިސްޓަރު ހަަސަން ޒަރީރު -- މިނިސްޓަރު ޒާހިޔާގެ ބައްޕާފުޅު -- ގެ މައްޗަށް 1980 ގައި އިތުބާރު ނެތް ކަމުގެ ވޯޓެއް މަޖިލީހުގައި ނެގި އެވެ. އެއީ ތާރީހީ ވޯޓެކެވެ. އޭގެ ފަހުން ވެސް އިތުބާރުގެ މައްސަލާގައި ތަފާތު އެތައް ވޯޓްތައް ނަގައި އެތައް ވޯޓަކަށް ފެހިވެ، ވޯޓުގެ ކުރީ އިސްތިއުފާ ދެއްވުން ފަދަ އެތައް ކަމެއް ތާރީހުން ޖާގަ ހޯދާފައި ވެއެވެ.\nނަމަވެސް ރައީސް އިބްރާހިމް މުހައްމަދު ސޯލިހުގެ ކެބިނެޓްގެ ސައިންސް މިނިސްޓަރު މުހައްމަދު މަލީހު ޖަމާލުގެ މައްޗަށް އިއްޔެ ރައްޔިތުންގެ މަޖިލީހުގައި ނެގި އިތުބާރު ނެތް ކަމުގެ ވޯޓަކީ މާ ބޮޑަށް ވެސް ތާރީހީ ވޯޓެއްގެ ގޮތުގައި ލިޔެވިފައި އޮންނާނެ އެވެ.\nސަރުކާރުގެ ތަރުޖަމާނު ކަމާ ހަވާލުވެ ވަޑައިގެން މުހައްމަދު މަބްރޫކް ފުރަތަމަ ބޭއްވެވި ޕްރެސްގައި މަލީހުގެ އިތުބާރާ ގުޅޭ ސުވާލެއް އަމާޒުވި އެވެ. އެ ދުވަހު އޭނާ ވިދާޅުވި ގޮތުގައި ސައިންސް މިނިސްޓްރީ އާއި މިނިސްޓަރާ ގުޅޭ "ނުރަނގަޅު މައްސަލަތައް ފާހަގަކޮށް" އެމްޑީޕީގެ ޕީޖީ ގްރޫޕުން ފޮނުވާފައިވާ ސީޓީއެއް ރައީސްގެ މޭޒުކޮޅުގައި އެބައޮތެވެ.\nއެއީ ފެބުރުއަރީން 10 އެކެވެ. އިއްޔެއަކީ މާރިޗުން އެއް ދުވަހެވެ؛ މީގެ މާނައަކީ މަޖިލީހާއި މަޖިލީހުގެ ރައީސްގެ ބާރު ގަދަކަމުން ގޮސް މަލީހުގެ މައްސަލާގައި ރައީސް ސޯލިހަށް އެއްޗެއް ވިދާޅުވާން ކެރިވަޑައި ނުގަތީ އެވެ. ނޫނީ މަލީހާ މެދު ކަންވެ ނިމިގެން އެ ދިޔައީ ރައީސް ސޯލިހު ބޭނުންފުޅުވާ ގޮތަށެވެ. މި ދެ ގޮތުން ކުރެ ކޮންމެ ގޮތެއް ވިޔަސް އެއީ ރައީސް ސޯލިހަށް، ސަރުކާރަށް ކުރިމަތިވި ލަދެކެވެ.\nމަޖިލީހުގައި މަލީހަށް ތުހުމަތު ކުރި މައްސަލައާ ބެހޭ ގޮތުން މަޖިލީހަށް ވެސް އަދި ރައީސް ސޯލިހުގެ ސަރުކާރަށް ވެސް ވަށައި ޖެހޭ އެއްވެސް ވާހަކައެއް ބުނެދެވިފައެއް ނުވެ އެވެ. ތުހުމަތުތަކުގެ ދިފާއުގައި މަލީހު ދެއްކެވި ވާހަކަ ނަފީ ކުރެވޭނެ އެއްވެސް ހުއްޖަތެއް "މަޖިލިސް މެންބަރުން ނުރުނީމާ އެ ނުރެހެނީއޭ" ބުނުން ފިޔަވައި އެއްވެސް ދިމާއަކުން ނުދެއްކުމުން އެއީ ރައްޔިތުންގެ ކުރި މަތީގައި މަޖިލީހާއި އެގްޒެކެޓިވް ބާރު، ވި ފޭއްޔެއް ފިޔަވައި އެހެން ކޮން އެއްޗެއް ހެއްުވެ؟\nމަލީހު ކެބިނެޓަށް ވަޑައިގަތީ ޖޭޕީގެ ސްލޮޓެއްގަ އެވެ. އޭނާ ނިސްބަތްވާ އެ ޕާޓީއެއް ވެސް ސަރުކާރު ކޯލިޝަންގައި ސިޔާސީ ފައިދާ ނަގައިގެން އެބަ އޮވެ އެވެ. އެހެން ނަމަވެސް މި މައްސަލާގައި އެއްޗެއް ބުނާކަށް އެ ޕާޓީއަކަށް ނުކެރުނެވެ. ޕާޓީގެ ލީޑަރު ގާސިމް އިބްރާހިމް ވެސް ދުނިޔޭގެ ލަދަށް އެއްޗެއް ވިދާޅުވީ މެދުވެރިއެއް ބޭނުން ކުރައްވައިގެނެވެ. އެވެސް "ގެރިމަރުވި" ފަހުންނެވެ. ޕާޓީގެ އެހެން ދިމަ ދިމާއިން ވާހަކަ އައީ ވެސް ހުރިހާ ކަމެއް ނިމުމުންނެވެ.\nމަލީހާ ކުރިމަތިވި ސިޔާސީ ކޮޅިގަނޑުގެ ވިލާ ބޯވެ، ބޯމަތިވަމުން ގޮސް ބަންޑުވުމުން އެ މައްސަލާއެކު މަލީހު އިއްޔެ މަޖިލީހަށް ވަޑައިގަތް އިރު ކެބިނެޓްގެ އެހެން އެއްވެސް ވަޒީރަކު ވެސް އޭނާގެ މިނިސްޓްރީގެ އެއްވެސް ވެރިއެއް / މުވައްޒަކު ވެސް ދިފާއުގައި އެއްޗެއް ނުބުނެ އެވެ. އެގެޒެކެޓިވް ބާރާއި މުޅި ދައުލަތުގެ ވެރިޔާ ރައީސް ސޯލިހު ވެސް މަލީހާމެދު އަމަލު ކުރަނީ ބޭއިންސާފުންނޭ ނުވަތަ އިންސާފުންނޭ ވެސް ވިދާޅުވާކަށް ބޭނުންފުޅެއް ނުވި އެވެ. މަލީހު ހުންނެވީ ގިނިކަންޏާ އެވެ.\nމީގެ ކުރީން މޭ 20، 2015 ގައި ރައީސް އަބްދުﷲ ޔާމީންގެ ސަރުކާރުގައި މިނިސްޓަރު ކަމުގެ މަގާމުގައި ހުންނެވަނިކޮށް މަލީހު މަގާމަކުން ވަކިކުރެއްވި އެވެ. އެހެންވީމާ ވަޒީރުކަން ގެއްލުމަކީ އޭނާއަށް ބާ ކަމެކެވެ. އެކަމަކު އިއްޔެ ކުރެއްވުނު ފަދަ އިހުސާސެއް ކުރިން މަލީހަށް ކުރެއްވިފައި އޮންނާނެ ހެނެއް ހީއެއް ނުވެއެވެ.\nއިތުބާރު ނެތް ކަމަށް ވެއްދި މައްސަލައަށް ގިނިކަންޏާ ވިޔަސް މަލީހު ޖަވާބުދާރީވެ ވަޑައިގަތީ ސާބިތު ކަމާއެކު އެވެ. އެކަން ގިނަ އާންމުން ވަނީ ފާހަގަ ކޮށްފަ އެވެ.\nރަނގަޅަށް ތައްޔާރުވެ ވަޑަައިގެން އިއްޔެ މަލީހު މަޖިލީހަށް ވަޑައިގެންފައި ވަނީ ވެސް "ރިޔާސަތުގެ ގިޔަރު" މައްޗަށް އަރާނެ ވަރު އެނގިވަޑައިގެންކަން އޭނާ މަޖިލީހުގައި ބޭނުން ކުރެވި ގޮންޖެއްސެވުމުގެ ބައެއް އިބާރާތްތަކުން އެނގެ އެވެ. އޭގެ ތެރޭގައި "ހަކުރާގޭ ފެންޑާގައި އެކޮޅުކޮޅުން އެލުވިއަސް ފަހަތަށް ނުޖެހޭނެ!" އާއި "މި އައީ މަގާމުގެ ދިފާއުގައެއް ނޫނެވެ. މި ދަނީ ގާނޫނު އަސާސީގެ މާއްދާ 27 ގެ ދިފާއުގަ" ކަމަށް ހިމެނެ އެވެ.\nޖަވާބުދާރީވެ ވަޑައިގަތުމަށް މަޖިލީހުގައި މަލީހު ސާބިތު ކަމެއް ދެއްކެވި ނަމަވެސް އަދި މަޖިލީހުގެ މެންބަރުން މަލީހާމެދު ވަކި ގޮތެއް ނިންމައިގެން ތިއްބެވި ނަމަވެސް، މަޖިލީހަށް ގޮންޖައްސަވައި މުރަނަ ކަމެއް ގެންގުޅުއްވުމަކީ އެހާ ހަމަޖެހޭ ކަމެއް ނޫނެވެ. ޖަވާބުދާރީވެ ވަޑައިގަތުމުގައި މަލީހު ޕޮއިންޓް ހޯއްދެވި ނަމަވެސް މަޖިލީހާއި ރިޔާސަތަށް ގޮން ޖެއްސުމުގައި ބޭނުން ކުރެއްވި މުރަނަ ބަސްތަކުގެ ސަބަބުން މަލީހަށް ޕޮއިންޓެއް ކެނޑެ އެވެ. އެއީ އެންޓަޓެއިން ކޮށްލާވަރު ކަމަކަށް ބައެއް މީހުނަށް ވިޔަސް އެއީ މަލީހަށް ކުރެއްވުނު މާ މޮޅު ކަމެއް ނޫނެވެ.\nމެމްބަރުންގެ ހުރިހާ ސުވާލުތަކަށް ވެސް އަދި ކުރިންސުރެ ކުރަމުން އައި ހުރިހާ ތުހުމަތަކަށް ވެސް މަލީހު ވަރަށް ފުދޭ ޖަވާބުތައް ދެއްވެވި އެވެ. އޭނާ ވިދާޅުވި ގޮތުގައި އޭނާއާ މިނިސްޓްރީގެ މުވައްޒަފުން ކުރަން ޖެހޭ މަސައްކަތް ނިންމަވަަނީ ރައީސުލްޖުމްހޫރިއްޔާގެ ލަފަޔާ އިރުޝާދަށެވެ. މަސްއޫލިއްޔަތުތަކަކީ ރައީސް އޮފީހާ ހިއްސާ ކުރެވިފައިވާ ލިޔުންތަކެވެ. ސަރުކާރުގެ ސްޓްރެޓެޖިކް އެކްޝަން ޕްލޭންއާ އެއްގޮތަށް ސައިންސް މިނިސްޓްރީން ކުރަން ޖެހޭ ހުރިހާ ކަމެއް ހުރީ ނިމިފަ އެވެ. އެކަމަކު މިނިސްޓްރީގެ މެންޑޭޓްގައި ހިމެނޭ 90 ޕަސެންޓް މަސައްކަތް އޮތީ ސަރުކާރުގެ ޗީފް ޓެކްނޮލޮޖީ އޮފިސަރާ ހަވާލުކޮށްފަ އެވެ. އޭނާ ހުންނަވަނީ ރައީސް އޮފީހުގަ އެވެ. އޭނާގެ ބެލުމުގައި ހުރި ގިނަ ހުރީ ފުރިހަމަ ނުވެއެވެ. އިންޓަނެޓާއި ޓެލެކޮމިއުނިކޭޝަންއާ ގުޅޭ މައްސަލަތަކުގައި މަޖިލީހުގެ ދުރުމިއަކަށް އެ މީހާއަށް ނާރަ އެވެ.\n"ކީއްވެގެންތޯ ސަރުކާރުގެ ޗީފް ޓެކްނޮލޮޖީ މިނިސްޓަރު ނުގެންނެވިގެން ތިއުޅެނީ؟" މަލީހު އިއްޔެ ސުވާލެއް ކުރެއްވި އެވެ.\nމަލީހުގެ ދެއްކެވި ވާހަކަތަކީ ތާކުންތާކު ނުޖެހޭ ބުހުތާނެއްކަން އަދި ކުރިންސުރެ އޭނާގެ މައްޗަށް އޮތް ތުހުމަތަކީ ތެދެއްކަން ސާބިތުކޮށް ދެވޭނެ އެއްވެސް ވާހަކައެއް މެންބަރުންގެ ފަރާތަކުން އިއްޔެ ނާދެ އެވެ. މަލީހު ވަކި ކުރަން ޖެހޭ ސާފު ސަބަބެއް ވެސް ނުދެއްކުނެވެ. މުޅީން ވެސް އައީ ބޭކާރު ބަހަނާ ތަކަކެވެ.\nމެމްބަރުންގެ ހަމަ އެކަނި ޝަކުވާއަކީ ކޭމް އިން ހަދަން ޖެހޭ ގަވައިދުތައް ހަދާއިފައި ނެތުމާއި މިނިސްޓްރީ ހިނގައި ނުގަތުމެވެ. އެއަށް ވެސް މަލީ ޖަވާބު ދެއްވި އެވެ. އެކަމަކު އެއާ ގުޅުވާލައި ދައްކާވާނެ ވާހަކައެއް މަޖިލީހުގެ އެއްވެސް މެންބަރަކަށް އެނގިވަޑައެއް ނުގަތެވެ.\n"ނަހަދާ ކަމަށް ބުނާ ހުރިހާ ގަވައިދުތަކެއް ވަނީ ހަދަައި ނިންމައިފައި" މަލީހު ވިދާޅުވި އެވެ. "އަޅުގަނޑަށް އަދަބު ދޭން ތި އުޅުއްވަނީ ތިން މިނިސްޓަރެއްގެ މިނިސްޓަރުކަމުގައި ނުނިންމުނު ކަންކަން އަޅުގަނޑު ނިންމީމާތޯ؟\nމަލީހުގެ އިތުބާރުގެ މައްސަލަ މަޖިލީހަށް ހުށަހަޅުއްވައި އަމިއްލަ އުފަންދުވަހުގައި އެ މައްސަލައިން ކާމިޔާބު ހޯއްދަވައި އުފާ ކުރެއްވެވި އެމްޑީޕީގެ ޕާލަމަންޓްރީ ގްރޫޕްގެ ލީޑަރު، އަދި މެދު ހެންވޭރު ދާއިރާގެ މެމްބަރު އަލީ އާޒިމް، ސާފު މެޖޯރިޓީގެ ހިޔާލު އެއް ގޮތް ކޮށްލަން ބޭނުން ކުރެއްވި އިބާރާތަކީ މަލީހުގެ ވާހަކަތަކަށް ދެއްވުނު ޖަވާބަކަށް ނުފުދުނެވެ.\n"މިއީ ތުހުމަތުތަކެއްކޮށް ތަހުގީގެއް ހިންގަން ޖެހޭވަރުގެ ކަމެއްކަމުގައި އަޅުގަނޑު ނުދެކެން! އަަޅުގަނޑުމެން ހިތްހަަމަނުޖެހުނީމާ އެ ވަޒީރަކު އެ މަގާމުން އެކަހެރިވާން ޖެހޭނީ. އެއީ އަޅުގަނޑުމެން ނިންމާ ނިންމުމެއްް، ހިތްހަމަ ނުޖެހުނީމާ އެ ނިމުނީ،" އާޒިމްގެ ވާހަކައަކީ އެއީ އެވެ.\nއާޒިމްގެ އެ ވާހަކައަކަށް ފަހު "65" ގެ މުޅި ވާހަކަ ބަދަލުވީ އެ ގޮތަށެވެ. ފޮނަދޫ ދާއިރާގެ މެމްބަރު މޫސާ ސިރާޖު ވިދާޅުވި ގޮތުގައި ވެސް "ނުރުހުމުން އެ ނިމުނީ" އެވެ.\nމަލީހު ވަކިކުރުމުގެ ބަހުސްގައި މަލީހުގެ މައްސަލައަކީ ކޮބައި ކަމެއް ސާފެއް ނުވެ އެވެ. އެކަން ބުނެއެއް ވެސް ނުދެވުނެވެ. ހަމަ އެކަނި ބަހަނާތަކެއް ތެރޭގައި މައްސަލަ ބާވައި މަޖިލީހަށް މަލީހު ހާޒިރު ކުރުވައި "ޑުރާމާ ޒުވާބެއް" ކުރުން ނޫން ކަމެއް ނުވެ އެވެ. އެހެންވެ ގިނަ ބައެއްގެ ނަޒަރުގައި އެ ޒުވާބުގެ "އެވޯޑް ވިނާ" އަކީ މަލީހެވެ. ނަމަވެސް މަޖިލިސް އޮތީ މަލީހު މަގާމުން ވަކިކޮށްގެނެވެ. ސަރުކާރު އޮތީ އެގޮތް ގަބޫލުކޮށް އެ ހެން ބޭފުޅަކާ މިނިސްޓްރީ ހަވާލުކޮށްގެނެވެ.\nއެކަމަކު ބަންޑާރަ ނައިބުގެ ފަރާތުން ހުށަހެޅުމުން ސުޕްރީމް ކޯޓުން މޭ 22، 2017 ގައި ނިންމާފައިވާ ދުސްތޫރީ މައްސަލައިގެ ހުކުމް ބުނާ ގޮތުން މަޖިލީހުން އިތުބާރު ނެތްކަމުގެ ވޯޓަކުން ބޭފުޅަކު މަގާމުން ދުރު ކުރިޔަސް، އެ ނިންމުން ތަންފީޒު ވާނީ ސުޕްރީމް ކޯޓުން ފަހު ބަހެއް ބުނުމުންނެވެ. އެ ބަހެއް އަދި އެއް ނާދެ އެވެ. އަޔަސް ނަޔަސް ކޮންމެ ގޮތެއް ވިޔަސް މިއީ ތާރީހީ ވޯޓެއް އަދި ތާރީހީ ހާދިސާއެކެވެ. މަލީހެއް ދެން މި ސަރުކާރުގެ ވަޒީރު ކަމަކު ނުހުންނާނެ އެވެ.\nއިތުބާރު ނެތް ކަމުގެ މައްސަލަ މުހައްމަދު މަލީހު ޖަމާލް ރައްޔިތުންގެ މަޖިލިސް + އެމްޑީޕީ ރައީސް އިބްރާހިމް މުހައްމަދު ސޯލިހު ޖުމްހޫރީ ޕާޓީ ޕޮލިޓިކްސް


Iran ge nuclear scientist avahaarakohli kamuge thuhumathu Israel ah! | Jazeera\tއީރާންގެ ނިއުކްލިއަރ ސައިންސިސްޓް އަވާހަރަކޮށްލިކަމުގެ ތުހުމަތު އިޒްރާއީލަށް! - Jazeera\nއީރާންގެ ނިއުކްލިއަރ ސައިންސިސްޓް އަވާހަރަކޮށްލިކަމުގެ ތުހުމަތު އިޒްރާއީލަށް!\nސާއިފް ޝިޔާދު November 28, 2020 80 views0\nއީރާންގެ އެންމެ އިސް ނިއުކްލިއަރ ސައިންޓިސްޓުންގެ ތެރޭގައި ހިމެނޭ މުހްސިން ފަޚްރިޒާދާ އަވަހާރަކޮށްލީ އިޒްރާއީލުން ކަމަށް އީރާނުން ތުހުމަތުކޮށްފިއެވެ.\nހުޅަނގުގެ ގައުމުތަކުން ތުހުމަތުކުރާ އީރާންގެ ސިއްރު ނިއުކްލިއަރ ޕްރޮގްރާމްގެ އެންމެ އިސް މީހުންގެ ތެރޭގައި މުހްސިން ފަޚްރިޒާދާ ހިނޭއިރު އޭނާ އަވަހާރަކޮށްލާފައިވަނީ އިޒްރާއީލުން ކަމަށް އެގައުމުގެ ރައީސް ހަސަން ރޫހާނީ ވަނީ ތުހުމަތު ކުރައްވާފައެވެ. މުހްސިން ފަޚްރިޒާދާ ޝަހީދުވި ނަމަވެސް އެގައުމުން ހޯދާ ކާމިޔާބީތައް ނުހުއްޓުވޭނެ ކަމަށާއި މިކަމުން ވެސް ހާމަކޮށްދެނީ އެގައުމުގެ ދުޝްމަނުންގެ މެދުގައި އެގައުމާ މެދު އޮތް ނަފްރަތާއި ރުޅިވެރިކަން ކަމަށް ވެސް ރޫހާނީ ވިދާޅުވިއެވެ.\nއީރާންގެ މީޑިއާތަކުން ހާމަކޮށްފައިވާ ގޮތުގައި މުހްސިން ފަޚްރިޒާދާ އަވާހަރަކޮށްލާފައިވަނީ ތެހެރާންގެ އިރުމަތީ ސަރަހައްދެއްގައި އޭނާ ކާރުގައި އިންނަވަނިކޮށް ދިން ބަޑީގެ ހަމަލާއަކުންނެވެ. އޭނާ އަވަހާރަވީ ހޮސްޕިޓަލްގައި ފަރުވާދެމުން ދަނިކޮށެވެ. އީރާންގެ ދީނީ އަދި އަސްކަރީ ލީޑަރުން ވަނީ މި ހަމަލާގެ ބަދަލު ހިފާނެކަމުގެ އިންޒާރު ދީފައެވެ.\nއެގޮތުން އެގައުމުގެ ސުޕްރީމް ލީޑަރު އާޔަތުﷲ ޚާމަނައީ ވަނީ މުހްސިން ފަޚްރިޒާދާގެ މަސައްކަތް މަޑުޖެހުމެއް ނެތި ކުރިޔަށް ގެންދާނެ ކަމަށް ވިދާޅުވެ ބަދަލުހިފާނެ ކަމުގެ އިންޒާރު ދީފައެވެ.\nއުމުރުން 63 އަހަރުގައި މުހްސިން ފަޚްރިޒާދާ އަވަހާރަވިއިރު އޭނާއަކީ އީރާންގެ ރިވޮލިއުޝަނަރީ ގާޑްގެ މެމްބަރެކެވެ. އަދި މިސައިލް އުފެއްދުމެގެ މާހިރެކެވެ. އަވަހާރަވިއިރު އޭނާއަކީ އެގައުމުގެ ޑިފެންސް މިނިސްޓްރީގެ ދަށުން ހިންގަމުން އަންނަ އޯގަނައިޒޭޝަން ފޯރ ޑިފެންސިވް އިނޮވޭޝަން އެންޑް ރިސަރޗްގެ އެންމެ އިސްވެރިޔާއެވެ.


Konmehen Kuran Jehey Dhathureh Noonee Bangkok Ah Nukuran Edhefi - Vaguthu\nކޮންމެހެން ކުރަންޖެހޭ ދަތުރެއް ނޫނީ މިވަގުތު ބެންކޮކަށް ނުކުރަން އެދެފި\nވަގުތު އިމޭޖެސް: އިބްރާޙިމް ޝާބިލް\nތައިލެންޑްގެ ވެރިރަށް ބެންކޮކަށް ވިޔަފާރީގެ ބޭނުންތަކަށާއި ޗުއްޓީ ދަތުރުތަކަށް ދިވެހިން ދިއުން މަޑުޖައްސާލުމަށް ރާއްޖެ އިން ތައިލެންޑަށް ކަނޑައަޅާފައިވާ ސަފީރު މުހައްމަދު ޖިނާހު އެދިވަޑައިގެންފިއެވެ.\nޖިނާހު ނެރުއްވި ބަޔާނެއްގައި ވިދާޅުވީ ކޮންމެހެން ކުރަން ޖެހޭ ދަތުރެއް ފިޔަވައި ވިޔަފާރީގެ ބޭނުންތަކަށާއި ޗުއްޓީ ދަތުރުތަކަށް ބެންކޮކަށް ނުދިއުމަށް ދިވެހިންނަށް އިލްތިމާސް ކުރައްވާ ކަމަށެވެ. ރާއްޖޭގެ ރައްޔިތުންގެ ސިއްހަތަށް ވިސްނާ އިރު، މި ދަނޑިވަޅުގައި މުހިންމު ނޫން ދަތުރުތައް ހުއްޓާލަން ޖެހޭ ކަމަށް ޖިނާހު ވިދާޅުވިއެވެ.\nޖިނާހު ވިދާޅުވި ގޮތުގައި ތައިލެންޑުގެ ކަމާބެހޭ އިދާރާތަކުން ވެސް އެދޭ އެންމެ ބޮޑު އެދުމަކީ ދަތުރުތައް ހުއްޓާލުމެވެ.\nތައިލެންޑަކީ އެންމެ ފުރަތަމަ މިބަލި ފެނުނު ގައުމުތަކުގެ ތެރޭގައި ހިމެނޭ ގައުމެކެވެ.\nއަދި މާދަމާ އިން ފެށިގެން އަންނަ ހަފްތާގެ ބުރާސްފަތި ދުވަހުގެ ނިޔަލަށް ސަރުކާރުގެ ހުރިހާ އޮފީސްތަކެއް ވަނީ ބަންދުކޮށްފައެވެ.\nތައިލެންޑް ރާނީގެ 1400 އަށްވުރެ ގިނަ ބަރަހަނާ ފޮޓޯ ލީކް ކޮށްލައިފި\nމާޗް 18, 2020 13:32\nއެވެރިން ދިވެހިން ގައިގައި ތެޔޮދަމައިދޭން ތައްޔާރުކުރި ތެޔޮފުޅިތައް ކަރުވެދާނެ!


Amilla hidhumaiydhey thanthanun aguthakah genna badhaluthah balaa review kureveyne gotheh neh: Aasanadha | ThePress\nއަމިއްލަ ހިދުމަތްދޭ ތަންތަނުން އަގުތަކަށް ގެންނަ ބަދަލުތައް ބަލައި ރިވިއުކުރެވޭނެ ގޮތެއް ނެތް: އާސަންދަ\n23 June 2022, 11:46\nމަޖިލީހުގެ އިޖުތިމާއީ ކޮމިޓީގައި އާސަންދަ އާއި އެންސްޕާއިން/ ފޮޓޯ: އާސަންދަ\nސިއްހީ ހިދުމަތްތަކަށް އަގުގެ ބޮޑުބައެއް ހޭދަކުރާއިރު ހިދުމަތް އަވަސް ކުރަން ބޭނުންވާ މީހުންނަށް ބޮޑުއަގުގައި ހިދުމަތް ހޯދުން މަޖުބޫރުވެފައިވާ މައްސަލައާ ގުޅިގެން މަޖީލީހުގެ އިޖްތިމާއީ ކޮމިޓީއަށް މި މައްސަލައާ ގުޅޭގޮތުންވަނީ އާސަންދައާއި އެންސްޕާއިން ވަނީ ހާޒިރުކޮށްފައެވެ.\nމަރިޔަމް ޝަފީގް ވިދާޅުވީ އަދިވެސް އާސަންދަ ސްކީމަކީ އެންމެ ފުރިހަމަކޮށް އޮތް ސްކީމެއް ނޫން ކަމަށާއި މިކަން އިސްލާހުކުރުމުގައި ގޮންޖެހުންތައްވެސް ހުރި ކަމަށެވެ. އަދި އަމިއްލަ ހޮސްޕިޓަލްތަކުން ކުރާ ބޮޑެތި އޮޕަރޭޝަންތަކަށް އާސަންދައިގެ ވީހާވެސް ބޮޑު ކަވަރޭޖެއް ހޯދައިދިނުމަށް 2019 އިން ފެށިގެން އެ ހޮސްޕިޓަލްތަކާއެކު މުހިންމު މަސައްކަތްތަކެއް ފަށާފައިވާ ކަމަށް މަރިޔަމް ޝަފީގް ވިދާޅުވިއެވެ.\nމަރިޔަމް ޝަފީގް ވިދާޅުވީ އަގުތައް ބޮޑުކުރާ އުސޫލު ބެލޭނެ އެކަށީގެންވާ ގޮތެއް ނެތް ކަމަށާއި ބައެއް ކަހަލަ ބަލިތަކުގެ ފަރުވާއަށް އާސަންދަ ކަވަރޭޖްގެ އަގުތައް ހެދުމުގައިވެސް ގޮންޖެހުންތައް ހުރި ކަމަށެވެ. އެގޮތުން ނާރުގެ ބަލިތަކުގެ އޮޕަރޭޝަންތައް ފަދަ އަލަށް ރާއްޖެއަށް ތައާރަފްވަމުންދާ ފަރުވާތަކުގެ އަގު އަދިވެސް ނެހެދި ހުރިކަން ފާހަގަކުރައްވާ މަރިޔަމް ވިދާޅުވީ މިފަދަ މަސައްކަތްތަކުގައި ކްލިނިކްތަކުގެ އެއްބާރުލުން ހޯދަމުން ތަކުރާރުކޮށް އެދެމުން އަންނަ ކަމަށެވެ.\nހަބަރު ރައްޔިތުންގެ މަޖިލިސް އާސަންދަ\nމިދިޔަ އޭޕްރީލް މަހު އަތޮޅުތެރެއިން އާސަންދައަށް 51.6 މިލިއަން ރުފިޔާ\nއާސަންދަ ސްކީމުގައި ކޮރަޕްޝަން، އިސްލާހުކުރާނަން: ނަސީމް\nތަކުރާރުކޮން އެދުނީމަ ނިމުނީތަ. މަމީ ފާއިތުވި5އަހަރުދުވަސްތެރޭ ބޮލުގެ2އޮޕަރޭޝަން ކުރަން ޖެހުނު އަދި އައިސީޔޫގައިވެސް އޮންނަން ޖެހުނުމީހެއް. ސަރުކާރު މައި ހޮސްޕިޓަލްއަކުން މިޙިދްމަތެއް ނުލިބޭ. ނުލިބޭތާ ކީއްތަ ވާނީ ތިޔަކިޔާ މަށަށް ކަނަޑައެޅިފަހުރި އާސަންދަ ދިނިއްޔާ. އާސަންދަ ކަވަރ ނުކުރާނޭކަން އެނގޭކަމުގެ ލިޔުމުގަ ސޮއި ކުރަން ޖެހެ އެޑްމިޓްކުރާއިރު. ކޮބާ ރައްޔިތު މީހާގެ ހައަްޤު. ޢިންޑިޔާޢަށް ދާން2ކޮޅު ޓިކެޓާ ޙަރަދު ދޭ. ބަލަ މަށައް ޔަޤީންކަން އޮވޭ ރާޢްޖޭގެ އޭޑީކޭއަށް. ކީޢްވެތަ ނުދެނީ.


10 ނޮވެމްބަރު 2010 - މަދީނާ:\n1431 ވަނަ އަހަރު ޙައްޖުގެ އަޅުކަން އަދާކުރުމަށް މައްކާއަށް އައި ދިވެހި ޙައްޖުވެރިންގެ އިސްވެރިއެއްގެ ގޮތުން ދިވެހި ސަރުކާރުގެ ފަރާތުން ވަޑައިގެންނެވި، މިނިސްޓަރ އޮފް އިސްލާމިކް އެފެއާޒް ޑރ ޢަބްދުލްމަޖީދު ޢަބްދުލްބާރީ ރޭ އިރާކޮޅު ވަގުތެއްގައި މަދީނާއަށް ވަޑައިގެންނެވިއެވެ.<?xml:namespace prefix = o ns = "urn:schemas-microsoft-com:office:office" />\nމިނިސްޓަރ ޑރ ޢަބްދުލްމަޖީދުގެ ދެކަނބަލުން މަދީނާއަށް ވަޑައިގެންނެވިއިރު، ހުންނެވުމަށް ހަމަޖެހިފައިވާ ހޮޓަލުން މަރުޙަބާ ދެންނެވީ މަދީނާގެ އިސްލާމިކް ޔުނިވާސިޓީގައި ތަޢުލީމު ޙާޞިލްކުރާ ދިވެހި ބައެއް ކުދިންނެވެ.\nމިނިސްޓަރުގެ އަރިހުގައި ރިޔާޟްގައި ހުންނަ ދިވެހިރާއްޖޭގެ އެމްބެސީގެ މުސްތަޝާރުވެސް މަދީނާއަށް ވަޑައިގެންނެވިއެވެ.\nމިނިސްޓަރ ޑރ. ޢަބްދުލްމަޖީދު ޢަބްދުލްބާރީ ވަނީ މިއަދު މަދީނާގެ އިސްލާމިކް ޔުނިވާސިޓީ އަށް ޒިޔާރަތް ކުރައްވާފައެވެ. މި ޒިޔާރަތުގައި ޔުނިވާސިޓީގެ ބައެއް ފެކަލްޓީ ތަކުގެ އިސްވެރިންނާއި ބައްދަލުކުރައްވާފައިވެއެވެ.\nމިނިސްޓަރ ޑރ ޢަބްދުލްމަޖީދު އެނބުރި މައްކާއަށް ވަޑައިގެންނެވުމަށް ހަމަޖެހިފައިވަނީ މާދަމާ – 11 ނޮވެމްބަރ 2010 ވާ ބުރާސްފަތި ދުވަހުގައެވެ.\nމިހާތަނަށް މި ލިޔުން ކިޔާފައިވަނީ 3123 ފަހަރު


Aharuge fahu6mas dhuvahu resort thakun dhakkan jehey bimu kuli faskodhdheefi\n07:23am | Monday, 01 June 2020\nރާއްޖޭގެ އެންމެ ބޮޑު އަމިއްލަ ޓޫރިޒަމް ކުންފުނި ކަމަށްވާ ޔުނިވާސަލް އިން ރ. ފާރުފުށީގައި ހެދި ރިސޯޓު.\nއަހަރުގެ ފަހު6މަސްދުވަހު ރިސޯޓްތަކުން ދައްކަންޖެހޭ ބިމު ކުލި ފަސްކޮށްދީފި\nމޭ 20, 2020\nރިސޯޓްތަކުގެ މިއަހަރުގެ ފަހު ހަ މަސްދުވަހުގެ، ބިމު ކުލި ދައްކަންޖެހޭ މުއްދަތު ފަސްކޮށްދިނުމަށް ސަރުކާރުން ނިންމައިފި އެވެ.\nކޮވިޑް-19 އާއި ގުޅިގެން މިރޭ ގައުމާއި މުހާތަބު ކުރައްވާ ރައީސް އިބްރާހީމް މުހައްމަދު ސޯލިހް ވިދާޅުވީ، މި ދަތިކަމުން އަރައިގަނެ، ފަތުރުވެރިކަން އަލުން ފެށިގެންދާއިރު، ރިސޯޓްތަކަށްވެސް ލުއިފަސޭހަ ގޮތްތަކެއް ހޯދައިދޭންޖެހޭ ކަމަށް ދެކެވަޑައިގަންނަވާ ކަމަށެވެ.\nހަމަ މިއާއި އެކު ދަނޑުވެރިކަމަށް ސަރުކާރުން ދޫކޮށްފައިވާ ލޯންތައްވެސް ދެއްކުން6މަސްދުވަހަށް ފަސްކުރުމަށް ސަރުކާރުން ވަނީ ނިންމާފަ އެވެ.\n"ސަރުކާރުން މިހާރު ނިންމާފައިވަނީ، ރިސޯޓްތަކުގެ މިއަހަރުގެ ފަހު6މަސްދުވަހުގެ، ބިމު ކުލި ދައްކަންޖެހޭ މުއްދަތު ފަސްކޮށްދިނުމަށް. އަދި އޭގެ އިތުރުން ދަނޑުވެރިކަމަށް ދޫކޮށްފައި ހުރި ރަށްތަކުގެވެސް، ކުރިއަށް އޮތް6މަހުގެ ބިމު ކުލި، ދައްކަންޖެހޭ މުއްދަތު ފަސްކޮށްދިނުމަށް ސަރުކާރުން މިހާރު ވާނީ ނިންމާފައި،" ރައީސް ވިދާޅުވި އެވެ.\nމީގެ އިތުރުން ފިނޭންސް މިނިސްޓްރީން ކުއްޔަށް ދީފައި ހުރި އެހެން ބިންތަކުގެ ކުލިވެސް6މަސްދުވަހަށް ފަސްކޮށްދިނުމަށް ނިންމަވާފައިވާ ކަމަށް ރައީސް މިރޭ ވިދާޅުވި އެވެ.\nމިއީ މުޅި ދުނިޔެ ހުއްޓުމަކަށް އައިސްފައިވާ ވަގުތެއް ކަމަށާއި މިއީ ވަރަށް މަދުން ނޫނީ، ކުރިމަތިވެފައި ނެތް ޙާލަތެއް ކަމަށް ވެސް ރައީސްގެ ވާހަކަފުޅުގައި ފާހަގަކުރެއްވި އެވެ. މިފަދަ ހާލަތްތަކުގައި، ކުރިމަގަށް ރަނގަޅު ކުރެވިދާނެ ވަރަށް ގިނަ ކަންތައް އެބަހުރި ކަމަށާއި އެހެންކަމުން، ރާއްޖޭގެ އިގްތިސާދު އަލުން ފަށައިގަންނައިރު، އާ ވިސްނުން ގެންގުޅުމަކީ މުހިންމު ކަމެއް ކަމަށް ވެސް ރައީސް ވިދާޅުވި އެވެ.\nރައީސް ވިދާޅުވީ މި ބަލިން ރައްކާތެރިވުމަށް މަސައްކަތްކުރާއިރު، މި ބައްޔަށް ފަހުގައި އާންމު ދިރިއުޅުމަށް އެނބުރި ދިޔުމަށްވެސް ތައްޔާރުވާން ޖެހޭ ކަމަށެވެ. މިހާރު ކުރިމަތިވެފައިވާ އިގްތިސޯދީ އަދި އިޖުތިމާއީ ދަތިތަކުން އަރައިގަތުމަށް އުފެއްދި ގައުމީ ޓާސްކް ފޯހުގެ މަސައްކަތް މިހާރު ކުރިއަށް ދާކަން ރައީސްގެ ވާހަކަފުޅުގައި ފާހަަގަކުރެއްވި އެވެ.\nކޮވިޑް-19 އާއި ގުޅިގެން ރާއްޖޭގެ ހުރިހާ ރިސޯޓެއް ހުއްޓި ވަރަށް ގިނަ ފާރާތްތަކެއްގެ ވަޒީފާ ވަނީ ގެއްލިފަ އެވެ. މީގެ އިތުރުން އަމިއްލަ ފިޔަފާރިވެރިންގެ ވިޔަފާރިތައް ވެސް ވަރަށް ބޮޑަށް ހީނަރުވެ ގިނަ ބައެއްގެ ވަޒީފާއަށް ވަނީ ނުރަނގަޅު އަސަރުކޮށްފަ އެވެ.\nރާއްޖޭގެ މައި ސިނާއަތް ކަމަށްވާ ފަތުރުވެރިކަމަށް ކުރިމަތިވެފައިވާ ހީނަރުކަމުގެ ސަބަބުން ރާއްޖެ އަށް މި އަހަރު އަންނަ ފަތުރުވެރިންގެ އަދަދު މިދިޔަ އަހަރާ އަޅާބަލާއިރު 50 އިންސައްތަ ނުވަތަ އެ އަށް ވުރެ ވެސް ދަށްވާނެ ކަމަށް ވެސް ވަނީ ލަފާކޮށްފަ އެވެ.\nމިކަމުގެ ސަބަބުން މި އަހަރުގެ ބަޖެޓް 13-16 ބިލިއަން ރުފިޔާ އިން ޑެފިސިޓް ވާނެ ކަމަށް ފިނޭންސް މިނިސްޓަރު އިބްރާހިމް ވަނީ ވިދާޅުވެފަ އެވެ.\nޚަބަރު, ވިޔަފާރި, ޓޫރިޒަމް\nކޮވިޑް 19, އިގްތިސާދު, ޓޫރިޒަމް\nޔޫރަޕްގެ އިގްތިސާދީ މަޑުޖެހުމުން މުޅި ދުނިޔެއަށް އޭގެ އަސަރުކުރާނެ\nދުނިޔޭގެ އެންމެ ދުވަސްވީ ބިލިއަނަރު، 100 އަހަރުގައި އަދިވެސް އޮފީހަށް!


އެމްބާޕޭގެ ހެޓްރިކާއެކު ޕީއެސްޖީން ބާސެލޯނާ އިރައި ކުދިކޮށްފި\nޢަބްދުﷲ އަޝްރަފް 17 ފެބްރުއަރީ 20212ހަފްތާ\nޔޫއެފާ ޗެމްޕިއަންސް ލީގުގެ ގަދަ 16 ގައި ރޭ ބާސެލޯނާ ކޮޅަށް ފްރާންސްގެ ޒުވާން ފޯވާޑް ކިލިއެން އެމްބާޕޭ ވައްދާލި ހެޓްރިކާއެކު ޕީއެސްޖީން ބޮޑު މޮޅެއް ހޯދައިފި އެވެ. ބާސެލޯނާގެ އަމިއްލަ ދަނޑުގައި ރޭ ކުޅުނު މި މެޗު ޕީއެސްޖީން ކާމިޔާބުކުރީ 1-4 އިންނެވެ.\nޕީއެސްޖީ އަތުން ބޮޑު ތަފާތަކުން ރޭ ބާސެލޯނާ ބަލިވި ނަމަވެސް މެޗުގެ ފުރަތަމަ ލަނޑު ޖަހައި ލީޑު ނެގީ ބާސެލޯނާ އިންނެވެ. މި ލަނޑު މެޗު ގެ 27 ވަނަ މިނެޓްގައި ބާސެލޯނާއަށް ލިބުބު ޕެނަލްޓީ އަކުން ކާމިޔާބުކުރީ ކެޕްޓަން ލިއޮނަލް މެސީ އެވެ. އޭގެ ކުޑަ އިރުކޮޅެއް ފަހުން ބާސެލޯނާ އަށް ލީޑް ފުޅާކުރަން ރަނުގެ ފުރުސަތެއް ލިބި ބޭކާރުވި އެވެ. ޕީއެސްޖީގެ ގޯލާ ވަރަށް ކައިރިން ބާސެލޯނާގެ ފޯވާޑް އޮސްމާނޭ ޑެމްބެލޭ އަށް ލިބުނު ބޯޅަ އޭނާ އަށް ފޮނުވާލެވުނީ މަޑުމަޑުން ޕީއެސްޖީގެ ގޯލްކީޕަރު ކޭލާ ނަވާސް ހުރި ދިމާލަށެވެ.\nއަނިޔާގެ ސަބަބުން ބްރެޒިލްގެ މަޝްހޫރު ފޯވާޑް ނޭމާ ނުލައި ރޭގެ މެޗަށް ނުކުތް ޕީއެސްޖީ އަށް މެޗުގެ ނަތީޖާ ހަމަހަމަކޮށްދިން ލަނޑު 32 ވަނަ މިނެޓް ގައި ކާމިޔާބުކޮށްދިނީ އެމްބާޕޭ އެވެ. އެމްބާޕޭގެ ގޯލާއެކު ފުރަތަމަ ހާފު ދެ ޓީމު އެއްވަރުވެގެން ނިމުނު އިރު ދެވަނަ ހާފު ފަށައިގެން ވިއްސަކަށް މިނެޓް ކުޅުނު ފަހުން އެމްބާޕޭ އަނެއްކާވެސް ލަނޑެއް ޖަހައި ޕީއެސްޖީ ކޮޅަށް މެޗުގެ ނަތީޖާ އަނބުރާ ލި އެވެ. އޭގެ ފަސް މިނެޓް ފަހުން ދެން ފެނުނީ ޕީއެސްޖީ އަށް ކުޅެމުން އަންނަ އިޓަލީގެ ފޯވާޑް މޯސޭ ކީން ލަނޑެއް ޖަހައި ޕީއެސްޖީ އަށް ލީޑް ފުޅާކޮށްދިން ތަނެވެ. މޮޅު ގޯލަކާއެކު، ކުރިން މޮނާކޯ އަށް ކުޅެފައިވާ ފޯވާޑް އެމްބާޕޭ ހެޓްރިކް ހެދީ މެޗު ނިމެން ފަސް މިނެޓަށް ވެފައި އޮއްވަ އެވެ. ރޭގެ މެޗުގައި އެމްބާޕޭ ތިން ގޯލް ޖެހި ނަމަވެސް މީގެ ކުރިން މުބާރާތުގެ ނޮކައުޓް ސްޓޭޖްގައި ޕީއެސްޖީއަށް އެމްޕާބޭ ކުޅުނު ނުވަ މެޗުގައި އޭނާއަށް ކާމިޔާބުކުރެވިފައި އޮތީ އެންމެ ގޯލެކެވެ.\nރޭގެ މެޗުގައި ޕީއެސްޖީގެ 22 އަހަރުގެ ފޯވާޑް އެމްބާޕޭ ހެދި ހެޓްރިކަކީ ޗެމްޕިއަންސް ލީގުގެ ނޮކައުންޓް މެޗެއްގައި ބާސެލޯނާ ކޮޅަށް ކުޅުންތެރިއަކު ވައްދާލި ތިންވަނަ ހެޓްރިކެވެ. މީގެ ކުރިން މިކަން ކޮށްފައިވަނީ ޔޫކްރެއިންގެ ގައުމީ ޓީމުގެ ކުރީގެ ފޯވާޑް އެންޑްރޭ ޝެވްޗެންކޯ އާއި، ކޮލަމްބިޔާގެ ފޮސްޓީނޯ އަސްޕްރިއްލާ އެވެ.\nގަދަ 16 ގައި ބާސެލޯނާ އާ ޕީއެސްޖީ ބައްދަލުކުރާ ދެވަނަ ލެގުގެ މެޗު އޮންނާނީ އަންނަ މަހުގެ 10 ވަނަ ދުވަހު އެވެ. މީގެ ގާތްގަނޑަކަށް ހަތަރު އަހަރު ކުރިން މުބާރާތުގެ ހަމަ މި ހިސާބުގައި ބާސެލޯނާ އާ ދެކޮޅަށް ކުޅެ ފުރަތަމަ ލެގުގައި މިފަދަ ތަޖުރިބާ އެއް ބާސެލޯނާ އިން ވަނީ ކޮށްފަ އެވެ. އެކަމަކު އެ ފަހަރު ފުރަތަމަ ލެގުގައި ޕީއެސްޖީ އަތުން 0-4 އިން ބާސެލޯނާ ބަލިވި ނަމަވެސް ދެވަނަ ލެގުގައި 1-6 އިން ޕީއެސްޖީގެ މައްޗަށް ކުރި ހޯދައި ނަތީޖާ އަނބުރާލި އެވެ.


Kiyevi dhuvasvaru bully ge shikaara akah vi: James Norton | Mihaaru\nކިޔެވި ދުވަސްވަރު ބުލީގެ ޝިކާރަ އަކަށް ވި: ޖޭމްސް ނޯޓަން\nސްކޫލްގައި ކިޔެވި ދުވަސްވަރު ވަރަށް ބޮޑަށް ބުލީގެ ޝިކާރަ އަކަށް ވި ކަމަށް އިނގިރޭސި އެކްޓަރު ޖޭމްސް ނޯޓަން ބުނެފި އެވެ.\nޖޭމްސް ބޮންޑްގެ ރޯލް ވެސް ކުޅުމުގެ ފުރުސަތު އޮތް ކަމަށް ގިނަ ބަޔަކު ލަފާކުރާ އުމުރުން 34 އަހަރުގެ އެކްޓަރު ޑެއިލީ ޓެލެގްރާފަށް ދިން އިންޓަވިއުއެއްގައި ބުނީ ސްކޫލް ހަޔާތަކީ އެންމެ އުފާވެރި ދުވަސްތައް ނޫން ކަމަށެވެ. އެގޮތުން، ގިނަ ދުވަސްތަކެއް ވަންދެން އެހެން ކުދިންގެ ފަރާތުން ބުލީއާ ކުރިމަތިލާން ޖެހުނު ކަމަށް އޭނާ ބުންޏެވެ.\nއެކަމަކު، އެއްވެސް އިރެއްގައި އެކަމާ މާޔޫސް ވެގެން، ހިތްވަރު އެލުވައިނުލާ ކަމަށް، ބުރާސްފަތި ދުވަހު ރިލީޒްކުރި "ލިޓްލް ވިމެން" ގެ ރޯލެއް ވެސް ކުޅެފައިވާ ޖޭމްސް ބުންޏެވެ.\nއޭނާ ކިޔައިދިން ގޮތުގައި ބުލީގެ ސަބަބުން ކުރިމަތިވި މައްސަލަތަކުން އަރައިގަތުމަށް އެންމެ ބޮޑަށް އެހީތެރިވެ ދިނީ ފާދިރީ އެކެވެ. އަދި ދިމާވާ ކަންކަމުގެ ވާހަކަ އަބަދު ވެސް އޭނާއާ ހިއްސާ ކުރި ކަމަށް ބުންޏެވެ.\n"އަހަރެން ބުނާނީ ސްކޫލް ހަޔާތް އެހާ އުފާވެރި ނޫން ނަމަވެސް ކިޔެވި ދުވަސްވަރު ވަރަށް ރަނގަޅު ރައްޓެހިންތަކެއް ވެސް ލިބުނޭ،" ޖޭމްސް ބުންޏެވެ.\n"އޭގެ ތެރެއިން ބައެއް މީހުންނަކީ ހަމަ ކުރިއެކޭ އެއްގޮތަށް އަދިވެސް އެ ގާތްކަން އޮންނަ މީހުން. އަހަރެން ވަރަށް އުފާކުރަން އެކަމާ."\n"ހެޕީ ވެލީ" އާއި "ގްރާންޓްޗެސްޓާ" އާއި "ވޯ އެންޑް ޕީސް" އަދި "ރެސްލެޒް" ފަދަ އެތައް ސިލްސިލާ އަކުން ފެނިފައިވާ ޖޭމްސް ކުޅުނު ފިލްމުތަކުގެ ތެރޭގައި "މިސްޓަ ޓާނާ"، "ހެމްޕްސްޓެޑް" އަދި "މިސްޓަ ޖޯންސް" ހިމެނެ އެވެ.\nއޭނާގެ ކުރިއަށް ހުރި ފިލްމުތަކުގެ ތެރޭގައި "ތިންގްސް ހާޑް އެންޑް ސީން" އާއި "ނޯވެއާ ސްޕެޝަލް" ހިމެނެ އެވެ.\nހޮލީވުޑް އިނގިރޭސިވިލާތް ބުލީކުރުން


ބޭހާއި ކާބޯތަކެތީގެ ރައްކާތެރިކަން ކަށަވަރުކުރުމަށް ނެޝަނަލް ހެލްތް ލެބޯޓްރީއެއް ހަދަނީ ބޭހާއި ކާބޯތަކެތީގެ ރައްކާތެރިކަން ކަށަވަރުކުރުމަށް ނެޝަނަލް ހެލްތް ލެބޯޓްރީއެއް ހަދަނީ\nރާއްޖެއަށް އެތެރެކުރާ ބޭހާއި ކާބޯތަކެތީގެ ރައްކާތެރިކަން ކަށަވަރުކުރުމަށް ބައިނަލްއަޤްވާމީ ފެންވަރުގެ ވަސީލަތްތަކާއިއެކު ނެޝަނަލް ހެލްތް ލެބޯޓްރީއެއް ތަރައްޤީކުރުމުގެ މަސައްކަތް ކުރަމުންދާކަމަށް ހެލްތް މިނިސްޓްރީއިން ވިދާޅުވެއްޖެއެވެ.\nޕީއެސްއެމް ނިއުސްގެ ރާއްޖެމިއަދު ޕްރޮގްރާމްގައި ވާހަކަދައްކަވަމުން، ހެލްތް މިނިސްޓްރީގެ ސްޓޭޓް މިނިސްޓަރ ޑރ. ޝާހް މާހިރު ވިދާޅުވީ، ރާއްޖެއަށް އެތެރެކޮށް ބޭނުންކުރާ ބޭހާއި ކާބޯތަކެއްޗަކީ ރައްކާތެރި ތަކެތިކަމުގައި ޔަޤީންކުރުމަށް ހެލްތް މިނިސްޓްރީއިިންނާއި ފުޑް އެންޑް ޑްރަގް އޮތޯރިޓީއިން ގިނަ މަސައްކަތްތަކެއް ކުރަމުންދާކަމަށެވެ. އެގޮތުން ރާއްޖެއަށް އެތެރެކުރާ ބޭސް ރައްކާތެރިކަމާއެކު ބަހައްޓައި ބެލެހެއްޓޭނެ ނިޒާމެއް ޤާއިމުކުރުމަށްޓަކައި ބޭސް ރައްކާ ކޮށްފައި ބަހައްޓަން ސެންޓްރަލް މެޑިކަލް ސްޓޯރެއް ޤާއިމުކުރުމުގެ މަސައްކަތް މިނިސްޓްރީން ފަށާފައިވާ ކަމަށް ސްޓޭޓް މިނިސްޓަރ ވިދާޅުވިއެވެ. އަދި މިއާއެކު ބޭހުގެ އަގުވެސް ކޮންޓްރޯލް ކުރެވިގެންދާނެކަމަށް އޭނާ ވިދާޅުވިއެވެ.\nމި މެޑިކަލް ސްޓޯއަކީ، ރައްކާތެރިކަމާއެކު ބޭސް ބެހެއްޓުމާއެކު ރަށްރަށަށް ބޭސް ބޭނުންވާ ވަގުތު އަވަހަށް ބޭސް ފޯރުކޮށްދިނުމުގައި މުހިންމު ހިއްސާއަކަށް ވާނެކަމަށް ސްޓޭޓް މިނިސްޓަރ ޑރ. ޝާހް މާހިރު ވިދާޅުވިއެވެ.\n"ސެންޓްރަލް މެޑިކަލް ސްޓޯރެއް ޤާއިމުކުރުމުގެ ޕްލޭން ހެލްތް މިނިސްޓަރ ވަނީ ހާމަކުރައްވާފައި. މިއީ ރާއްޖެއަށް އެތެރެ ކުރާ ބޭސް ރައްކާތެރިކަމާއެކު ބަހައްޓައި ބެލެހެއްޓޭނެ ނިޒާމެއް ޤާއިމުކުރުމުގެ މަސައްކަތުގެ ދަށުން ކުރާ މަސައްކަތެއް. މި ސްޓޯރަކީ ރައްކާތެރިކަމާއެކު ބޭސް ބެހެއްޓުމާއެކު ރަށްރަށަށް ބޭސް ބޭނުންވާ ވަގުތު އަވަހަށް ބޭސް ފޯރުކޮށްދޭން ޤާއިމުކުރާ ސްޓޯރެއް." ސްޓޭޓް މިނިސްޓަރ ޑރ. ޝާހް މާހިރު ވިދާޅުވިއެވެ.\nމޯލްޑިވްސް ފުޑް އެންޑް ޑްރަގް އޮތޯރިޓީ ހިންގެވުމާއި ހަވާލުވެ ހުންނެވި ހެލްތް މިނިސްޓްރީގެ ސްޓޭޓް މިނިސްޓަރ ޑރ. ޝާހް މާހިރު ވަނީ، ރާއްޖެއަށް އެތެރެކުރާ ބޭހާއި ކާބޯތަކެތީގެ ރައްކާތެރިކަން ކަށަވަރުކުރުމަށް ބައިނަލްއަޤްވާމީ ފެންވަރުގެ ވަސީލަތްތަކާއިއެކު ނެޝަނަލް ހެލްތް ލެބޯޓްރީއެއް ތަރައްޤީކުރުމުގެ މަސައްކަތްވެސް ކުރައްވަމުންދާކަން ހާމަކުރައްވާފައެވެ. އެގޮތުން މި ލެބޯޓަރީ ތަރައްޤީކުރުމުގެ ޕްލޭން މިހާރު ކުރިއަށްދާ މޯލްޑިވްސް ޕާޓްނަޝިޕް ފޯރަމްގައި ބައިނަލްއަޤްވާމީ ފަރާތްތަކާއިއެކު ހިއްސާކުރާނެކަން ސްޓޭޓް މިނިސްޓަރ ފާހަގަކުރެއްވިއެވެ.\n"އަޅުގަނޑުމެން ބައިނަލްއަޤްވާމީ ފެންވަރުގެ ވަސީލަތްތަކާއިއެކު ނެޝަނަލް ހެލްތް ލެބޯޓްރީއެއް ތަރައްޤީކުރުމުގެ މަސައްކަތް އެބަކުރަން. މި ޕްރޮޖެކްޓް ޕާޓްނަޝިޕް ފޯރަމްގައިވެސް މަޝްވަރާކުރާނެ. މިކަމަށް ނުވަ މިލިއަން ޑޮލަރު ހަރަދުވާނެ." ސްޓޭޓް މިނިސްޓަރ ޑރ. ޝާހް މާހިރު ވިދާޅުވިއެވެ.\nމޯލްޑިވްސް ޕާޓްނާޝިޕް ފޯރަމްގެ ވެބްސައިޓުގައިވާ ގޮތުން ނެޝަނަލް ހެލްތް ލެބޯޓްރީއެއް ޤާއިމުކުރުމުގެ މަޝްރޫޢުއަށް ނުވަ މިލިއަން ތިންސަތޭކަ ފަންސާސް ނުވަހާސް ހަތަރު ސަތޭކަ ހަތްދިހަ ފަސް ޑޮލަރު ޚަރަދުވާނެކަމަށް ލަފާކުރެވެއެވެ. އެގޮތުން މި ޕްރޮޖެކްޓްގެ ދަށުން، މިހާރު ހެލްތް މިނިސްޓްރީގައި ޤާއިމުކޮށްފައިވާ ހެލްތް ލެބޯޓަރީ ވަކި އިމާރާތަކަށް ބަދަލުކޮށް އައު ނެޝަނަލް ހެލްތް ލެބޯޓްރީ ތަރައްޤީކުރުމަށް ވަނީ ހަމަޖެހިފައެވެ. އެގޮތުން މި ލެބޯޓަރީގައި ރާއްޖެއަށް އެތެރެކުރާ ބޭހާއި، އިމްޕޯޓްކޮށް އެކްސްޕޯޓްކުރާ ކާބޯތަކެތީގެ ރައްކާތެރިކަން ކަށަވަރުުކުރުމަށް ޓެކްނޮލޮޖީގެ އެންމެ ފަހުގެ ވަޞީލަތްތަށް ޤާއިމުކުރުމަށްވަނީ ހަމަޖެހިފައެވެ.


Raajje aa dhekolhah viyas match faseyha nukuraanan: Lippi\nރާއްޖެއާ ދެކޮޅަށް ވިޔަސް މެޗު ފަސޭހަ ނުކުރާނަން: ލިއްޕީ\nޗައިނާގެ ކޯޗް އިޓަލީގެ މާސެލޯ ލިއްޕީ، އޭނާ ބުނީ ރާއްޖެއާ ދެކޮޅަށް ވިޔަސް މެޗު ފަސޭހަ ނުކުރާނެ ކަމަށް --- ފޮޓޯ: އެފްއޭއެމް\nމާދަމާ ރޭ ރާއްޖެއާ ދެކޮޅަށް ކުޅޭ މެޗަށް ޗައިނާއިން ނެރޭނީ ޓީމުގައި ތިބި އެންމެ ވަރުގަދަ ކުޅުންތެރިން ކަމަށާއި، ކޮންމެ ޓީމަކާ ދެކޮޅަށް ކުޅެން ޖެހުނަސް އެއްވެސް މެޗެއް ފަސޭހަ ނުކުރާނެ ކަމަށް، ޗައިނާގެ ކޯޗް އިޓަލީގެ މާސެލޯ ލިއްޕީ ބުނެފި އެވެ.\nރާއްޖެ އާ ދެކޮޅަށް ކުޅޭ މެޗަކީ ކޮލިފައިންގައި ޗައިނާގެ ފުރަތަމަ މެޗެވެ. އިޓަލީއަށް 2006 ވަނަ އަހަރުގެ ވޯލްޑްކަޕް ކާމިޔާބު ކޮށްދިން ކޯޗް، ލިއްޕީ ބުނީ ފުރަތަމަ މެޗަކީ އެންމެ މުހިންމު މެޗު ކަމަށާއި އެ މެޗުގައި އެންމެ ވަރުގަދަ އަށް ކުޅުމަށް ކުޅުންތެރިންގެ ގާތު ބުނެފައިވާނެ ކަމަށެވެ.\n"އަހަރެމެންގެ އަޒުމު ވަރުގަދަ ކޮލިފައިންގެ އަނެއް ބުރަށް ދާން އަހަރެމެން މިތިބީ، އެކަން ކުރުމަށްޓަކައި ތިން ޕޮއިންޓަކީ އަހަރެމެންނަށް ވަރަށް މުހިންމު އެއްޗެއް،" އިޓާލީ ބަހުން ލިއްޕީ ދައްކަމުން ދިޔަ ވާހަކަ އިނގިރޭސި ބަހަށް ތަރުޖަމާ ކޮށްދިން ޓީމުގެ އޮފިޝަލް ލިއްޕީ އާ ހަވާލާދީ ބުންޏެވެ. "އަހަރެމެން ނުބަލާނަން އަހަރެމެންނާ ދެކޮޅަށް ނުކުންނަނީ ކޮން ފެންވަރެއްގެ ޓީމެއްތޯ އެއް، ކޮންމެ މެޗެއްވެސް ކާމިޔާބު ކުރުމަކީ އަހަރެމެންނަށް ވަރަށް މުހިންމު ކަމެއް."\nޗައިނާގެ ގުއަންޒޫ އެވަގުރާންޑޭ އަށް ކުޅެމުންދާ ބްރެޒިލްގެ އެލެކްސަން ޑި އޮލިވިއޭރޯ އަށް ޗައިނާގެ ރައްޔިތުކަން ލިބުމުން، ލިއްޕީ ވަނީ ރާއްޖެ އާ ދެކޮޅަށް ކުޅެން ނެގި ސްކޮޑުން އެލެކްސަން އަށް ފުރުސަތު ދީފަ އެވެ. އެލެކްސަން އަށް ޗައިނާގައި މުހާތަބު ކުރަނީ އައިކީސަން ގެ ނަމުންނެވެ.\nލިއްޕީ ބުނީ އައިކާސަންއަށް ޗައިނާގެ ރަށްވެހިކަން ލިބުމުން އޭނާ އަކީ ޗައިނާގެ 100 ޕަސަންޓް ކުޅުންތެރިޔެއް ކަމަށެވެ. އަދި ޗައިނާގެ ކުޅުންތެރިންނާއެކު އެއް ކުލަބެއްގައި ގިނަ ދުވަހު ކުޅެފައި ވުމުން އޭނާ ގައުމީ ޓީމަށް ކުޅޭ ފުރަތަމަ މެޗުވިޔަސް އުނދަގޫ ކަމެއް ކުރިމަތި ނުވާނެ ކަމަށެވެ.\nރާއްޖޭގެ ދަނޑުގެ ވިނަގަނޑާއި ދަނޑުގެ ލައިޓިން ސިސްޓަމް ހުރި ގޮތުން ޗައިނާގެ ޓީމަށް އެކަން މައްސަލައަކަށް ނުވާނެ ކަމަށްވެސް ލިއްޕީ ބުންޏެވެ.


ރައީސް ނަޝީދު ދ.މީދުއަށް ކުރެއްވި ދަތުރުފުޅުގައި ކަން ހިނގާދިޔަ ގޮތް… – Maldivian Democratic Party\n20 މެއި 2012\nރައީސް ނަޝީދު ދ.މީދުއަށް ކުރެއްވި ދަތުރުފުޅުގައި ކަން ހިނގާދިޔަ ގޮތް…\nލިޔުނީ: ޢަލީ ރަޝީދު އަޙްމަދު / ރިނބުދޫ\nމިއީ6މޭ 2012 ވަނަ ދުވަހު ދިވެހިރާއްޖޭގެ އިންތިޚާބީ ރައީސުލްޖުމްހޫރިއްޔާ މުޙައްމަދު ނަޝީދު، ދ.މީދޫއަށް ކުރެއްވި ދަތުރުފުޅާއި ގުޅިގެން، މީދޫ ބަނދަރުމަތީގައި ހިނގާ ދިޔަ ކަންތައްތަކާއި ކުރިއަށް ދިޔަ ހަރަކާތްތަކުގެ މައްޗަށް ބިނާ ކޮށް ލިޔެފައިވާ ލިޔުމެކެވެ. މި ލިޔުމުގައި އެކުލެވިގެން ވާނީ މީދޫ ދަތުރުގައި ސީދާ އަޅުގަނޑުގެ ލޮލަށް ފެނުނު މަންޒަރުތަކެވެ. އަދި، ބަނދަރުމައްޗާއި ރަށުތެރެ ހަމަ އެކަނި އަޅުގަނޑުގެ ލޮލަށް ފެނިފައިވާ ގޮތަށެވެ. ސިފަކޮށް ދިނުމުގައި ވެސް ވާނީ އަޅުގަނޑުގެ ހިތަށް މަންޒަރު ވެރިވިގޮތެވެ.\nރައީސް ނަޝީދު ދާލު އަތޮޅަށް….\nރައީސް ނަޝީދު ދ.އަތޮޅަށް ކުރައްވާ ޚާއްސަ ދަތުރުފުޅެއް ކައިރި މުސްތަޤުބަލެއްގައި އޮތްކަން އޭގެ ދުވަސްކޮޅެއް ކުރިން އެނގުނު ނަމަ ވެސް، އަޅުގަނޑުގެ ރަށަށް މި ދަތުރުގައި ވަޑައިނުގަންނަވާތީ ދަތުރު އޮތް ދުވަހެއް ކުރިއަކުން އެނގިފައެއް ނުވެއެވެ.5ވަނަ ދުވަހު މެންދުރު ފަހު، މީދޫ ކައުންސިލްގެ ރައީސް މުހައްމަދު ޝާހިދު ފޯނުކުރައްވައި، ޖެހިގެން އަންނަ ދުވަހު ރައީސް ނަޝީދު މީދުއަށް ވަޑައިގަންނަވާތީ ގުލްޗަންޕާ (ގުލްސަންޕާ) މައު ކޮޅެއް ފެރީ އިން ފޮނުވާ ދިނުމަށް އެދުމުން ރައީސް ގެ ދަތުރުފުޅު އޮތީ6ވަނަ ދުވަހުކަން އެނގުނެވެ. މި ދަތުރުފުޅުގައި، ‘އެމްޑީޕީ ސަރުކާރުގައި މީދޫ އަށް ގެނެސްދެއްވި އެންމެ ބޮޑު އުފާވެރިކަން’، އާދެ! ބަނދަރު ހުޅުވުމުގެ ރަސްމިއްޔާތު އޮންނާނެ ކަމަށާއި އެހެންކަމުން މީދޫއަށް އައުމަށް ޝާހިދު ދަޢުވަތުދެއްވިއެވެ.\n6 މެއި 2012\nމިދުވަހުގެ ހެނދުނު އަޅުގަނޑުމެން ދަތުރާ ބެހޭ ގޮތުން މަޝްވަރާ ކުރީމެވެ. އަދި އެ ދުވަހު މީދޫއަށް ދިޔުމަށް އަޅުގަނޑުމެން ނިންމީމެވެ. ދ.ހުޅުދެލިން މީދޫއަށް ދާ އޮޑީގައި ދަތުރުގައި ބައިވެރިވާ ގޮތަށް ދެފަރާތުން ވާހަކަ ދައްކައި ހަމަޖައްސައި މި ދުވަހުގެ މެންދުރު ފަހު މީދޫއަށް ދިޔުމަށް ދަތުރުފެށީމެވެ. މި ދަތުރުގައި އަޅުގަނޑާއެކުގައި ރިނބުދޫ ކައުންސިލްގެ ރައީސް ޚާތިމް އިބްރާހީމާއި، ރިނބުދޫ ކައުންސިލްގެ މެންބަރ އަދި އެމްޑީޕީ މީދޫ ދާއިރާގެ ސެކެޓްރީ އަޙްމަދު ނިޔާޒާއި ރިނބުދޫ ކައުންސިލްގެ މެމްބަރ ޔޫސުފް ނާފިޒާއި އެމްޑީޕި މީދޫ ދާއިރާގެ އިންތިޒާމް ސެކެޓްރީ މޫސާ ޢަބްދުﷲ (އާމިރު) އަދި ރިނބުދޫ އެމްޑީޕީ ގޮފީގެ އިސް ދެ ބޭފުޅުން ކަމުގައިވާ ނިޒާރުބެ އާއި ހަސަނުބެ ވެސް ބައިވެރިވެލެއްވިއެވެ.\nމީދޫއަށް ލެފުނު އިރު ގާތްގަނޑަކަށް އަސުރުވެއްޖެއެވެ. މަސްވެރިކަމަށް ރާއްޖޭގައި ކުރިއަރައިފައި އޮތް މީދޫގެ ބަނދަރު ތެރޭގައި ކަންނެލި އޮޑިފަހަރާއި އާދައިގެ ދޯނި ފަހަރުގެ އިތުރުން ޑިންގީ ފަދަ އެކި ބާވަތްބާވަތުގެ އުޅަންދުފަހަރު ތަރުތީބުކޮށްލާފައި ހުރިލެ ވަރަށް ހިތްގައިމެވެ. އޮޑި ފަހަރުގައި ރީނދޫ ދިދަ ފައްޗާއި އެމްޑީޕީ ދިދަ އަދި ޤައުމީ ދިދަ ނަގާފައި ހުރި އިރު ބަނދަރުމަތީގެ އެކި ސަރަހައްދުންނާއި ބޭރު ތޮށިންވެސް ހަމަ މި ކުލަތައް ފެންނަން ހުއްޓެވެ. މުޅި ރަށް ވަނީ މިދުވަހަށް ކެތް މަދު ވެފައިކަން ފެންނަ މަންޒަރުތައް ހެކި ދެއެވެ. ބަނދަރުމަތީގައި ޒުވާން ފުރައިގެ ކުދިންނާއި ހަރު ކުލައިގެ މީހުން އެންމެ ފަހުގެ ތައްޔާރީތައް ވަމުން ގެންދެއެވެ. އަޅުގަނޑުމެން އެ ސަރަހައްދަކަށް ނުދަމެވެ. ރަށަށް އެރުމަށް ފަހު އަޅުގަނޑުމެންގެ ޓީމް އަވަސްވެގަތީ ކޮފީއަކަށް ދިޔުމަށެވެ.\nކޮފީއަށް ފަހު އެނބުރި ބަނދަރަށް އައިސް އެއްވެފައިވާ މީހުންނާއި ބައިވެރިވެލާ ސަލާން ގަލާން ކޮށް ހަދައިލުމަށް ފަހު ދަންނަ އެކި މީސްމީހުނާ ވާހަކަ ދައްކާލާ ހާލު އޮޅުން ފިލުވާލާ ޕާޓީގެ ވާހަކަ ތަކާއި ބަނދަރުގެ ވާހަކަތައް ދައްކަމުން ދިޔަ ވަގުތު ބަނދަރާ އެންމެ ކައިރިއަށް ހުރި ގެތަކުން ގެއެއްގެ ތެރެއިން، ‘އިދިކޮޅު’ ލަވަ ޖަހާ އަޑު އިވެއެވެ. އަދި7ފެބްރުއަރީ ދުވަހު ރައީސް ނަޝީދު މީޑީއާގައި އިސްތިއުފާ ދެއްވުމަށް ދެއްވި ޕްރެސް ގެ އޯޑިއޯ ވެސް ދޭތެރެއަކުން އިއްވާލައެވެ. ބަނދަރު މައްޗަށް އެއްވަމުން ދިޔަ ރީނދޫ ލަޝްކަރުގެ ފަރާތުން ހިތްހަމަ ނުޖެހުމުގެ އަސަރު ފެންނާންފެށިއެވެ. ކޮންމެވެސް ވަރަކަށް ހިތްހަމަ ނުޖެހުމުގެ ޝުޢޫރުތައް އެވެރީން އެވެރީންނާއި ހިއްސާކުރަމުން ދިޔައެވެ.5ވަނަ ދުވަހު މެންދުރު ފަހު، އަތޮޅު ކައުންސިލާއި ސަރުކާރު ގުޅިގެން މީދޫ ބަނދަރު ހުޅުވުމޭ ކިޔާ ކުޑަހުވަދޫ ދާއިރާގެ މެމްބަރ އަޙްމަދު އާމިރު ގެންނަވައިގެން ޖެއްސެވި ސަކަރާތުގެ ތެރެއަށް އެމްޑީޕީ އަށް ތާއީދުކުރާ މީހުން އައިސް ހަމަ ނުޖެހުން ނުހިންގާ ކަމާށާއި އެމީހުން ބޭނުން ކަމެއް ކޮށްފައި ދިޔަ އިރު، އެއްވެސް ކަހަލަ މަސްލަހަތު ގެއްލޭ ބާވަތުގެ ކަމެއް އެމްޑީޕީ މީހުން ނުކުރާ ކަމަށް ކަންބޮޑުވުމާއެކު ބައެއް މީހުން އަޅުގަނޑުމެން ގާތު ކިޔާދިނެވެ. ހަރުކުލައިގެ މީހުންގެ މޫނު މަތީން ކަންބޮޑުވުމާއި ހާސްކަން ފެނުނު ނަމަ ވެސް، އެމްޑީޕީގެ ނޫކަށި ފުރައިގެ ޒުވާނުންގެ ފަރާތުން ހިތްހަމަ ނުޖެހުމާ ރުޅިވެރިކަން ފާޅުވެއެވެ. ނަމަވެސް، އެ ކުދީން ވެސް މައިތިރިވެގެން ތިއްބެވެ. އެ އުޅެނީ ހަޖަމުނުކުރެވިގެން ކަމަށާއި ހަމަނުޖެހުން ހިންގަންކަމުން، ކުރިން ދުވަހުވެސް މަސްލަހަތު އިސްކުރި ފަދައި އެވަގުތު ވެސް އާންމު މަސްލަހަތު އިސްކުރުމަށް އެމްޑީޕީގެ ސަޕޯޓަރުން އެކަކު އަނެކަކަށް ބުނަމުން ދިޔައެވެ.\nއެއްވެފައިވާ އެންމެހާ ބޭފުޅުން ރައީސް ނަޝީދުއަށް އިސްތިޤްބާލުކުރުމަށްޓަކައި ތައްޔާރުކުރެވިފައިވާ ސަރަހައްދަށް ޖަމާވުމަށް އަޑުގަދަކުރާ އަކުން ޒުވާނަކު ހަރު އަޑުން ގޮވާލުމާއެކު ބަނދަރުގެ އެކި ހިސާބުތަކުގައި އެއްވެފައި ތިބި މީހުންތައް ހެލިގަތެވެ. އަދި އެ ސަރަހައްދަށް އެއްވެ ދެ ސަފަކަށް އެތުރިލިއެވެ. ބޮޑު މަންޒަރު ފެނުނީ އަދި އެ ވަގުތުގައެވެ. އެއްވެފައިވާ ގިނަ ބައިވަރު އަންހެނުންނާއި ފިރިހެނުން، ކުޑަކުދީންނާއި ބޮޑެތި މީހުން، އަދި ޒުވާނުންނާއި މުސްކުޅިން ފެނި %90 މަތީން ހިތަށް އަރައި ޒާތަކަށް ހިނިވެސް އައެވެ. އަޅުގަނޑުމެންގެ ޓީމްގެ ބައިވެރިން ވެސް ސަފުތެރެއަށް ވަދެއްޖެއެވެ. އަޅުގަނޑާއި ނިޔާޒް ކުޑަކޮށް އެއްފަރާތަކަށް ޖެހިލީމެވެ. ނިޔާޒު އުޅުއްވީ ފޮޓޯ ނެންގެވުމުގައެވެ. އަޅުގަނޑުގެ ކަމަކަށް އޮތީ އެމްޑީޕީ ޔެލޯ ފޯސްއަށް ރައީސް ނަޝީދުގެ ދަތުރުފުޅުގެ ލައިވް ފީޑް ޓެކްސްޓް ކުރުމެވެ.\nސަފަށް ވުރެ ތަންކޮޅެއް ފަހަތުގައި މަޑުކޮށްލައިގެން ހުއްޓާ އަންހެނަކު އައިޕެޑެއް ހިފައިގެން އުޅުނުތަން ފެނުނެވެ. ފޭސްބުކުގައި އަޅުގަނޑާ ވެސް ކޮންމެވެސް ވަރަކަށް ބަހުސް ކޮށްފައިވާ މި އަންހެނާ އަކީ އިދިކޮޅު ޚިޔާލުގެ މީހެކެވެ. އެއްވެފައިވާ އެމްޑީޕީ މީހުންނާ ދިމާއަށް އައިޕެޑް ދިއްކުރަމުން ގެންދިޔައެވެ. އެނަގަނީ ފޮޓޯ ކަމެއް ކުރަނީ ވީޑިއޯ ކަމެއް ނޭނގެއެވެ. އެކި ދިމަ ދިމާއަށް އަމާޒުކުރަމުން ގެންދިޔަ އިރު، އެމްޑީޕީ މީހުން މާބޮޑު ޝައުގެއް އޭނާ އަކަށް ނުދެއެވެ. ނަމަވެސް، ބައެއް މީހުން ހުއްޓިގެން އޭނާ ގެ ހަރަކާތައް ބަލަމުން ދިޔައެވެ. އެވަގުތު މީދުއަށް އައި ފުލުހުންގެ ޓީމެއް އެރިތަން ދުށީމެވެ.އާދައިގެ ޔުނިފޯމުގައި ތިބި މި ފުލުހުން ގޮސް ތިބީ ކިހާ ހިސާބެއްގައި ކަމެއް އަޅުގަނޑަކަށް ނޭނގެއެވެ. އެއްލި ކަޅި އަކުން އަދި އެހެން މަންޒަރެއް ފެނުނެވެ. އެއްވެފައިވާ އެމްޑީޕީ މީހުންނާ ގާތްގަނޑަކަށް ސައްތައެއްހާ ފޫޓު ދުރުގައި ދޮޅަހަކަށް މީހުން ތިއްބެވެ. އަންހެނުންނާއި ފިރިހެނުންނެވެ. ގިނަ މީހުން ތިބީ ޒާތެއްގެ ‘ފިޔާތޮށި’ ކުލައެއްގެ ހެނދުންތަކެއް ލައިގެން ހަމަ އެކުލައިގެ ފުއްޕާހަންތަކެއް ހިފައިގެނެވެ. ފުއްޕާފައި ހުރި ހަންތަކުގައި ލިޔެފައިވާ އެއްޗެއް ސާފެއް ނުވެއެވެ. އެމީހުން ފެނުމާއެކު މަޝްރަހު މާ ރަނގަޅު ނުވެދާނެހެން ހީވެ ހުރެ، ނިޔާޒްގާތުގައި އެދިމާ ބަލާލަން ބުނެލީމެވެ.\nވަގުތަކީ ރައީސް ނަޝީދު މީދޫއަށް ބޭލުމަށް، ލާންޗު ކައިރިއަށް ދިޔަ ރީނދޫ ކުރެވިފައިވާ ( މުޅި އޮޑީގައި ރީނދޫ ދިދަ ފަތި ދަމާ، ބެނާ ހަރުކޮށްފައިވާ) ކަންނެލި އޮޑި ފަޅަށް ވަތް ވަގުތެވެ. ދެން ފެނުނީ ފެންނާނެކަމަށް ހީވެސް ނުކުރާ މަންޒަރެކެވެ. ހިތްތިރި ކޮށްލައިގެން ތިބި އެމްޑީޕީ މީހުންގެ ދެ ސަފު ދޭތެރެއަށް އައި ޕެޑްގެ ވެރިޔާ ވަދެގަތެވެ. ފުރަތަމަ އަންހެންވެރީން ތިބި ސަފު އެއްކޮޅުން އަނެއްކޮޅަށް، މީހުންގެ މޫނާ ފުދޭވަރަކަށް ކައިރިން އައި ޕެޑް ދިއްކޮށްގެން ހުރެ އޭނާ ދިޔައެވެ. އެ އަންހެން މީހާގެ އަތުގައި ހިފައިގެން އެހެން އަންހެނަކު ވެސް ވަނެވެ. މީދޫ އަކީ އަޅުގަނޑު ކިޔަވަން އުޅުނު ރަށްކަމުގައި ވެފައި، ދަންނަ މީހުން ކިތަންމެ ގިނަޔަސް، އެއީ ކާކު ކަން އެނގޭ ވަރެއް ނުވިއެވެ. އެއްވެފައިވާ މީހުންގެ ތެރެއަށް ވަނުމާ އެކު އަޑުގަދަ ވިއެވެ. މީހުންތައް ހަޅޭލަވަން ފެށިއެވެ. ‘ބާޣީ’ ‘ބާޣީ’ އޭ ކިޔާ ގޮވަމުން ދިޔަ އަޑު ވަރަށް ސާފެވެ. އެހެން އެއްވެސް ޝުއޫރެއްގެ އަޑު ސާފެއް ނުވިއެވެ.\nލަވަމުން ދިޔަ ހަޅޭކަށް ނުބަލައި، އަންހެންވެރީންގެ ސަފު އެއްކޮޅުން އަނެއްކޮޅަށް އައި ޕެޑް ދިއްކޮށްގެން ދިޔުމަށް ފަހު ދެން މި އަންހެން މީހާ ދިމާކުރީ އެމްޑީޕީ ފިރިހެނުންގެ ސަފާއެވެ. ތަންގުގުމައިލީ އަދި އެވަގުތުއެވެ. ހަޅޭކުގެ އަޑު އިންތިހާއަށް ގަދަ ވިއެވެ. ސަފުގެ ދެބައިކުޅާ އެއްބަޔާ ހިސާބުން ފިރިހެނަކު އޭނާ ފަހަތުން ހިނގައި ގަތެވެ. ފަޅި ސިކުންތެއްހާ އިރު ވެސް ނުވެއެވެ. އެތައް ބަޔަކު، އޭނާ ފަހާ ހިނގައިގަތެވެ. އެމްޑީޕީ ގެ ސަޕޯޓަރުންގެ ސަފުތަކުން އަންހެނުނާއި ފިރިހެނުން ހަޅޭ ލަވަމުން އައިސް އޭނާ ވަށާލިއެވެ. އޭރު ޕީޕީއެމް މީހުން ވެސް އެހިސާބަށް އަރާ ހަމަ ވެއްވެއެވެ. މުޅިތަން ހޫނުވެ މަޝްރަހު ކިލަނބުވެއްޖެއެވެ. ދެފަރާތުގެ ދެމެދުގައި ވަރަށް ހޫނުކޮށް ޒުވާބު ކުރެވެމުން ދިޔައެވެ. ކިޔާނުކިޔާ ސާފެއްނޫނެވެ. އެކަކު އަނެކަކު ގައިގަ އެޖަހަނީ އޭ ހިތަށް އަރާހާ ކައިރިންނެވެ.\nރައީސް ނަޝީދު ވަޑައިގަންވަނީ އޭ، އެމީހުން ބައިތިއްބާށޭ، އެ އުޅެނީ ހަޖަމު ނުކުރެވިގެންނޭ، އެމްޑީޕީ މީހުން މި ކޮޅަށް އަންނާށޭ ގޮވަމުން އެމްޑީޕީގެ ބަޔަކު އައިސް ‘ހޫނު ވެފައިވާ’ އެމްޑީޕީ މީހުން ގެންދަން މަސައްކަތް ކުރިއެވެ. ޒުވާބު ހުއްޓާލުމަށް ފަހު ބައެއް މީހުން ރައީސްއަށް އިސްތިޤްބާލުކުރަން ދިޔައެވެ. ދެން ތިބި މީހުން ވެދިޔަހައިރު ހިފަހައްޓަލައިގެން ތިބި ރުޅިގަނޑު ހަމަ ރަނގަޅަށް ވެސް ބޭރު ކޮށްލުމުގައި ދެމި ތިއްބެވެ.\nދުރަކު ބަލަހައްޓައިގެން ނުހުރެވުނެވެ. ދުވެފައި ގޮސް އެއްވެފައި ތިބި އެމްޑީޕީ މީހުނާއި ޕީޕީއެމް މީހުންގެ މެދަށް ވަދެވުނެވެ. ރަނގަޅަށް ވަދެ ބަލައިލި އިރު، ދެ ފަރާތުގައި ވެސް ތިބީ މުޅިން ވެސް ދަންނަ މޫނު ތަކެވެ. އެހެނަސް، ތަނުގެ ހާލަތާއި، މަޝްރަހާ އަދި އަޅުގަނޑު އެރަށަށް ގޮސް ހުރި ހައިސިއްޔަތާ މެދު ވިސްނާލާފައި އަޅުގަނޑު ވެސް ބެލީ އެމްޑީޕީ މީހުން ދުރު ކުރެވޭތޯއެވެ. ވަރަށް މަސައްކަތް ކޮށް\tގެން ވެސް ދުރަށް ދިޔައީ ތިން މީހުނެވެ.\nރައީސް ނަޝީދު މީދުއަށް ފައިބާ ވަޑާއިގަތުން…\nދިވެހިރާއްޖޭގެ ރައްޔިތުންގެ ލޯތްބާއި ތާއީދު ހޯއްދަވާފައިވާ ޖެހިލުން ކުޑަ އެމްޑީޕީގެ ފައުންޑަރ އަދި އެންމެ އިސްލީޑަރު މުހައްމަދު ނަޝީދު މީދޫއަށް ފޭބުމާ އެކު އެމަނިކުފާނަށް އިސްތިޤްބާލުކުރަން އައިސް ތިބި އެތައް ރައްޔިތުންނެއް ރައީސް ވަށާލިއެވެ. އަދި ކެނޑިނޭޅި މަރުހަބާގެ ބަސްތަކާއި އަތްތިލަބަޑިން ވެދުންކުރަމުން ދިޔައެވެ. އެއްވެފައި ތިބި ޕީޕީއެމް މީހުން އެކި ޒާތްޒާތުގެ އެއްޗިހި ގޮވަމުން ދިޔައެވެ. އެމްޑީޕީ ބައެއް މީހުން އެމީހުނަށް ރައްދު ދެމުން ގެންދިޔައެވެ. އޭރު އެއް ދިމާލުން މަރުހަބާގެ ލަވަ ޖަހަމުން ދިޔައިރު، އަނެއްދިމާލުން އިވެނީ ހަޅޭކުގެ އަޑެވެ. އެއްވެފައިވާ އެމްޑީޕީ މީހުންގެ ތެރެއަށް ޕީޕީއެމް އެއްވެސް މީހަކު ވަނަ ނުދިނުމަށް އެމްޑީޕީ މީހުން މަސައްކަތް ކުރަމުން ދިޔައެވެ. އަދި ރައީސް ނަޝީދު އަށް ރައްޔިތުންގެ ފަރާތުން ފުރިހަމަ ރައްކާތެރިކަން ލިބެމުން ދިޔައެވެ. ދެފަރާތުގެ ހަމަނުޖެހުން ކުރިއަށް ދިޔަ ހިސާބުގައި ހުރެފައި، ރައީސް ނަޝީދު ހުރި ހިސާބަށް ދިޔުމަށް އަޅުގަނޑު ގަސްތުކުރީމެވެ. އެއްވެފައިވާ މީހުންގެ ގިނަ ކަމުންނާއި، ރައީސްގެ ސަޕޯޓަރުން އެމަނިކުފާނުގެ ވަށާލައިގެން ތިބުމުން އެހިސާބާ ކައިރިވެވެން ވެސް ނެތެވެ. ރަސްމިއްޔާތު އޮތް ހިސާބަށް ހިންގަވާފައި ރައީސް ނަޝީދު ވަޑައިގެންނެވި އިރު ވެސް އަޅުގަނޑަށް ރައީސް ފެންނަ ވަރެއް ނުވެއެވެ.\nކުއްލިއަކަށް ލައިވް ފީޑް މަތީން ހަނދާން ވުމުން، ފޯނު ނަގާ ބެލި އިރު ”ބްރޯ އެނީ އަޕްޑޭޓް؟” އޭ ޖަހައިފައި އިން ދެ މެސެޖެއް އަޅުގަނޑުގެ ޔެލޯ ފޯސް އެކުވެރިޔާ ފޮނުވާފައި އިނެވެ. ކުޑަކޮށް އެއްފަރާތަކަށް ޖެހިލާ، ފޯނު ދެ އަތަށް ހެޔޮ ވަރުކޮށްލާ، ކީޕެޑް މަތީގައި އިނގިލިތައް ރުކުރުވާލައިފީމެވެ. ނަސީބު ކަމެއް ބަދު ނަސީބުކަމެއް ނޭނގެއެވެ. ހިނގައި ދިޔަ ހުރިހާ ކަމެއް ލިޔާނެހާ ވަގުތު ނުލިބިގެން އުޅެނިކޮށް ކަންފަތުގައި ޖެހުނީ ޤުރުއާނުގެ އަޑެވެ. ރަސްމިއްޔާތު ފެށުނީއެވެ. އަވަސް އަރުވާލާފައި އެދިމާއަށް މިސްރާބު ޖެހީމެވެ. ދޭތެރެ ހާވަމުން ގޮސް، ކުރިއަށް އަރައި ހަމަ ޖެހިލީމެވެ. އޭރު ވެސް އިދިކޮޅު ފަރާތްތަކުން ދުރުގައި ތިބެ އެކި އެއްޗިހި ގޮވަމުން ދެއެވެ. އެ ސަރަހައްދުގައި ކޮންމެ ވެސް ވަރަކަށް އެމްޑީޕީ މީހުން ތިބި ނަމަވެސް، ގިނަ މީހުން ތިބީ ރަސްމިއްޔާތުގައެވެ. އެކަކު އަނެކަކުގެ އަތު ގުޅުވާލައިގެން ރަސްމިއްޔާތު ކުރިއަށް ދިޔަ ސަރަހައްދުގައި މީހުން ތިއްބެވެ. ‘އެކެއް އަނެކެއްގެ ކިބައިން ހިތްވަރު’ ލިބިގަނެގެނެވެ. ފިސާރި ޖޯޝުގައެވެ. ޤުރުއާނުގެ ބަރަކާތުން ފެށިގެން ދިޔަ މި ޖަލްސާގައި މީދޫ ކައުންސިލްގެ ރައީސް މުހައްމަދު ޝާހިދު ވާހަކަ ދެއްކެވުމަށް ފަހު ދެން އޮތީ ރައީސް ނަޝީދުގެ ތަޤްރީރުކުރެއްވުމެވެ. ކުޅަދާނަ ވާހަކަ ދެއްކުންތެރިޔާގެ ވަރުގަދަ ބަސް ތައް، އެއްވެފައި ތިބި އާންމުންގެ ހިތްތަކަށް އުފާވެރިކަން ގެނެސް ދޭ ކަން ހާމަވާ އެންމެ ބޮޑު ދަލީލަކީ ކެނޑި ނޭޅި އިވޭ އަތްތިލަ ބަޑީގެ އަޑެވެ. ރާއްޖެޓީވީ އިން ވަގުތުން ދުރަށް ދެއްކި މި ރަސްމިއްޔާތުގެ މާ ބޮޑު ތަފްސީލަކަށް ނުގޮސް މިހިސާބަށް ކުރުކޮށްލާނަމެވެ.\nޖަގަހަ ބިންގާ އެޅުމާއި ބޮޑު ދިދަ ނެގުން….\nރަސްމިއްޔާތަށް ފަހު ދެން އޮތީ ހަވީރުގެ ސައެވެ. ހަމަ ބަނދަރު މަތީގައެވެ. ސަޔަށް ފަހު ދެން އޮތީ މީދޫ ގައި ހަދާ އެމްޑީޕީ ޖަގަހައިގެ ބިންގާ އެޅުމެވެ. އެމްޑީޕީގެ ސަޕޯޓަރުންނާ އެކު ރައީސް ނަޝީދު، ޖަގަހައިގެ ބިންގާ އަޅަން ތައްޔާރު ކުރެވިފައިވާ ތަނަށް ވަޑައިގެންނެވިއެވެ . ޖަގަހައިގެ ބިންގާ އެޅުމާއި ބޮޑު ދިދަ ނެގުން އޮތީ ކުރިން ދަންނަވާލި އިދިކޮޅު ލަވަތައް ޖަހަމުން ދިޔަ ގެޔާއި ޖެހިގެން ހުރި ގޭގައެވެ. އެ ހިސާބަށް ދިޔަ އިރު މި ދެންނެވި ގޭގެ ބެލްކަނީގައި ތިބި ބަޔަކު ކޮންމެވެސް ހަޅޭކެއް ލަވަމުން ދިޔައެވެ. ކުރާނެ ކަމެއް ނެތެވެ. އެމްޑީޕީ މީހުން ގެ އަޑު މާ ގަދަ އެވެ. ކުލަ ރީނދޫ ފާރު ބުރި މަތީގައި ރައީސް ނަޝީދު ގެ އަތްޕުޅުން ރަމްޒީ ބިންގާ ބައިންދާލުމަށް ފަހު ހަމަ އެހިސާބުގައި ހުރި ބޮޑު ދިދަ ރައީސް ނަންގަވައި ދެއްވިއެވެ. އެއަށް ފަހު އެމްޑީޕީ ގެ ހިތްވަރުގަދަ ލަޝްކަރާ އެކު އެނބުރި ބަނދަރަށް ވަޑައިގެން ބަނދަރު މަތީގައި ރުކެއް އިންދަވައިދެއްވިއެވެ. އެތަނަށް ވެސް ޕީޕީއެމްގެ މީހުން އައިސް ހާޖާނު ހެދި ނަމަ ވެސް، ކާމިޔާބު ވާގޮތެއްނުވިއެވެ. ތާއީދު ކުރައްވާ ބޭފުޅުންނާއެކު، ފައިންޕުޅުގައި ރައީސް އަނެއްކާ ވެސް ވަޑާއިގެންނެވީ ކުރިން ރަސްމިއްޔާތު ކުރިއަށް ދިޔަ ސަރަހައްދަށެވެ.\nއެމްޑީޕީ ހިންގާލުން ރައީސް ނަޝީދާ އެކު…\nއިރު ކޮޅަކު ސަރަހައްދުގައި މަޑުކޮށްލުމަށް ފަހު ދެން ތައްޔާރުވާން ފެށީ ހިނގާލުމަށެވެ. ރައީސް ނަޝީދު ވެސް ބައިވެރިވެ ވަޑާއިގެންނެވި މި ހިނގާލުމަށް އެމްޑީޕީގެ އެންމެހާ ސަޕޯޓަރުން ސަފު ސަފަށް އަރާ، ހަމަޖެހިލުމާއެކު، ޒުވާން ‘ފްލެގްމޭން’ އެއްގެ ޖަޑިބު ކަމުގައި މުޅި ލަޝްކަރު ހިނގަން ފެށިއެވެ. ބަނދަރުމަތީން ގޮސް ރަށްވަށާ އޮންނަ މަގަށް އެރިއެވެ. ހިނގާލުމުގެ ތެރޭގައި ހުރި ޒުވާން ފިރިހެނަކު އަޑުގަދަކުރާ އިން ނަގާކިޔާން ފެށުމާ އެކު، ހިނގާލުމުގައި އެމްޑީޕީވަންތަކަމެއް ޖެހި މުޅިތަންގަނޑު އެކީ ‘މަނީ މަނީ….ޔެސް ސަރ’، ”އިންތިހާބު….އަވަސްކުރޭ” އަދި ”ކޮބާ ކޮބާ…..މަގޭ ވޯޓު؟؟” ގެ އަޑުން ގުގުމަންފެށިއެވެ. ހިނގާލުމުގެ އެންމެ ކުރީ ސަފުގައި ހުރެވުމުގެ ސަބަބުން، ހިނގާލުމުގައި މީހުން ތިބި އަދަދާއި ލަޝްކަރުގެ ބޮޑުކަމެއް ނުފެނުނެވެ. ބަލާކަށް ހަޤީޤަތުގައި ނުވެސް އުޅެމެވެ. އެއަށް ވުރެ ބޮޑަށް ސަމާލުކަންދިނީ ގޮވަމުން ދިޔަ ‘އަންބާ’ގައި ބައިވެރިވުމަށެވެ. ރަށްވަށާ އޮންނަ މަގުން އައިސް، ރަށު ތެރެއަށް އެރިތަނުން ނަގާކިޔާ އަޑު ބަދަލު ވެއްޖެއެވެ. އަންހެން އަޑަކަށެވެ. ހަމަ އެންމެ ތަންކޮޅެއް ވެސް ދެރައެއް ނޫނެވެ. އެމްޑީޕީ ވިއްޔާ ހަމަ އުޅެނީ ‘ފިސާރި އަންހެނުން’ ތާއޭ ހިތަށް އެރިއެވެ. ރަށުގެ އެކި މަގު މަގުން ހިނގަމުން ގޮސް، ކޮންމެ މިސްކިތަކާ ހިސާބުން ގޮވުން ހުއްޓާލިކަން ފާހަގަކުރެވުނެވެ. (ދީން ހިމާޔަތްކުރާ މީހުންގެ ސަމާލުކަމަށް…) ރަށުތެރެއިން ވަރަށް އަމާން ކަމާއެކު ހިނގާލުމަށް ފަހު ބަނދަރަށް ދެވުނު އިރު ވެސް، މަޤްސަދު ހާސިލުކުރުމަށް ފެންބޮވާގެންފައިވާ ޕީޕީއެމް މީހުންކޮޅު ހަމަ އެތަނުގައި ތިއްބެވެ.\nރައީސް ނަޝީދު ފުރާވަޑައިގަތުން….\nހިނގާލުމަށް ފަހު އެމްޑީޕީގެ ސަޕޯޓަރުން ބަނދަރަށް ދިޔައީ ރައީސް ނަޝީދު ފުރުވާލުމަށެވެ. ތޮށިގަނޑާ ހިސާބުން އެއްވެފައިވާ މީހުން އެމަނިކުފާނާ ސަލާމްކުރަމުން ދިޔައެވެ. އެތަނުން މީހަކު ވަރަށް ހިތްވަރާ ޖޯޝުގައި ”ރައީސް ހިތްވަރު ދޫނުކުރައްވާތި!” އޭ ބުނެލި އަޑުއިވުނެވެ. އެވަގުތު ‘އަންނި…އަންނި’ އޭ އެންމެން ގޮވަށް ފެށިއެވެ. މީދޫގައި ހަވީރުގެ ވަގުތުކޮޅެއް ހޭދަކުރެއްވުމަށް ފަހު އެމަނިކުފާނު އޮޑިއަށް ވަޑާއިގެންނެވުމާ އެކު، އަތްތައް އުފުލި ‘ޓާޓާ’ ގެ ހަނާ އެޅުމަކުން، އެމްޑީޕީގެ އެންމެހާ މެންބަރުން ރައީސްއަށް ވަދާޢު ކިއެވެ.\nވަރަށް ތަފާތު ދަތުރެކެވެ. ނުތަނަވަސް ކަމާ، ހިތް ހަމަ ނުޖެހުމާއި، ރުންކުރުވުމުގެ އިތުރުން ވަރަށް އުފާ ވެސްވިއެވެ. އެކި ކަހަލަ އިހްސާސްތަށް ގެނުވި މި ދަތުރު ވެގެން ދިޔައީ އަޅުގަނޑުގެ ހަޔާތުގައި ޚާއްސަ ޝައުޤުވެރިކަމެއް ދެވުނު ދަތުރަކަށެވެ. ދަތުރުގައި ކަންތައް ދިމާވި ގޮތުން މީދޫއެމްޑީޕީ މީހުންނަށް ވެސް މި ކަހަލަ ކިތަންމެ އިހުސާސެއް ވެރި ކުރުވި އެވެ. ނަމަވެސް، އެމްޑީޕީ ވިއްޔާ އަޒުމެއް ދުލެއް ނުކުރާނެ އެވެ. ތުރާކުނުން ފެށިގެން އައްޑޫއާ ހަމަ އަށް ވެސް ކަން ހުރީ މި މަގުންނެވެ. މީދޫ ފަޅުން ނުކުތުމާ ހަމަ އަށް ވެސް އެކި ކަހަލަ ޝުއޫރުތައް ހިތަށް އަރާ ފައިބަމުން ދިޔައެވެ. މީދޫއިން ފުރުނު އިރު އިރުއޮއްސިއްޖެއެވެ.


BAM Presidents Championship: Emme kaamiyaabu kulhuntheriakah Nabaaha - vNews.mv\nމުބާރާތުގެ އެންމެ ކާމިޔާބު ކުޅުންތެރިއަކަށް ހޮވުނު ނަބާހާ ---- ފޮޓޯ: މިހާރު\nބީއޭއެމް ޕްރެޒިޑެންޓްސް ޗެމްޕިއަންޝިޕް: އެންމެ ކާމިޔާބު ކުޅުންތެރިއަކަށް ނަބާހާ\nއިސްމާޢީލް ޝާހު (ކުޑަ ޝާހު) Male' | 21 November 2019, 11:45\nލިޓަސް ބެޑްމިންޓަން އެސޯސިއޭޝަން ޕްރެޒިޑެންޓްސް ޗެމްޕިއަންޝިޕްގެ އެންމެ ކާމިޔާބު ކުޅުންތެރިއަކަށް ފާތިމަތި ނަބާހާ ހޮވިއްޖެ އެވެ.\nމުޅިން އަލަށް ބޭއްވި ޕްރެޒިޑެންޓްސް ޗެމްޕިއަންޝިޕްގައި ނަބާހާ ވަނީ ވާދަކުރި ތިން އިވެންޓުންވެސް ޗެމްޕިއަންކަން ހޯދާފައެވެ. އޭނާ ވަނީ މި ފަހަރުގެ މުބާރާތުގައިވެސް އަންހެން ސިންގަލްސް، އަންހެން ޑަބަލްސް އަދި މިކްސް ޑަބަލްސްގެ ޗެމްޕިއަންކަން ހޯދާފައެވެ.\nއަންހެން ސިންގަލްސް ބައިގެ ޗެމްޕިއަންކަން ނަބާހާ ހޯދީ އިއްޔެ ހަވީރު އިންޑޯ ބެޑްމިންޓަން ކޯޓުގައި ކުޅުނު ފައިނަލް މެޗުގައި ނީލާ ނަޖީބު ބަލިކޮށްގެންނެވެ. ފައިނަލް މެޗުގެ ސެޓުތައް ނަބާހާ ގެންދިޔައީ 21-14 އަދި 21-14 އިންނެވެ.\nއަންހެން ޑަބަލްސް ބައިގެ ޗެމްޕިއަންކަން ފާތިމަތު ނަބާހާ އާއި އައިމިނަތު ނަބީހާގެ ޕެއާ އިން ހޯދީ ފައިނަލުގައި މާޝާ ރަޝީދާއި އައިމިނަތު އަލީގެ ޕެއާ ބަލިކުރުމަށް ފަހު އެވެ. އަދި މިކްސް ޑަބަލްސް ބައިން ޒަޔާން ޒަކީ އާއި ފާތިމަތު ނަބާހާގެ ޕެއާ ޗެމްޕިއަންކަން ހޯދީ އިއްޔެ ކުޅުނު ފައިނަލުގައި ނިބާލް އަހުމަދާއި މައިސާ ފަތުހުﷲ ގެ ޕެއާ އަތުން މޮޅުވެގެންނެވެ.\nޒަޔާން، ނަބީހާ އަދި ނަބާހާ ----\nމީގެ އިތުރުން މިފަހަރުގެ މުބާރާތުގެ ފިރިހެން ސިންގްލްސްގެ ޗެމްޕިއަންކަން ހޯދީ ޒަޔާން ޒަކީ އެވެ. މި ބައިގެ ޗެމްޕިއަންކަން ޒަޔާން ހޯދީ އިއްޔެ ކުޅުނު ފައިނަލް މެޗުގައި ނިބާލް އަހުމަދު އަތުން ފަހަތުން އަރާ 2-1 ސެޓުން މޮޅުވެގެންނެވެ. މި މެޗުގެ ފުރަތަމަ ސެޓު ނިބާލް ގެންދިޔައީ 21-16 އިންނެވެ. އެކަމަކު ޒަޔާން ވަނީ އަނެއް ދެ ސެޓުގައި ކުޅުން ރަނގަޅުކޮށް މެޗު ނަތީޖާ އަނބުރާލާފައެވެ. އަނެއް ދެ ސެޓު އޭނާ ގެންދިޔައީ 21-13 އަދި 21-10 އިންނެވެ.\nމީގެ އިތުރުން ޒަޔާން ވަނީ މި މުބާރާތުގެ ފިރިހެން ޑަބަލްސް ބައިގެ ފައިނަލްގައިވެސް ވާދަކޮށްފައެވެ. އެކަމަކު މިބައިގެ ފައިނަލްގައި ޒަޔާން އާއި އަހުމަދު ތޯއިފްގެ ޕެއާ ވަނީ ހަސަން އަފްޝީން އާއި މުހައްމަދު ހިޝާމްގެ ޕެއާ އަތުން ބަލިވެފައެވެ.\nމިފަހަރުގެ މުބާރާތުގައި އެންމެ ފަހުގެ ގައުމީ ޗެމްޕިއަން މުހައްމަދު އަޖުފާން ރަޝީދު އަނިޔާގެ ސަބަބުން ކުޅެފައެއް ނުވެއެވެ.


Galaxy Note 10 nivvaalum aa gothakah | Mihaaru\nޓެކްނޮލޮޖީ / ސެމްސަންގް ގެލެކްސީ ނޯޓް\nގެލަކްސީ ނޯޓް 10 އަދި ނޯޓް 10 ޕްލަސް ނިއްވާލުން މުޅިންް އާ ގޮތަކަށް\nސެމްސަންގް ގެލަކްސީ ނޯޓް 10 އަދި ނޯޓް 10 ޕްލަސް: ހަތަރު ގޮތަކަށް ފޯނު ނިއްވާލެން އެބަ ހުރި\n18 އޯގަސްޓް 2019 - 07:37\nސެމްސަންގް ގެލަކްސީ ފޯނުތައް ނިއްވާލުމަކީ، ގެލަކްސީ ނޯޓް 10 އަދި ނޯޓް 10 ޕްލަސް ނެރުމާ ހަމަ އަށް، ސަހަލު ކަމެކެވެ. ވަރަށް އާދައިގެ ކަމެކެވެ. ފޯނުގެ ކަނާތް ފަރާތުގައި އިންނަ "ޕަވާ ބަޓަން" އަށް އޮބާލައި ހިފަހައްޓާލުމުން ހަމަޖެހުނީ އެވެ. ނަމަވެސް، ނޯޓް 10 އަދި ނޯޓް 10 ޕްލަސް ނިއްވާލުން މި އޮތީ އުނގެނި ދަސްކުރަން ޖެހޭ ވަރުގެ ކަމަކަށް ވެފަ އެވެ.\nގެލަކްސީ ނޯޓް 10 އަދި ނޯޓް 10 ޕްލަސް ގައި "ޕަވާ ބަޓަން" ނުވެސް އިންދެ އެވެ. ފޯނުގެ ކަނާތް ފަރާތުގައި، އޮބާލެވޭ ކަހަލަ އެކައްޗެއް ވެސް ނެތެވެ. ގެލަކްސީ ފޯނުތަކުގައި މީގެ ކުރިން "ޕަވާ ބަޓަން" އިންނަނީ ފޯނުގެ ކަނާތް ފަރާތުގަ އެވެ. އެހެންކަމުން، ނޯޓް 10 އަދި ނޯޓް 10 ޕްލަސްއެއް ލިބުމުގެ ކުރިން ފޯނު ނިއްވާލާނެ ގޮތް ދަސްކުރަން ހިނގާށެވެ.\nސެމްސަންގް ގެލަކްސީ ނޯޓް 10 އަދި ނޯޓް 10 ޕްލަސް ނިއްވާލުމަށްޓަކައި ނޮޓިފިކޭޝަން ފަރުދާ ކަހާލުން\nސްމާޓްފޯނެއް މިހާ ގިނަ ގޮތްގޮތަށް ނިއްވާލެވެން ހުރި ފޯނެއް ނުދެކެމެވެ. ނޯޓް 10 އަދި ނޯޓް 10 ޕްލަސް ނިއްވާލުން ސެމްސަންގުން ވަނީ ހަތަރު ގޮތަކަށް ފަހިކޮށްދީފަ އެވެ. އެންމެ ފަސޭހަ ގޮތަކީ، މަތިން ތިރި އަށް "ނޮޓިފިކޭޝަން" ފަރުދާ ކަހާލުމަށް ފަހު، "ސެޓިން ވީލް" ކައިރިން، ސްކްރީނުން ފެނަން "ޕަވާ ބަޓަން" އަށް އޮބާލުމެވެ.\nސެމްސަންގް ގެލަކްސީ ނޯޓް 10 އަދި ނޯޓް 10 ޕްލަސް ނިއްވާލުމަށްޓަކައި ސެޓިން މެނޫ ބޭނުންކުރުން\nނޯޓް 10 އަދި ނޯޓް 10 ޕްލަސް ނިއްވާލެވެން ހުރި ދެވަނަ ގޮތަކީ ވާތް ފަރާތުގައި، "ވޮލިއުމް ބަޓަން" ކައިރި ތިރީގައި އެ އިން "ބިކްސްބީ ބަޓަން" އަށް އޮބާލުމުން ދެން ކަންތައް ވާންވީ ގޮތް ފޯނަށް ބުނެދިނުމެވެ. ފޯނުގެ ސެޓިން އަށް އަވަހަށް ވަންނާށެވެ. "ސައިޑް ކީ" ހޯދާލުމަށްޓަކައި "ސާޗް"ކޮށްލުން ވެސް ރަނގަޅުވާނެ އެވެ. ނޫން ނަމަ "އެޑްވާންސްޑް ފީޗާސް" އަށް ވަންނާށެވެ. އެ ތަނުން "ސައިޑް ކީ" ފެންނާނެ އެވެ. ކުރަންވީ ކަމަކީ އެ ފިތަށް ފިތައި ހިފަހައްޓާލުމުން ފޯނު ނިވޭ ގޮތް އިޚުތިޔާރުކުރުމެވެ. "ސައިޑް ކީ" އަށް ސެމްސަންގުން ކުރިން ކީ ނަމަކީ "ބިކްބީ ބަޓަން" އެވެ.\nސެމްސަންގް ގެލަކްސީ ނޯޓް 10 އަދި ނޯޓް 10 ޕްލަސް ނިއްވާލުމަށްޓަކައި ވޮލިއުމް އަދި ބިކްސްބީ ބަޓަން ބޭނުންކުރުން\nމި ދެ ފޯނު ނިއްވާލުމަށް ބޭނުންކުރެވެން ހުރި ތިންވަނަ އުކުޅަކީ "ވޮލިއުމް" ދަށްކުރާ ފިތަށް އަދި "ސައިޑް ކީ" އަށް އެއްފަހަރާ ފިތައި ހިފަހައްޓާލުމެވެ. ނޯޓް 10 އަދި ނޯޓް 10 ޕްލަސް ނިއްވާލެވެން ހުރި އެންމެ ކަންނެތް ގޮތަކީ "ބިކްސްބީ" ކައިރީގައި ބުނެގެން އެކަން ކުރުމެވެ. "ބިކްސްބީ، ޓާން އޯފް ދަ ފޯން" ޕްލީޒް އެވެ.\nސެމްސަންގް ގެލަކްސީ ނޯޓް 10 އަދި ނޯޓް 10 ޕްލަސް ނިއްވާލުމަށްޓަކައި ބިކްސްބީ ކައިރިން އެދުން\nއެންޑްރޮއިޑް ސެމްސަންގް ސްމާޓް ފޯން ސެމްސަންގް ގެލެކްސީ ނޯޓް\n10 ކޮމެންޓް, 55 ރިއެކްޝަންސް\n16ގެ ސާރކެޓެއް ގަނެފަ އެޅުވުމުން ހިސާހިތަކު ފޯން ހުޅުވޭ\nކަލޯގަޔާ. ދެން ނިއްވާލާފަ ވެމްކޯއާ ހަވާލުކޮއްގެން އެއްލާލަންދޯ ޖެހޭނީ.. ސަހަލު ވެއްޖެއެއްނު؟ ސަމްސަންގު މީހުންވެސް ވިސްނާފަމިއޮތޯ ނިއްވާލުމާ ހިސާބަށްވިއްޔާ!!!!\nޗާޖުނުކޮށް ބޭވިޔަސް ނިވޭނެ.\nކުލްޖާ ސިމްސިމް ބުނުމުން ފޯނުހުޅުވޭނެ\nމިދެން ބޮޑުވަރު ގަމާރު ވިޔަސް.. ބިކްސްބީ ބަޓަން ނީނދޭ ނޯޓް 10 ސީރީޒްގަ. ޕަވާ ބަޓަން އެހެން ފޯނެކޭ އެއްގޮތައް ހަމަ ޔޫޒް ކުރެވޭ. ސައިޑް ކީ އަކީ ކަސްޓަމައިޒް ކުރެވޭ ބަޓަން އެއް. ހަމަ އެހެން ފޯނެކޭ އެއގޯތައް ޕަވާ އޮފް އޮން ކުރެވޭނެ..\nދެން ފޯން އޮންކުރަން ކިހެނެއްބާ ހަދާނީ\nދެން ކިހިނެއް އޮން ކުރަނީ؟ ޕަވާ ބަޓަން އެއްވެސް ނެތެއްނު\nނިއްވާލާ ގޮތަށް އެކަން އެނިމުނީ...ދެން އާ ފޯނެއް ގަނޭ.\nކަލޯ ދެން ނެތް ދޯ އިތުރު އޮޕްޝަންނެއް އާ ފޯނެއް ގަތުން ނޫނީ.. އެޕަލް ފޭން ބޯއީ ނިޔާޒް ލިޔާނީ ސެމްސަންގ ބޭނުން ކެނޑޭނެ އުކުޅު އުގަންނައިދޭ ލިޔުން ވިއްޔާ... ހެހެހެއް...\nހެހެހެހ. އާން މި އެޕަލް ބޯއިޒްއަށް ރިއަލްޓައިމް އެޑިޓެޑް ފޮޓޮއެއް ފެނުނީމަ އެވަރު ފޯނެއް ނޯންނާނެ


400 Ah Vureh Gina Resort Muvahzzafun Quarantine Koffi\n400 އަށްވުރެ ގިނަ ރިސޯޓް މުވައްޒަފުން ކަރަންޓީންކޮށްފި\nރިސޯޓެއްގައި މަސައްކަތް ކުރާ މުވައްޒަފުންތަކެއް ފަތުރުވެރިންތަކަކަށް މަރުހަބާ ކިޔަނީ --\nކޮވިޑް19 އާ ގުޅިގެން ރިސޯޓުތަކުން އަމިއްލަ ރަށަށް ދާން ބޭނުންވެފައިވާ ތިބި މުވައްޒަފުންގެ ތެރެއިން 400އަށްވުރެ ގިނަ ރިސޯޓު މުވައްޒަފުން ކަރަންޓީނު ކުރެވިފައިވާ ކަމަށް ޓޫރިޒަމް މިނިސްޓްރީން ބުނެފިއެވެ.\nޓޫރިޒަމް މިނިސްޓްރީން ބުނީ ރިސޯޓުތަކުގައި ވަޒީފާ އަދާކުރަމުންދާ މުވައްޒަފުންގެ ތެރެއިން އަމިއްލަ ރަށަށް ދިއުމަށްޓަކައި މާލެ އައިސް، މާލޭގެ ލޮކްޑައުންގައި ތިބި މީހުން ކަރަންޓީނު ފެސިލިޓީތަކަށް ފޮނުވުމުގެ މަސައްކަތް ކުރަމުންދާ ކަމަށެވެ. އެގޮތުން މިހާތަނަށް 467 މީހަކު ކަރަންޓީން ކޮށްފައިވާ ކަމަށް އެ މިނިސްޓްރީން ބުނެއެވެ.\nރަށަށް ނުދެވި މާލޭގައި ތާށިވެފައި ތިބި މުވައްޒަފުން ރަޖިސްޓްރީވުމަށް ހުޅުވާލުމުން 582 ފަރާތެެއް ނަން ނޯޓުކުރި ކަމަށްވެސް ޓޫރިޒަމް އިން ބުންޏެވެ. އެ މިނިސްޓްރީން ބުނީ ނަން ނޯޓުކުރި މީހުންނަކީ ރިސޯޓު މުވައްޒަފުންތޯ ޔަގީން ކުރުމުގެ މަސައްކަތަށްފަހު، ލިސްޓުން 80 މީހަކު އުނިކޮށްފައިވާ ކަމަށެވެ. އަދި ބާކީ ތިބި 502 މީހުންގެ ތެރެއިން 35 މީހަކު ފިޔަވައި ދެން ތިބި މީހުން ތިބީ ކަރަންޓީނުގައިވާ ކަމަށް އެ މިނިސްޓްރީން ބުނެއެވެ. އަދި ލިސްޓުގައި ދެން ހިމެނޭ މީހުންވެސް ކަރަންޓީނަށް ގެންދިއުމުގެ މަސައްކަތް ކުރަމުންދާ ކަމަށް ޓޫރިޒަމް މިނިސްޓްރީން ބުނެއެވެ.\nޓޫރިޒަމް މިނިސްޓްރީން ބުނީ ކޮވިޑް19 ގެ ހާލަތުގައި އެންމެ ބޮޑު ގުރުބާނީއެއްވި އެއްބަޔަކީ ރިޒޯޓު މުވައްޒަފުން ކަމަށެވެ. އަދި މިހާލަތުގައި ކަމާބެހޭ ފަރާތްތަކުގެ އިރުޝާދާއި އެއްގޮތަށް މަސައްކަތްކޮށް ރިޒޯޓުތަކުގެ މެނޭޖްމަންޓާއި މުވައްޒަފުން ދީފައިވާ އެއްބާރުލުމަށް އެ މިނިސްޓްރީން ވަނީ ޝުކުރު އަދާކުރައްވާފައެވެ.


vnews - Siyaasee halaboli kamaai eku dhivehinge baiskoafu falhu vee tha?\nސިޔާސީ ހަލަބޮލި ކަމާއެކު ދިވެހިންގެ ބައިސްކޯފް ފަޅުވީތަ؟\nމާމުއިގެ ފޭސްބުކް ޕޭޖުން ނަގާފައިވާ ފޮޓޯ އެއްގައި 'މާމުއި' ޓީމު\nމި ދުވަސްވަރަކީ ރާއްޖޭގެ ރިޔާސީ އިންތިހާބާއި ދާދި ގާތްވެފައިވާ ދުވަސްވަރެއް ކަމުން ދިވެހިންގެ ބައިސްކޯފް މިވަނީ ފަޅުވެފަ އެވެ. އަޅުވާނެ ފިލްމެއް ނެތި ބައިސްކޯފުގެ ދިރުން ކެނޑުނީ ހެއްޔެވެ.\nފިލްމު އުފައްދާ ފަރާތްތަކުން ބުނީ ސިޔާސީ ހަލަބޮލި ކަމަށް ބަލައިގެން އަތް އުރާލައިގެން ތިބީ ނޫން ކަމަށެވެ. ބައެއް ފަންނާނުން އެއަށްވުރެ މާ ބިޒީ އެވެ.\nމި އަހަރުގެ ފަހުކޮޅާއި 2019 ގެ ކުރީކޮޅު އެޅުވުމަށް ތައްޔާރު ކުރަމުން އަންނަ ފިލްމުތަކުގެ މަސައްކަތުގައި އަވަދިނެތިވެ އުޅެމުންދާ ކަމަށް ފިލްމީ ފަންނާނުންނާއި ވާހަކަ ދައްކާލުމުން އެނގެ އެވެ. އެހެންނަމަވެސް ތަންކޮޅެއް ރިލެކްސްކޮށްވެސް ބައެއް ފަންނާނުން އެބަ ތިއްބެވެ.\nބާރު ސުޕީޑްގައި ކުރިއަށްދާ ބައެއް ފިލްމީ މަސައްކަތްތައް\n1 - ޑާކްރެއިން އެންޓަޓެއިންމެންޓްގެ 'މާމުއި'\n'މާމުއި'ގެ ފޭސްބުކް ޕޭޖަށް ބަލާލުމުން ފާހަގަކުރެވޭ ކަމަކީ މާމުއިގެ ކާސްޓުންނާއި ޕްރޮޑަކްޝަން ޓީމުން ވަރަށް ބުރަކޮށް މި މަސައްކަތުގައި ކުރިއަށްދާ ކަމެެވެ. އެގޮތުން މަތީގައިވާ ފޮޓޯއަކީވެސް މާމުއި ޓީމުން މީގެ ހައެއްކަ ދުވަސް ކުރިން އާންމުކޮށްފައިވާ ފޮޓޯ އެކެވެ. މާމުއި ޓީމުން ބުނީ ފިލްމުގެ މަސައްކަތް މިވަގުތު ވަރަށް ބާރަށް ކުރިއަށްދާ ކަމަށާއި، ފިލްމުގެ ޝޫޓިން އަދި އެއްކޮށް ނިންމާ ނުލެވޭ ކަމަށެވެ.\nމާމުއި ފިލްމުގެ ކާސްޓުންގެ ތެރޭގައި ހިމެނެނީ އިސްމާއިލް ޖުމެއިހް (ޖުމާ)، މަރިޔަމް އައްޒަ، ޖުމައްޔިލް ނިމާލް (ޖުމަލް)، މަރިޔަމް މަޖުދާ (މަޖޫ)، ޝީލާ ނަޖީބު، ހަމްދާން ފާރޫގް، އިބްރާހިމް އަމާން ހުސެއިން، އަލީ ޝަލްލީލް، އަހްމަދު ސުނީ އަދި އައިޝަތު ޔާދާ، މާރިއާ ތްރޭސާ، އައިމިނަތު ނޫރާ، އަހުމަދު ޝާކިރު (ޝާއްކޮ އައްމަޑޭ)، މަރިޔަމް މަޖުދާ (މަޖޫ)، ނުޒުހަތު ޝުއެއިބު، މުހައްމަދު ފައިސަލް، އަބުދުﷲ ޝާފިއު (ފުބޫ)، އަދި އާދަމް އާދަމް ރިޒްވީ އެވެ.\nމާމުއި އަކީ ޑާކްރެއިން އެންޓަޓެއިންމެންޓްގެ ފަރާތުން އުފައްދާ ވަރަށް ތަފާތު ކޮމެޑީ ފިލްމެއް ކަމަށް ޕްރޮޑަކްޝަންޓީމުން ވަނީ ބުނެފަ އެވެ. އަދި މިހާ ގިނަ ކާސްޓުންނާއި އެކު ކުރިއަށް ގެންދާ މި ފިލްމް ރިލީޒް ކުރުމަށް ހަމަޖެހިފައިވަނީ 01 އޭޕްރީލް 2019 ގައެވެ.\nމި ފިލްމު ޑައިރެކްޓް ކުރަނީ އަލީ ޝިފާއު (ޗިއްޕެ) އެވެ. ޕްރޮޑިއުސަރުންނަކީ މުހައްމަދު އަލީ (މޮގާ) އާއި އައިޝަތު ފުއާދު އެވެ. މިއީ އައިޝަތު ފުއާދު އާއި މުހައްމަދު ތޮލާލްގެ ސްކްރީން ޕްލޭއަކަށް ފައްކާ ކުރަމުން އަންނަ ހެއްވާ މަޖާ މަންޒަރުތައް އެކުލެވޭ ފިލްމެކެވެ.\nމާމުއިގެ އިތުރުން ޑާކްރެއިން އެންޓަޓެއިންމެންޓުން ވަނީ 'ގޮއްރާޅު'ގެ މަސައްކަތްވެސް ފަށާފަ އެވެ. މިއީ އަހުމަދު ޝިނާންގެ ފިލްމެކެވެ. ރާއްޖޭގެ މާހައުލުގައި އާންމުވެފައިވާ ގޭންގް މާރާއާއި ޒުވާން އުމުރުފުރާގެ ކުދިންނާ ކުރިމަތިވާ ނޭދެވޭ ކަންތައްތަކެއް ކިޔައިދޭ 'ގޮއްރާޅު' ރިލީސް ކުރުމަށް ހަމަޖެހިފައިވަނީ5ނޮވެމްބަރު 2018 ގައެވެ.\n2 - ނަހުލާގެ 'ހުވާ'\nއާމުންގެ މެދުގައި މަގުބޫލު ރީތި ވާހަކަތަކެއް އަމިއްލައަށް ލިޔެގެން ފިލްމު ޕްރޮޑިއުސް ކުރުމާއި ޑައިރެކްޓް ކުރުމުގައި އެންމެ ފުންނާބު އުސް އެކަކީ ފާތުމަތު ނަހުލާ (ނަހޫ) އެވެ. އަސަރުން ފުރިގެންވާ ރީތި ފިލްމުތަކާއި ޓީވީ ސީރީޒްތައް އުދައްދާފައިވާ ނަހޫ އަށްވެސް މިއީ ބުރަ ދުވަސް ވަރެކެވެ.\nއޭނާ ބިޒީވެގެން އުޅެނީ ރާއްޖޭގެ މާހައުލަށް ތައާރަފް ކުރާ ވެބް ސީރީޒް 'ހުވާ'ގެ މަސައްކަތުގަ އެވެ. އޮކްޓޫބަރު މަހުގެ ތެރޭގައި ބެލުންތެރިންނާއި ހަމައަށް 'ހުވާ' ދޫކޮށްލަން ނިންމާފައިވާއިރު ނަހޫ ބުނީ މި ސީރީޒް ފެންނާނީ 'ބައިސްކޯޕް' ކިޔާ އެޕްލިކޭޝަނަކުން ކަމަށެވެ.\nހުވާ އަކީ އުފަލާއި ހިތާމައާއި ލޯތްބާއި ނަފްރަތް ހިމެނޭ ގޮތަށް ހުރިހާ ރަހަތަކެއް ހިމަނައިގެން ތައްޔާރުކުރަމުން އަންނ ރާއްޖޭގެ ފުރަތަމަ ވެބް ސީރިޒް އެވެ.\nހުވާގެ ކާސްޓުންގެ ތެރޭގައި މަރިޔަމް އައްޒަ، ރަވީ ފާރޫގް، ޝީލާ ނަޖީބް، އާރިފާ އިބްރާހިމް، އިބްރާހިމް ޖިހާދު (ޖިމީ)، ފެޝަން ޑިޒައިނަރ ޖާދު، އައިމިނަތު ރިޝްފާ، އަލީ އާޒިމް (ދޮން އައްޔަ)، ޔޫސުފް ޝަފީއު (ޔޫއްޕެ)، މުހައްމަދު ފައިސަލް ހިމެނެ އެވެ.\nހުވާގެ ޑައިރެކްޓަރުންނަކީ ޔޫއްޕެ އާއި ފައިސަލް އެވެ. މާލެ އާއި ކ. ގުރައިދޫގައި މަންޒަރުތައް ނަގާފައިވާ މި ސީރީޒްގެ ޓީޒާއެއްވެސް ވަނީ ފޭސްބުކްގައި އާންމު ކޮށްފަ އެވެ.\n3- ނިއުމާގެ 'ނިވައިރޯޅި'\nދިވެހި ފިލްމީ އިންޑަސްޓްރީގެ އެންމެ އުހަށް ވާސިލްވެ އެންމެ މޮޅު ބަތަލާގެ އެވޯޑު ހާސިލްކޮށްފައިވާ ތަޖުރިބާކާރު ނިއުމާ މުހައްމަދަށްވެސް މި ދުވަސްވަރަކީ ބިޒީ ދުވަސްވަރެކެވެ. މި ދާއިރާގައި 23 އަހަރަށް ވުރެ ގިނަ ދުވަހު ކެމެރާގެ ކުރިމަތިން ފެނިފައިވާ މޫނު ކެމެރާގެ ފުރަގަހަށް އަނބުރާލާނީ ނިއުމާގެ ވަދާއީ ފިލްމު 'ނިވައި ރޯޅި' އާއި އެކު އެވެ.\nޑައިރެކްޓަރު މޫމިން ފުއާދާ ގުޅިގެން އުފައްދާ ފިލްމު ނިވައި ރޯޅި ބެލުންތެރިންނާ ހަމައަށް ދޫކޮށްލާނީ އަންނަ އޮކްޓޫބަރުގައި ކަމަށް މީގެ ކުރިން ނިއުމާ ވަނީ ބުނެފަ އެވެ. އެހެންނަމަވެސް އޮލިމްފަސް ލިބުމުުގައި ދިމާވެދާނެ ދަތިތަކާއި އެކު މި ފިލްމު އަޅުވަން ކުރިން ރާވާފައި އޮތް ތާރީހަށް ބަދަލުތަކެއް އައުމަކީވެސް އެކަށީގެންވާ ކަމެކެވެ.\nނިވައިރޯޅި އަކީ ފިލްމެއްގެ ލީޑް ރޯލުން ނިއުމާ ފެނިގެންދާނެ އެންމެ ފަހު ފަހަރުކަމަށްވެސް ނިއުމާ ބުނެފައިވެ އެވެ. އަދި މި ފިލްމުގެ ކާސްޓުންނާއި ގުޅޭ ގޮތުން ދާދި ފަހަކާ ޖެހެންދެންވެސް ނިއުމާ ބުނަމުން އައީ ގިނަ އާ ތަރިންތަކެއް ފިލްމުން ފެންނާނެ ކަމަށާއި، މިއީ ބެލުންތެރިންނަށް ކަމުދާވަރުގެ ކާމިޔާބު ފިލްމަކަށް ހެދުމަށް ވަރަށް މަސައްކަތް ކުރާނެ ކަމަށެވެ. އަދި މިއީ ފިލްމް އިންޑަސްޓްރީއަށްވެސް ވަރަށް ހާއްސަ ފިލްމުވަކަށް ވާނެ ކަމަށެވެ. ނިވައިރޯޅީގެ މަސައްކަތުގެ އިތުރުންވެސް ނިއުމާ އަންނަނީ އޮކްޓޫބަރު މަހު ނެރުމަށް ހަމަޖެހިފައިވާ 'މައި ސްޓޯރީ' ކިޔާ ފޮތެއްގެ މަސައްކަތްވެސް ކުރަމުންނެވެ.\n'މައި ސްޓޯރީ' ފޮތް ލިޔަނީ ލިޔުންތެރިޔާ އަހްމަދު ޒަރީރާއި ގުޅިގެންނެވެ، ފޮތުގައި ހިމަނާނީ ނިއުމާގެ ހަޔާތުގައި އޭނާއަށް ކުރިމަތިވި ގޮންޖެހުންތަކާއި، އެކަންކަމުން އަރައިގަތުމަށް ކުރެވުނު މަސައްކަތް ތަކުގެ ވާހަކަ އެވެ. އަދި ފިލްމީ ދާއިރާގައި އުޅުމުގެ ސަބަބުން އޭނާއަށް ކުރިމަތިވި ފާޑިކިޔުންތަކާއި، ނަފްރަތާއި، އާންމުން އޭނާއަށް ދިން ލޯބިވެސް މި ފޮތުގެ ޒަރިއްޔާއިން ކިޔައިދޭނެ އެވެ.\n4- މުއާގެ 'ލީނާ'\nފިލްމީ މަސައްކަތްތަކާއި ތަންކޮޅެއް ދުރުގައި ހުރުމަށްފަހު އަބުދުﷲ މުއާޒް (މުއާ) ވެސް އަންނަނީ ފިލްމީ ދާއިރާގައި ވަރަށް ބުރަ މަސައްކަތެއް ކުރަމުންނެވެ.\nމީގެ 20 އަހަރު ކުރިން މާލޭގައި ހުންނަ ވިޔަފާރި ވެރިންގެ ޖަމްއިއްޔާގައި ޒުވާން އަންހެނަކު މަރާލި ހާދިސާ އަސްލަކަށް ބަލައިގެން މުއާ އުފައްދާފައިވާ ލީނާ ފިލްމުގެ މުހިއްމު ރޯލުތަކުން މުއާގެ އިތުރުން ފެނިގެންދާނީ އައްޒަ އާއި ދޮން އައްޔަ އެވެ. ފިލްމުގެ މަންޒަރުތައް ނަގާފައިވަނީ އއ. އުކުޅަހުގަ އެވެ.\nބެލުންތެރިންނާ ހަމައަށް ލީނާ ގެނެސްދިނުމަށް 2016، 2017 ގައިވެސް މުއާ މަސައްކަތް ކުރި އެވެ. ފުރަތަމަ އުޅުނީ ސީރީޒެއްގެ ގޮތުގައި އުފެއްދުމަށެވެ.\n5- 40 ޕްލަސް\nނޯޓީ 40ގެ ދެވަނަ ބައިގެ ގޮތުގައި 40 ޕްލަސްގެ ނަމުގައި ނެރެން ހަމަޖެހިފައިވާ ފިލްމަކީވެސް މިއަހަރު ވަރަށް ބާރު ސްޕީޑްގައި މަސައްކަތް ކުރިއަށް ދިޔަ ފިލްމެކެވެ.\nޕްރޮޑިއުސަރު އިސްމާއިލް ޝަފީގް ބުނީ މިއީ ބެލުންތެރިންނަށް ދޭ ވަރަށް ބޮޑު ސަޕްރައިޒް އެއް ކަމަށާއި، މިއީ ވަރަށް ބޮޑު ޕްރޮޖެކްޓެއް ކަމަށެވެ. މި ފިލްމުގެ ޑައިރެކްޓަރަކީ ޔޫއްޕެ އެވެ.\nސްޓަންޓް ޑައިރެކްޓަރަކީ އަލީ ސީޒަން އެވެ. މިއީ ދިވެހި ފިލްމެއްގައި ނެގި އެންމެ ގިނަ އާ ކުދިން ހިމެނޭ ގޮތަށް އަދި ބޮޑެތި ރޯލުތަކަށް އާ ކުދިން ލައިގެން އުފައްދާފައިވާ ފިލްމެކެވެ. މިއަހަރު ފަހު ކޮޅު ނުވަތަ 2019 ގެ ކުރީކޮޅު މި ފިލްމުވެސް ރިލީޒް ކުރާނެ ކަމަށް ބެލެވެ އެވެ.\nމިއީ އަދި ބައެއް ފިލްމީ މަސައްކަތްތަކެވެ. މީގެ އިތުރުންވެސް މީޑިއާ އާއި ހަމައަށް ތިލަނުވާ ގިނަ ފިލްމީ މަސައްކަތްތަކެއްގައި ފަންނާނުން އަންނަނީ ވަރަށް ބުރަކޮށް މަސައްކަތް ކުރަމުންނެވެ. ދާދި އަވަހަށް މި ފިލްމުތަކާއި ގުޅޭ މައުލޫމާތު މީޑިއާއަށް ހާމަވެގެން އަންނާނެ ކަމަށް ބެލެވެ އެވެ.\nސިޔާސީ ހަލަބޮލިކަން ބޮޑުވި ނަމަވެސް ދިވެހިންގެ ބައިސްކޯފަށް ފަޅުކަމެއް ނާންނަކަން މި މަސައްކަތްތަކަށް އެކަނި ބަލާލުމުންވެސް އެބަ އެނގެ އެވެ. ލަފާ ކުރެވޭ ގޮތުގައި ރިޔާސީ އިންތިހާބަށްފަހު ބެލުންތެރިންނާ ހަމައަށް ރީތި ފިލްމުތަކެއް އަންނާނެ ކަމަށް ލަފާކުރެވެ އެވެ.


Nisha ge dharifulhah ehee hodhan YouTube Channel eh hadhaifi\nމަރިޔަމް ނިޝާ އޭނާގެ ހަތަރު އަހަރުގެ ދަރިފުޅާއެކު: ކައިސްގެ ނަމުގައި ޔޫޓިއުބް ޗެނަލްއެއް ވަނީ އިފްތިތާހުކޮށްފައި -- އަވަސް ފޮޓޯ\nދިވެހި ފިލްމީ އިންޑަސްޓްރީން އުފެދުނު އެންމެ ހުނަރުވެރި ފަންނާނުންގެ ތެރޭގައި ހިމެނޭ މަރިޔަމް ނިޝާގެ ދަރިފުޅު ކައިސްގެ ނަމުގައި ހާއްސަ ޔޫޓިއުބް ޗެނަލްއެއް އިފްތިތާހު ކޮށްފި އެވެ. މި ޗެނަލަކީ ކައިސްގެ ފަރުވާއަށް އެހީ ހޯދުމަށް ފަށާ ފަންޑްރެއިސް ހަރަކާތުގެ ތެރޭގައި ހިމެނި ކަމެކެވެ.\n"ކިޑްސް ކައިސް ޔޫޓިއުބް ޗެނަލް" އިފްތިތާހު ކޮށްފައި ވަނީ ރޭ ފަތިހުގެ ވަގުތެއްގަ އެވެ. އަދި ފުރަތަމަ ވީޑިއޯ ވަނީ އަޕްލޯޑްކޮށްފަ އެވެ. ފުރަތަމަ ވީޑިއޯއަކީ "ކެޕްޓަން ކައިސް" ނަމުގައި ގެނެސްދީފައިވާ ވީޑިއޯކެވެ.\nއަވަސްއާ ވާހަކަދައްކަމުން ނިޝާ ބުނީ "ކިޑްސް ކައިސް ޔޫޓިއުބް ޗެނަލް" ގެ ވީޑިއޯތައް ހާއްސަކޮށްފައި ވަނީ ލޯވަ ޕްރައިމަރީ އާއި ޕްރީސްކޫލް ދަރިވަރުންނަށް އެކި ކަންކަމާއި ގުޅޭ މައުލޫމާތަށެވެ. އެ ގޮތުން ކޮންމެ ހަފުތާއަކު ގެނެސްދޭ ވީޑިއޯގައި "ފަން ޓައިމް" "ޕްލޭ ޓައިމް" "ލެޓްސް ލާން" ފަދަ ބައިތައް ހިމެނޭނެ އިރު ކުދިންގެ އުމުރާ ގުޅޭ ތަފާތު މައުލޫމާތުތައް ގެނެސް ދޭނެ އެވެ.\n"ޔޫޓިއުބް ޗެނަލް ހާއްސަ ކުރަނީ ކައިސްއަށް އެހީ ހޯދަން ކަމަށްވާއިރު އަޅުގަނޑުމެންގެ ބޭނުމަކީ ކުދިންނަށް ބޭނުންތެރި މައުލޫމާތުތަކެއް ލިބޭ ވީޑިއޯތަކެއް ގެނެސް ދިނުން. އެގޮތުން އެ ކުދިންގެ އުމުރާ ގުޅޭގޮތުން ތަފާތު ބައިތައް ހިމަނާފައި ހުންނާނެ. ހަފުތާއަކު ވީޑިއޯއެއް ގެނެސް ދިނުން އަޅުގަނޑުމެންގެ އުންމީދަކީ،"\nނިޝާގެ ދަރިފުޅުގެ ހާލަތާއި ގުޅޭގޮތުން އަވަސްއަށް ކުރީން ދިން އިންޓަވިއެއް -- އަވަސް ވީޑިއޯ\nނިޝާގެ އެންމެ ބޮޑު އުންމީދަކީ ދަރިފުޅަށް އެހީތެރިކަމެއް ހޯދުމަށް ފެށި މަސައްކަތަށް އާންމުން އެހީތެރި ވުމެވެ.\n"އަޅުގަނޑު ހުރިހާ އެންމެންގެ ކިބައިން އެދެނީ މި ޗެނަލް ސަބްސްކްރިބް ކޮށް ދިނުން. އަދި ވީޑިއޯތައް ވީހާވެސް ގިނަ ބަޔަކު ބެލުން. އަޅުގަނޑަށް ވެސް އެނގޭ ޔޫޓިއުބަކީ މިގޮތަށް ކުރިއަށް ގެންދަން އަދި ރާއްޖޭގައި ތަންކޮޅެއް އާ ކަމެއްކަން. ނަމަވެސް މުޖްތަމައުއަށް ކައިސްގެ ފަރާތުން އެހީތެރިކަމެއް ދިނުމާއެކު އެހީތެރިކަމަށް އަޅުގަނޑުމެން މި އެދެނީ. ޗެނަލް އިފްތިތާހުކޮށް ފުރަތަމަ ވީޑިއޯ މިއީ އީދު ހަދިޔާއެއްގެ ގޮތުގައި ބަލައިގަތުން އެދެން،"\nހަތަރު އަހަރުގެ ކައިސްއަށް އެ އުމުރުގެ ކުދިން ފަދައިން ރަނގަޅަށް ވާހަކަ ދައްކާ ބަސްތައް ކިޔަން ނޭނގެ އެވެ. ނަމަވެސް ކައިސްގެ އެކްޓިންއާމެދު ނިޝާ ވަރަށް ހިތްހަމަޖެހެ އެވެ. އެހެން ކަމުން ބެލުންތެރިންނަށް ކައިސްގެ ވީޑިއޯތައް ރަނގަޅުވާނެ ކަމަށް ހުރީ ވަރަށް ބޮޑު އުންމީދެއްގަ އެވެ.\nއަވަސްއަށް ދިން ހާއްސަ އިންޓަވިއުއެއްގައި ނިޝާ ވަނީ އޭނާގެ ދަރިފުޅުގެ ހާލަތު ތަފްސީލު ކޮށްދީފައެވެ. އުމުރުން ހަތަރު އަަހަރު ކަައިސްއަކީ ހިތުގައި 37 އެމްއެމްގެ އޭއެސްޑީއެއް ހުރި ބީޓާ ތެލެސީމިއާ މޭޖާއެކެވެ. ނިޝާ ބުނީ ދަރިފުޅަށް ބަލިވެ އިނދެ ވިހެއުމުގެ ކުރީން ކުއްޖާގެ ހިތުގެ މައްސަލަތަކެއް ހުރިކަން ފާހަގަ ކުރެވުނު ކަމަށެވެ. އަދި ލަންކާގައި ކުއްޖާ އުފަންވީއިރު ހިތުގައި މައްސަލަތަކެއް ހުރިކަން ޔަގީން ކުރެވުނު ކަމަށެވެ.\nލޭ އަޅާ ކުދިންނަކީ ދަގަނޑުގެ ބައި އިތުރު ދިފާއީ ނިޒާމަށް އިތުރު މައްސަލަތަކެއް ދިމާވާ ކުދިންތަކެކެވެ. އެކަން ކަައިސްއަށްވެސް ތަޖުރިބާ ކުރަން ޖެހިފައި ވެއެވެ. ޑޮކްޓަރުން ލަފާދީފައި ވަނީ މިހާރު ދިމާވެފައިވާ ސިއްހީ މައްސަލަތަކާއި ގުޅިގެން ވީހާ ވެސް އަވަހަށް އޮޕަރޭޝަން ކުރުމަށް ބޭރަށް ދިއުމަށެވެ. ނިޝާ މިހާރު ތައްޔާރުވަމުން ދަނީ އެ ދަތުރަށެވެ. ދަރިފުޅަށް ރަނގަޅު ސިއްހަތެއް ހޯދުމަށް ފަށާ އެ ދަތުރުގައި ހެޔޮއެދޭ ހުރިހާ އެންމެންގެ އެހީތެރިކަން ބޭނުންވެއެވެ.\nކައިސްގެ އޮޕަރޭޝަން ކުރަން އާއިލާއިން ބޭނުންވީ ލީސަން ހޮސްޕިޓަލް ނަމަވެސް ކޮވިޑާއެކު ހާލަތު އޮތް ގޮތުން އިންޑިއާއަށް ދަތުރުކުރުމުގައި ގޮންޖެހުން ހުރުމުން އެހެން ގައުމަކުން ނަމަވެސް އޮޕަރޭޝަން ކުރަން ޖެހިދާނެތީ އެކަމަށްވެސް ނިޝާން ދަނީ ތައްޔާރުވަމުންނެވެ.\nއިންޑިއާ ނޫން ގައުމަށްވެސް ދާން ޖެހިދާނެ. އެހެންވީމަ އެ ދަތުރަށް ހުރިހާ ގޮތަކުން އަޅުގަނޑު މި ތައްޔާރު ވަމުން މިދަނީ. އަދި މި ޗެނަލް މެދުވެރިކޮށް ނޫން ގޮތަކުންވެސް އާންމުންގެ އެހީތެރި ކަމަށް އެދެން ޖެހޭނެ ކަމަށް ގަބޫލުކުރަނީ، ރަނގަޅުވާނެ ކަމަށް އުންމީދު ކުރަން " ނިޝާ ބުންޏެވެ.\nއެހެން ކަމުން ނިޝާގެ އުންމީދަކީ "ކިޑްސް ކައިސް ޔޫޓިއުބް ޗެނަލް" މެދުވެރިކޮށް ފެށި މަަސައްކަތަށް އާންމުންގެ ސަޕޯޓް ލިބުމެވެ.


އަނަސްގެ މަރުގެ މައްސަލަ: ދުވަސްތަކަކަށް ފަހު މައްސަލައިގެ އަޑުއެހުމެއް ހޯމަ ދުވަހު! | | Sangu News\nއަނަސްގެ މަރުގެ މައްސަލަ: ދުވަސްތަކަކަށް ފަހު މައްސަލައިގެ އަޑުއެހުމެއް ހޯމަ ދުވަހު!\n17 އޮކްޓޯބަރ 2020 - 15:54\nއަނަސްއަށް ހަމަލާދީފައިވަނީ، ލިޓަސް ސާވިސް ސެންޓަރ ތެރޭ - ހަށިގަނޑުގެ 31 ތަނަކަށް ވަނީ ހަމަލާދީފައި ވޭ\nގައިގެ އެތަށް ތަނަކަށް ތޫނު އެއްޗަކުން ހަމަލާދީ ލިޓަސް ސާވިސް ސެންޓަރު ތެރޭގައި މަރާލި ރ. މީދޫ ފެންފިޔާޒުގޭ މުހައްމަދު އަނަސް މަރާލި މައްސަލައިގައި ކުރިޔަށް ގެންދާ ޝަރީއަތުގެ އަޑުއެހުމެއް މި ފެށޭ ހަފްތާގެ ހޯމަ ދުވަހަށް ކްރިމިނަލް ކޯޓުން ތާވަލުކޮށްފިއެވެ.\nއަނަސްގެ މަރުގެ މައްސަލައިގައި ދައުލަތުން ހަތް މީހެއްގެ މައްޗަށް ދައުވާ އުފުލިއެވެ. ކްރިމިނަލް ކޯޓުގައި މައްސަލައިގެ އަޑުއެހުން ތާވަލުކޮށްފައިވަނީ ހެނދުނުގެ 09:00 އަށެވެ.\n2017 ވަނަ އަހަރުގެ ޖުލައި މަހުގެ 31 ވަނަ ދުވަހުގެ ރޭ، އަނަސް މަރާލި މައްސަލައިގައި ދައުވާކޮށްފައި ވަނީ ލ. ގަން، ނަންނާރިގެ ޖުނައިހު އަބްދުﷲ އާއި ސ. ފޭދޫ ވެސްޓަންވިލާ ހަސަން މަހްފޫޒް އާއި ދަފްތަރު ނަމްބަރު 1746 ސިމާހު މޫސާ އާއި ޅ. ކުރެންދޫ އަސަރުމާގެ އަހުމަދު ޒަޔާނާއި މ. ދިމިޝްގު އުސްމާން ޝަރީފާއި މ. ލޮނުމިދިލިގެ އަފްރާހު އަބްދުލްރަހްމާން އަދި ތ. ކިނބިދޫ ގުލްފާމްގެ މުހައްމަދު ސާޒްގެ މައްޗަށެވެ.\nއެ މީހުންގެ ތެރެއިން، މުހައްމަދު ސާޒު އާއި ޖުނައިހު އަބްދުﷲ އާއި ހަސަން މަހްފޫޒު އަދި ސިމާހު މޫސާގެ މައްޗަށް ކޮށްފައި ވަނީ ތޫނު އެއްޗެއް ބޭނުންކޮށްގެން ގަސްދުގައި މީހަކު މެރުމުގައި ބައިވެރިވުމުގެ ދައުވާ އެވެ. އެ ހަތަރު މީހުންނަކީ އަނަސްއަށް ހަމަލާ ދިންމީހުން ގޮވައިގެން ސައިކަލްތަކުގައި އައި މީހުންކަމަށް ދައުލަތުން ވަނީ ބުނެފައެވެ. އަނަސް އަށް ހަމަލާ ދީފައިވަނީ ޒަޔާނާއި އަފްރާހު އަދި އުސްމާން ކަމަށް ދައުލަތުން ވަނީ ބުނެފަ އެވެ. އެ ތިން މީހުންގެ މައްޗަށް ކޮށްފައި ވަނީ ތޫނު އެއްޗެއް ބޭނުންކޮށްގެން ގަސްދުގައި މީހަކު މެރުމުގެ ދައުވާ އެވެ.\nހަމަލާ ދިނުމަށް ބަޔަކު އަނަސްއަށް ފާރަލާން ފެށުމުން، ސަލާމަތްތެރިކަން ހޯދުމަށް އަނަސް ދުވެފައި އައިސް ވަނީ ލިޓަސް ސާވިސް ސެންޓަރަށެވެ. އަދި އެ މީހުން އަނަސްއަށް ހަމަލާ ދިނީ އެ ސެންޓަ ރުތެރޭގައެވެ. އެ މީހުން އަނަސްއަށް ހަމަލާ ދީ ދުވެ ފިލާފައި ވަނީ އަނަސްގެ ގައިގެ 31 ތަނަކަށް ވަޅި ޖެހުމަށްފަހު އެވެ.\nއަނަސްގެ މަރުގެ މައްސަލައިގައި އެންމެފަހުން ޝަރީއަތެއް ބާއްވާފައިވަނީ މިއަހަރުގެ ފެބްރުއަރީ މަހުގައެވެ. ހެކި ބަސް ނެގުމަށް ތާވަލު ކުރި އެ ދުވަހުގެ އަޑުއެހުން ނިންމާލާފައިވަނީ މައްސަލައިގައި ތުހުމަތު ކުރެވޭ ޖުނައިހުއަށް ލިޔެކިއުންތައް ލިބިފައި ނުވާތީއެވެ. އޭގެ ފަހުން މައްސަލައިގެ އަޑުއެހުމެއް މާޗު މަހުގެ 02 ވަނަ ދުވަހަށް ވެސް ތާވަލު ކުރިއެވެ.\nމި މައްސަލައިގައި ދައުވާލިބޭ7މީހުންވެސް ދައުވާއަށް އިންކާރު ކުރާއިރު، އަނަސްގެ މަރާއި ގުޅިގެން ޢާންމުވެފައިވާ ވީޑިއޯއިން ފެންނަ ގޮތުގައި ގްރޫޕަކުން ތޫނު ހަތިޔާރާއެކު ލިޓަސް ސަވިސް ސެންޓަރު ތެރެއަށް ވަދެ އަނަސްގެ ހަށިގަނޑުގެ އެކި ތަންތަނަށް ޙަމަލާދީފައިވެއެވެ. ލިޓަސް ސަވިސް ސެންޓަރަށް އަނަސް ދުވެފައި ގޮސް ވަދެފައިވަނީ އެމީހުން އޭނާގެ ފަހަތުން ދުވެފައި ދިއުމުން ކަން ވީޑިއޯއިން ފެނެއެވެ. އަދި އަނަސް އަށް ޙަމަލާދިން އެންމެން ވެސް ތިބީ މޫނު ފޮރުވައިގެންނެވެ.


ޑޮނަލްޑް ޓްރަމްޕު، ވަކި މުއްދަތެއް ނެތް ގޮތަށް ފޭސްބުކްއިން ބޭން ކޮށްފައިވާ ކަމަށް ސީ އީ އޯ މާރކް ޒަކަބާގް ވިދާޅުވެއްޖެ. | Sandhaanu\nޑޮނަލްޑް ޓްރަމްޕު، ވަކި މުއްދަތެއް ނެތް ގޮތަށް ފޭސްބުކްއިން ބޭން ކޮށްފައިވާ ކަމަށް ސީ އީ އޯ މާރކް ޒަކަބާގް ވިދާޅުވެއްޖެ.\nފޭސްބުކްގެ ޗީފް އެގްޒެކިއުޓިވް މާރކް ޒަކަބާގް ބުރާސްފަތި ދުވަހު ހާމަ ކުރެއްވި ގޮތުގައި ޑޮނަލްޑް ޓްރަމްޕު ވަކި މުއްދަތެއް ނެތް ގޮތަށް ވަނީ ބޭން ކޮށްފައެވެ. މިހެންކަމުން ޓްރަމްޕު، ހަތިޔާރެއް ގޮތުގައި އިންޓަރނެޓް ބޭނުންކޮށްގެން އެމެރިކާގެ ކެޕިޓޮލްގައި ކުރިޔަށް ދިޔަ ހަމަނުޖެހުންތަކަށް ހިތްވަރުދިނުމުގެ ސަބަބުން ސިލިކޮން ވެލީއާއި ދަ ވައިޓް ހައުސް އާއި ދެމެދު އޮތް ހަމަނުޖެހުންތައްވެސް ވަނީ އިތުރުވެގެން ގޮސްފައެވެ.\n“އަހަރެމެންނަށް ޤަބޫލު ކުރެވޭ ގޮތުގައި ރައީސްއަށް އަހަރެމެންގެ ޚިދުމަތްތައް ބޭނުންކުރަމުން ދިއުމުގެ ފުރުސަތު މި ދަނޑިވަޅުގައި ދިނުމަުގެ ނުރައްކާތެރިކަން ވަރަށް ބޮޑު” ޒަކަބާގް ލިޔުއްވާފައިވެއެވެ. “އެހެންކަމުން އޭނާގެ ފޭސްބުކާއި އިންސްޓަގްރާމް ބަންދުކޮށްފައި ވާ ބަންދުކުރުން ވަކި މުއްދަތެއް ނެތް ގޮތަށް މި އިތުރު ކުރަނީ މަދުވެގެން ކުރިޔަށް އޮތް ދެ ހަފްތާއަށް، ސުލްހަވެރިކަމާ އަމާންކަމާއެކު ރިޔާސަތު ބަދަލުވަންދެން”


Hailam Vidhaalhuvanee Vazeeraku Message Kurevvi Kamah Tweet Gai Nuliyuhvaa Kamah - Vaguthu\nކުރީގެ ރައީސް އަބްދުﷲ ޔާމީންގެ މައްޗަށް ހުކުމް އިއްވަން އަންގައި ވަޒީރަކު ޓެލެގްރާމް އިން ސީކްރެޓް މެސެޖެއް ކުރި ކަމަށް ޓްވީޓް ކުރައްވާފައި ނުވާނެ ކަމަށް ޔާމީންގެ މައްސަލަ ފުރަތަމަ ބެއްލެވި ކްރިމިނަލް ކޯޓުގެ ކުރީގެ އިސް ގާޒީ އަހްމަދު ހައިލަމް ވިދާޅުވެއްޖެއެވެ.\nހައިލަމް ކުރެއްވި ޓްވީޓެއްގައި ވިދާޅުވީ އޭނާ އަށް ވަޒީރަކު މެސެޖް ކުރެއްވި ކަމަށް ނޫސްތަކުން ޚަބަރު ގެނެސްދީފައި ވަނީ ފޭކް ސްކްރީން ޝޮޓެއް ބަލައިގެން ކަމަށެވެ. އޭނާ ވަނީ އެޚަބަރު ރިމޫވް ކުރުމަށް ފަހު ނޫސްތަކުން މާފަށް އެދެން ވެސް އަންގާފައެވެ.\n2019 ވަނަ އަހަރުގެ ނޮވެމްބަރު މަހުގެ ހަތް ވަނަ ދުވަހު ހައިލަމް ނެރުއްވި ބަޔާނެއްގައި ވެސް ވަނީ ޔާމީންގެ މައްޗަށް ޖަލު ހުކުމެއް އިއްވާނެ ކަމުގެ ކަށަވަރު ކަން ދިނުމަށް، މިސަރުކާރުގެ އިސް މަގާމްތަކުގައި ތިއްބެވި ބޭފުޅުން އެދިވަޑައިގަތް ކަމަށް ވިދާޅުވެފައެވެ.\n"މި [ނުފޫޒު ފޯރުވުމުގެ] މަސައްކަތް އެންމެ ބޮޑަށް ސަރުކާރުގެ އެކި މަގާމްތަކުގައި ތިއްބެވި ބޭފުޅުން ކުރައްވާފައި ވަނީ މި ނޮވެމްބަރު މަހުގެ ތިން ވަނަ ދުވަހާއި ހަތަރު ވަނަ ދުވަހެވެ." އޭރު ހައިލަމް ނެރުއްވި ބަޔާނުގައި ވިދާޅުވި އެވެ.\nހައިލަމަށް ވަޒީރަކު މެސެޖް ކުރެއްވި ކަމަށް ވިދާޅުނުވާ ކަމަށް ހައިލަމް މިހާރު ވިދާޅުވާތީ، "ވަގުތު" ގައި އެފަދަ ޚަބަރެއް ގެނެސްދެވުމުން "ވަގުތު" އިން މާފަށް އެދެމެވެ.\nޔާމީންގެ މައްޗަށް ކްރިމިނަލް ކޯޓުން އިއްވި ހުކުމާއި ގުޅޭ ގޮތުން ބައެއް ފަރާތްތަކުން ސުވާލު އުފައްދަމުން ގެންދަނީ ޔާމީންގެ މައްޗަށް ހުކުމް އިއްވި ބެންޗްގައި ތިއްބެވި ފަސް ފަނޑިޔާރުންގެ ތެރެއިން ތިން ފަނޑިޔާރެއްގެ އޯޑިއޯ ލީކް ވުމުންނެވެ.\nސެޕްޓެމްބަރު 6, 2021 22:25\nޙެއްހެއްހޭ ތި ލިއުނީ އަލީ ޒާހިރު ކަންނޭނގެ\nސެޕްޓެމްބަރު 7, 2021 08:10\nބޯ ހަމަ ޖެހޭ ސޮރެއް ހެން ހީނުވޭ....\nސެޕްޓެމްބަރު 6, 2021 23:02\nދެން ކީ ކޭތޯ ޕޯޑިއަމަށްއަރާއެ ކިޔަނީ ؟ ފިތުނަފަސާދައުފެއްދުންނޫން ކަމެެއްނެތް !!\nސެޕްޓެމްބަރު 6, 2021 23:37\nދެން ހަމަ މާފް ކުރަންވީތަ... ތިގޮތަށް ކިތައް ޚަބަރު....\nސެޕްޓެމްބަރު 7, 2021 06:45\nހާދަ ލަހަ ކުންނޭ ހައިލަމާހަމަޔަށް ޙަބަރުތައްދަނީ އެވާހަ ލިޔުނުތާ ތިންހަތަރުދުވަސްވީފަހުން ރޭ ކާލީ ބަޔާނެނެރެން...ތިފަޑިޔާރު ރަގަޅޭ ގޯހީ ކިޔުންތެރިން. ނުފޫޒެނެތް ކަން އިގޭ ތި ކަމުންވެސް.. އަލްހާނުފަހުމީވެސް ގަބޫލު ކުރާނެ ތިފަޑިޔާރުގެ ނަޒާހަތްތެރި ކަން....\nސެޕްޓެމްބަރު 7, 2021 07:28\nހެޔޮވާނީ ކިހިނެއްތޯ؟ މަނިކުފާނު އެވާހަކަ ޓްވީޓާގައި ލިޔުއްވާފައި ކުޑައިރުކޮޅެއްގެތެރޭގައި ޓްވީޓް ޑިލީޓް ކުރެއްވިއިރު އެ ޓްވީޓްގެ ސްކްރީންޝޮޓްތައް ހަމަ އެދުވަހު ދައުރުވާންފެށި! މިއަދު ތިޔަ ވިދާޅުވަނީ ވަޒީރަކު ގުޅުއްވިއޭ އެކަމަކު އެވާހަކަ ޓްވީޓާގައި ނުލިޔުއްވަމޭ! ދެން ކިހިނެއް ކާކަށްތޯ މިޒަމާނުގައި އަޅުިގަނޑުމެން ޢިތުބާރުކުރަންވީ؟\nސެޕްޓެމްބަރު 7, 2021 07:42\nހައިލަމް އެހެރީ ވައިލަމަށް ވެފައި\nސެޕްޓެމްބަރު 7, 2021 08:38\nބޮޑު ވެއްޖެއޭ ދޯ 🤦♂ ބައްދޫރު ދޮގުވެސް ހަދަން ދަނެއޭ ދޯ ފިސާރި. ތި އުޅުން އިސްލަހު ކޮށް ބަލަ! ޕިސް ޕިސް.


Finance in MTCC ge dredger ah dhekki faisaa, hissaa ah badhalukuran angaifi | Mihaaru\nއެމްޓީސީސީ ބިން ހިއްކަން ގެންނަ ޑްރެޖަރުގެ މޮޑެލްއެއް: އެ ޑްރެޖަރުގެ އެޑްވާންސްޕޭމަންޓްގެ ފައިސާ ހިއްސާއަށް ބަދަލުކުރަން ފިނޭންސް އިން ބޭނުންވޭ. - ފޮޓޯ: އެމްޓީސީސީ\nފިނޭންސް އިން އެމްޓީސީސީގެ ޑްރެޖަރަށް ދެއްކި ފައިސާ، ހިއްސާ އަށް ބަދަލުކުރަން އަންގައިފި\n07 ނޮވެމްބަރ 2016 - 14:005comments\nމޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ)ގެ ޑްރެޖަރު ގަންނަން ފިނޭންސް މިނިސްޓްރީން ދެއްކި ފައިސާ، ހިއްސާ އަށް ބަދަލުކުރަން ޕްރައިވެޓައިޒޭޝަން އެންޑް ކޯޕަރަޓައިޒޭޝަން ބޯޑު (ޕީސީބީ)ން އަންގައިފި އެވެ.\n"މިހާރު"އަށް އެނގިފައިވާ ގޮތުގައި މިދިޔަ އޮގަސްޓް 31 ވަނަ ދުވަހު ޕްރައިވެޓައިޒޭޝަން ބޯޑުން އެމްޓީސީސީ އަށް އަންގާފައި ވަނީ ޑްރެޖަރު ގަތުމަށް ފިނޭންސް އިން ދެއްކި 11 މިލިއަން ޑޮލަރާ އެއްވަރަށް ޝެއާ ވެލިއު ބަދަލުކޮށް ހަތަރު މަސް ދުވަހުގެ ތެރޭގައި ހިއްސާގެ ސެޓްފިކެޓް ހަވާލުކުރުމަށެވެ. ޕީސީބީން ދިން މުއްދަތު ހަމަވާނީ އަންނަ މަހުގެ 31 ވަނަ ދުވަހު އެވެ.\nއެމްޓީސީސީން 36 މިލިއަން ޑޮލަރަށް ގަންނަ ޑްރެޖަރުގެ އެޑްވާންސް ޕޭމަންޓްގެ ގޮތުގައި ދައްކަން ޖެހޭ 11 މިލިއަން ޑޮލަރު ފިނޭންސް މިނިސްޓްރީން ދީފައި ވަނީ ސުން ޕަސެންޓް އިންޓަރެސްޓްގައި ކޮންވާޓަބްލްގައި ލޯނެއްގެ ގޮތުގައި ކަމަށް ވެސް އެނގިފައިވެ އެވެ. އަދި އެމްޓީސީސީގެ ބޯޑުން ނިންމާފައި ޑިރެކްޓަރުންގެ ބޯޑަށް ބަދަލު ނާންނަ ގޮތަށް، އާއްމުންނަށް ތިން އަހަރުގެ ތެރޭގައި ހިއްސާ ވިއްކައިގެން އެ ފައިސާ އަނބުރާ ދައްކާ ގޮތަށް ކަމަށް ވެސް އެނގިފައިވެ އެވެ.\nއެކަމަކު ޕްރައިވެޓައިޒޭޝަން ބޯޑުން އެންގި ގޮތަށް ހިއްސާ ބަދަލުކޮށްފި ނަމަ އެމްޓީސީސީގައި ސަރުކާރުގެ ހިއްސާ ގާތްގަނޑަކަށް 73 ޕަސެންޓަށް އިތުރުވާނެ އެވެ. އަދި އެ ކުންފުނީގެ ބޯޑުގައި ހިމެނޭ އާއްމު ހިއްސާދާރުންގެ އަދަދު މަދުވާނެ އެވެ.\nއެ ފައިސާ ފިނޭންސް އަށް ދައްކަން އެމްޓީސީސީގެ މެނޭޖްމަންޓުން އެ ކުންފުނީގެ ބޯޑަށް ހުށަހަޅާފައި ވަނީ މިހާރު ތިބި ހިއްސާދާރުން ހިއްސާއެއް 650ރ. ގެ ރޭޓުން ވިއްކުމަށެވެ. އެކަމަކު އެއީ ރަސްމީ ހުށަހެޅުމެއް ނޫން ކަމަށާއި އަދި ބޯޑުން ވިއްކާނެ އަގެއް ނިންމާފައިނުވާ ކަމަށް ވެސް އެނގިފައިވެ އެވެ.\nއެކަމާ ގުޅޭ ގޮތުން ޕްރައިވެޓައިޒޭޝަން ބޯޑުގެ ރައީސް މުހައްމަދު ނިޒާރު މިއަދު ވިދާޅުވީ ފިނޭންސް މިނިސްޓްރީން އެމްޓީސީސީ އަށް ދޫކުރި ފައިސާ ހޯދަން ސަރުކާރުން ނުފޫޒު ފޯރުވައިގެން ހިއްސާ ހޯދަން ނޫޅޭ ކަމަށެވެ. އަދި އެ ކުންފުނީގެ ޝެއާ ސްޓްރަކްޗާ ބަދަލުކުރަން އަންގާފައި ވަނީ ކޯޕަރޭޓް ގަވަނަސް އުސޫލުން އާއްމުންނަށް ހިއްސާ ވިއްކައިގެން ކަމަށް ވެސް އޭނާ ވިދާޅުވި އެވެ.\n"އެމްޓީސީސީ އަށް އަންގާފައި ވަނީ ޑްރެޖަރު ގަންނަން ދޫކުރި ފައިސާ ކެޕިޓަލެއްގެ ގޮތުގައި ހިމަނަން ބޭނުންވާ ކަމަށް. އަދި ކޯޕަރޭޓް ގަވަނަންސް އުސޫލްތަކާ އެއްގޮތަށް އެކަން ހަމަޖައްސައި ވަކި މުއްދަތެއްގެ ތެރޭގައި އަންގަން އެދިފައިވާނެ،" ނިޒާރު ވިދާޅުވި އެވެ.\nއެކަމާ ގުޅޭ ގޮތުން އެމްޓީސީސީގެ އޮފިޝަލަކު ވެސް ވިދާޅުވީ އާއްމުންނަށް ހިއްސާ ވިއްކުމާ މެދު މަޝްވަރާކުރަމުން އަންނަ ކަމަށެވެ. ނަމަވެސް ހިއްސާ ވިއްކާނެ ވަކި ގޮތެއް ނުނިމޭ ކަމަށް ވެސް އެ އޮފިޝަލް ވިދާޅުވި އެވެ.\nބިން ހިއްކުމުގެ މަސައްކަތް ކުރުމަށް އެމްޓީސީސީން ނެދަލެންޑްސްގެ ކުންފުންޏަކާ ހަވާލުކޮށްގެން ބަންނަ ޑްރެޖަރު އަންނަ އަހަރުގެ މާޗްމަހު ރާއްޖެ ގެނައުމަށް މަސައްކަތް ކުރަމުން އަންނަ ކަމަށް އެމްޓީސީސީން ބުނެފައިވެ އެވެ. "މަހާ ޖައްރާފް" ނަމުގައި އައިއެޗްސީން ޗައިނާގައި ބަންނަމުން އަންނަ ޑްރެޖަރަކީ 90 މީޓަރު ފުޅާ ބޯޓެކެވެ. އަދި 50 މީޓަރު އަޑިން ވެލި ނެގުމުގެ ގާބިލްކަން ހުންނަ މި ބޯޓުގައި އެއްފަހަރާ 3700 ކިއުބިކް މީޓަރުގެ ވެލި ބަރު ކުރެވޭނެ ކަމަށް އެމްޓީސީސީން ބުންޏެވެ.\nއިތުރު ލިޔުންތައް އެމްޓީސީސީ ހިއްސާދާރުން ފިނޭންސް މިނިސްޓްރީ


SunOnline: Landeh nujehi Eagles aai BG evvaru\nލަނޑެއް ނުޖެހި އީގަލްސްއާއި ބީޖީ އެއްވަރު\nޙުސައިން ހަބީބު 07 Jul 2015, 01:30\nއުރީދު ދިވެހި ޕްރިމިއާ ލީގްގެ ފުރަތަމަ ބުރުގައި ރޭ އީގަލްސްއާއި މާޒިޔާ ބައްދަލު ކުރި މެޗްގެ ތެރެއިން: މިމެޗް ނިމުނީ ލަނޑެއް ނުޖެހި އެއްވަރު ވެގެން --- ސަން ފޮޓޯ/ ފަޔާޒު މުސާ\nއުރީދޫ ދިވެހި ޕްރިމިއަ ލީގްގައި އީގަލްސްއާއި ބީޖީ ކުޅުނު މެޗް ލަނޑެއް ނުޖެހި އެއްވަރުވެގެން ނިމިއްޖެ އެވެ.\nގައުމީ ފުޓްބޯޅަ ދަނޑުގައި ރޭ ކުޅުނު މެޗްގައި އީގަލްސްއަށް ވަނީ ލަނޑު ޖަހާނެ ތިން ފުރުސަތެއް ލިބިގެން ގޮސްފައެވެ. އަދީ ބީޖީއަށްވެސް ލަނޑެއް ކާމިޔާބު ކުރުމަށް ރަނގަޅު އެއް ފުރުސަތެއް ލިބިގެން ދިޔައެވެ.\nއެގޮތުން މެޗްގެ 19 ވަނަ މިނެޓްގައި އީގަލްސްގެ ސްޕެއިންގެ ފޯވަޑް ޖެރާޑޯ ހިމެނޭޒް ރޭއިސްއަށް ވަނީ ލަނޑު ޖަހާނެ ރަނގަޅު ފުރުސަތެއް ލިބިގެން ގޮސްފައެވެ. ނަމަވެސް އޭނާ ފޮނުވާލި ބޯޅަ މެޗްގެ މޮޅު ކުޅުންތެރިޔާގެ އެވޯޑް ހޯދި ބީޖީގެ ގޯލް ކީޕަރު އިބްރާހިމް އިފްރާހް ޢަރީފް ވަނީ ދިފާއުކޮށްފައެވެ.\nމެޗްގެ 36 ވަނަ މިނެޓްގައި ބީޖީއަށްވެސް ވަނީ ލަނޑު ޖަހާނެ ރަނގަޅު ފުރުސަތެއް ލިބިގެން ގޮސްފައެވެ. އެއީ އެޓީމްގެ ބިދޭސީ ކުޅުންތެރިޔާ އެސްކޭބޭޑީ ކާމިނޯ މެނައުލް ޑޭވިޑް އީގަލްސްގެ ތިން ޑިފެންޑަރުން ކައިރިން ނައްޓާލުމަށް ފަހު ފޮނުވާލި ބޯޅަ އަމާޒުވީ، އީގަލްސްގެ ގޯލް ދަނޑިއަށެވެ. އަދި ރިބައުންސްވެގެން ނިކުތް ބޯޅަ އީގަލްސްގެ ކުޅުންތެރިންވަނީ ކޯނަރަކަށް ބޭރުކޮށްލާފައެވެ.\nއީގަލްސްގެ އަހްމަދު ރިޒުވާންއަށްވެސް ވަނީ މެޗްގެ 64 ވަނަ މިނެޓްގައި ލަނޑު ޖާހަނެ ރަނގަޅު ފުރުސަތެއް ލިބިގެންގޮސްފައެވެ. ނަމަވެސް އެބޯޅަ އިފްރާހް ވަނީ ދިފާއުކޮށްފައެވެ.\nމެޗަށް ފަހު ވާހަކަ ދައްކަމުން އީގަލްސްގެ ކޯޗް އިހްސާން ޢަބްދުލް ޣަނީ (ސާންތީ) ބުނީ ކުރީ ދެމެޗަށް ވުރެ އީގަލްސް ކުޅުން ރަނގަޅު ކަމަށާއި މިރޭ ދިމާވި މައްސަލައަކީ ލަނޑު ނުޖެހުން ކަމަށެވެ.\nސާންތީ ބުނީ ޓީމްތަކުގެ ފަރަގު އެހާން ބޮޑު ނޫންކަމަށާއި މެޗް އެއްވަރުވުމުން ދިމާވާ މައްސަލަ ބޮޑެތި ޓީމްތަކަށް ދިމާވާނެ ކަމަށެވެ.\n"މިހާރު އީގަލްސްވެސް މި ގުނަނީ ބޮޑު ޓީމެއްގެ ގޮތުގައި. ކޮންމެހެނެއްވިޔަސް އަދިވެސް ޕްރެޝަރ، ބޮޑު ތިން ޓީމަށް މިއުޅޭނީ. އެޕްރެޝަރު ދެން އޮތް ޓީމްތަކަކަށް ނޯންނާނެ. މިއަދުގެ މެޗް އެއްވަރުވެގެން ނިމުމުންވެސް އަނެއް ޓީމަށް ބޮޑު ކަމިޔާބަކަށް ވެދާނެ. އީގަލްސްއަކަށް އެއް ޕޮއިންޓަކުން ފުއްދާލެވޭކަށް ނެތް،" ސާންތީ ބުންޏެވެ.\nބީޖީގެ ކޯޗް މުޙައްމަދު ޝާޒުލީ ބުނީ ބީޖީ ޓީމަކީ ވޯކިން ރޭޓް ހައި ޓީމެއް ކަމަށާއި މިމެޗްގައިވެސް ނަތީޖާ މިނެރުވުނީ ކުޅުންތެރިން ކުރި ބުރަ މަސައްކަތުން ކަމަށެވެ. އަދި ވަރުގަދަ މެޗަކާއެކު ޕޮއިންޓެއް ލިބުމަކީ ބީޖީއަށް ލިބުނު ކުރިއެރުމެއް ކަމަށް ޝާޒު ބުންޏެވެ.\n"މެޗަށް ނިކުތީ ތިން ޕޮއިންޓް ނެގިދާނެ ކަމަށް ބަލައިގެން ދެން އެހެން ނަމަވެސް އެއް ޕޮއިންޓާއެކުވެސް ވަރަށް ހިތްހަމަޖެހޭ. އެއީ އީގަލްސް، މާޒިޔާ، ނިއުރޭޑިއަންޓް އަތުން ޕޮއިންޓެއް ލިބުމަކީ ބީޖީއަށް ވަރަށް މުހިންމު އެއްޗެއް،" ޝާޒު ބުންޏެވެ.\nލީގްގައި މާދަމާރޭ ކުޅޭ މެޗްގައި ބައްދަލު ކުރާނީ މާޒިއާއާއި މަހިބަދޫއެވެ. މިމެޗްވެސް ފެށޭނީ ރޭގަނޑު 10:00 ގައެވެ.\n@ozonehussaen ޙުސައިން ހަބީބު\nއޮލިމްޕިކުގައި ބޮޑެތި ގަދަބާރުތަކެއް އަލްވަދާއު ކިޔައިފި\nގައުމީ ކެޕްޓަން އަކޫއާއި ފައިސަލް ވެސް އީގަލްސްއަށް\nރެއާލާ އަލަށް ގުޅުނު އަލަބާ ކޮވިޑަށް ޕޮޒިޓިވްވެއްޖެ


މިތިބީ ދުނިޔޭގެ އެންމެ ބިރުވެރި ހަށިފާރަވެރިން! – Haftha\nSun, 23 February, 2020, 4:05 pm\nމިތިބީ ދުނިޔޭގެ އެންމެ ބިރުވެރި ހަށިފާރަވެރިން!\nރަސްރަސްކަލުންނާއި ބާރުގަދަ ވިޔަފާރިވެރިންނާއި ރައީސުންގެ އިތުރުން މިއަދު މަޝްހޫރު ފަންނާނުންނަކީ އެމީހުންނަށް ދިމާވެދާނެ ނުރައްކަލަށް އަބަދުވެސް ރައްކާތެރިވެގެން ތިބޭ ބައެކެވެ.\nހާއްސަ ގޮތެއްގައި ގައުމުތަކުގެ އެންމެ މަތީ ވެރިޔާ ހިމާޔަތްކުރަން ތިބޭ ހަށިފާރަވެރިންގެ ޓީމަކީ ވަކި ހާއްސަ ތަމްރީންތަކެއް ލިބިގެން ހަތިޔާރާއެކު ތިބޭ ގައުމެއްގެ އެންމެ މަތީ ވާޖިބު އަދާކޮށްގެން ތިބޭ ބައެކެވެ.\nއޭގެ ތެރެއިން ވެސް ދުނިޔޭގެ އެންމެ ބިރުވެރި ހަށިފާރަވެރިންގެ ގޮތުގައި ފާހަގަކޮށްލެވޭ އެއްބަޔަކީ މަލާވީގެ ރައީސް ދިފާއުކުރަން ތިބޭ ހަށިފާރަވެރިންނެވެ.\nއެނަން އެމީހުންނަށް ދެވުނީ މިދިޔަ ހޯމަ ދުވަހު މަލާވީގެ މިހާރުގެ ރައީސް ޕީޓާ މުތަރިކާ އެގައުމުގެ ރައީސް ކަމުގެ ހުވާ ކުރެއްވި ރަސްމިއްޔާތުގައި އޭގެން ހަށިފާރަވެރިއެއްގެ ފޮޓޯ އިންޓަނެޓްގައި އާންމުވުމުންނެވެ.\nކުރިމަތިވެދާނެ ކޮންމެ ކަމަކަށް ތައްޔާރުވެގެން ހުރި އެ މިލިޓަރީ އޮފިސަރު ލައިގެން ޔުނީފޯމާއި ހިފައިގެން ތިބި ތަކެއްޗަށް ބަލާއިރު ކަށިފަޅާފައި ހުރި ހެލްމެޓާއި ގޭސް މާސްކާއި އެސޯލްޓް ރައިފްއަދި ޝޯލްޑާ ޕެޑްސް ވެސް އަޅައިގެން ތިބެއެވެ.\nއޭގެ އިތުރުން ބެޓަލް ކެމަފުލާޖްގައި ހުރި އެ ހަށިފާރަވެރިޔާ އަވިއަނެއް އަޅައިގެން ހުރިއިރު ހެލްމެޓް މަތީގައި އިތުރު އައިނެއް އޮވެއެވެ. އަދި ކަށި ފަޅާފައި ހުރި ހެލްމެޓްގެ ދެ ފަޅީގައި ދެ ޓޯޗު ހަރުކޮށްފައި ހުރެއެވެ.\nމަލާވީގެ ރައީސް ކަމަށް އިންތިހާބުވި ޕީޓާ މުތަރިކާ ހުވާ ކުރެއްވުމަށްފަހު ވާހަކަފެއްޓުވުމުގެ ކުރިން އެންމެ ފުރަތަމަ ވެސް ވިދާޅުވީ އަހަރެން މަރު ނުވާ ކަމަށެވެ. އެއީ ވޯޓާ ދިމާކޮށް އޭނާ މަރުވެފައިވާ ކަމަށް ވާހަކަތަކެއް ފެތުރުމުންނެވެ.


ޖިންސީ “ހީވާގިކަން” އިތުރު ކުރުމަށް އަންނާރު ޖޫސް! – heyobas\nފުރަތަމަ ސަފްހާ ޖިންސީ “ހީވާގިކަން” އިތުރު ކުރުމަށް އަންނާރު ޖޫސް!\nއަންނާރުޖޫސް ބޯ މީހުންގެ ހަށިގަނޑުގައި ސެކްސް ހޯމޯން ޓެސްޓޮސްޓެރޯން ގިނައިން އުފެދޭކަމުގައި ދިރާސާއަކުން ދައްކައިފިއެވެ. ޖިންސީގޮތުން މީހާ ހީވާގިކުރުވާ އެއްޗެއްކަމުގައި ވިއަގްރާ ހިމެނިފައިވީކަމުގައި ވިއަސް ސައިންސްވެރިން މިހާރުވަނީ އިންސާނުންގެ ޖިންސީ ހޯމޯން އިތުރުކޮށްދޭ ޤުދްރަތީ ވަސީލަތެއް ހޯދާފައެވެ. އަންނާރު ޖޫހެވެ.\nމި ދިރާސާކޮށްފައިވަނީ 21 އަހަރާއި 64 އަހަރުގެ 58 މީހުން (އަންހެނުންނާއި ފިރިހެނުން ހިމެނޭގޮތަށް) ބޭނުންކޮށްގެންނެވެ.\nދެ ހަފްތާގެ މުއްދަތަށް ދެމިގެންދިޔަ ދިރާސާ ނިމުނުއިރު މިބައިމީހުންގެ ޓެސްޓޮސްޓެރޯން ލެވެލް ވަރަށް ބޮޑަށް މައްޗަށް ގޮސްފައިވާކަން ސާބިތުވެފައިވެއެވެ. އެޑިންބަރގްގެ ކުއީން މާރގްރެޓް ޔުނިވަރސިޓީގެ ޓީމަކުން ކުރި ދިރާސާއިން އެންމެ ބޮޑު އިސްކަމެއްދީފައިވަނީ ޓެސްޓޮސްޓެރޯން ލެވެލް އާއި ލޭގެ ޕްރެޝަރު ބެލުމަށެވެ. މީގެ އިތުރުން ދިރާސާގައި ބައިވެރިވި މީހުންގެ ތަފާތު 11 ޖަޒްބާތުތަކުގެ މިންގަނޑު ވެސް ސައިންޓިފިކް ސްކޭލް ބޭނުންކޮށްގެން ވަނީ ރިކޯޑްކޮށްފައެވެ. ދިރާސާ ނިމުނުއިރު އެނގުނުގޮތުގައި އެފަރާތްތަކުގެ ޓެސްޓޮސްޓެރޯން ލެވެލް ވަނީ 16 އާއި 30 ޕަސެންޓާ ދެމެދުގެ މިންވަރަކަށް މަތިވެފައެވެ. އަދި އެމީހުންގެ ލޭގެ ޕްރެޝަރު ވަރަށް ބޮޑަށް ދަށްވެފައިވެއެވެ.އަދި އުފާވެރި ޖަޒްބާތުތައް އިތުރުވެ އަޑު ރީތިވެ ޖިންސީ ހީވާގިކަން އެތައް ގުނައަކަށް އިތުރުވެފައިވާކަން ދިރާސާ ނިމުނުއިރު އެގިފައިވެއެވެ.\nޓެސްޓޮސްޓެރޯން އަކީ ފިރިހެނުންގެ ހަށިގަނޑުގައި ގިނަ އަދަދަށް ހުންނަ ހޯމޯންއެކެވެ. ނަމަވެސް އަންހެނުންގެ ހަށިގަނޑުން ވެސް މި ހޯމޯން އުފައްދައެވެ. މި ހޯމޯން އުފައްދަނީ އެޑްރީނަލް ގްލޭންޑާއި އޯވަރީއިންނެވެ.މިއީ އަންހެނުންގެ ޖިންސީ އެދުންވެރިކަން އިތުރުކޮށް ކަށިތަކާއި މަސް ވަރުގަދަކުރުމަށް އެހީވެދޭ ހޯމޯންއެކެވެ. މިދިރާސާއިން އިތުރަށް އެނގުނުގޮތުގައި އަންނާރު ޖޫސް ބުއިމަކީ މީހާގެ މޫޑް ރަގަޅުކޮށް ސިކުނޑީގެ މަސައްކަތްތައް އަވަސްކޮށް ސްޓްރެސް އިން ސަލާމަތްކޮށްދޭ ކަމެކެވެ. މީގެ 18 މަސްދުވަސް ކުރިން މި ޔުނިވަރސިޓީއިން ކުރި ދިރާސާއަކުން އެނގިފައިވާގޮތުގައި އަންނާރު ޖޫސް ބުއިމަކީ ލޭގެ ޕްރެޝަރު ދަށްކޮށް ބަނޑުގެ މަސްތައް ވިރުވާލުމަށް އެހީވެދޭ ކަމެކެވެ.\nއަންނާރަކީ ވަރަށް ގިނަ ފައިދާތައް އެކުލެވިގެންވާ މީރު މޭވާއެއްވެސް މެއެވެ. އަންނާރުގައި އަޔަން، ވިޓަމިންއޭ، ސީ އަދި އީ ގިނަ އަދަދަށް ހުރެއެވެ. އަޔަންއިން ހަށިގަނޑަށް އޮކްސިޖަން ސަޕްލައިކުރުމަށް އެހީވެދެއެވެ. ވިޓަމިން އީއިން ދުވަސްވުމުން ސިކުނޑިއަށްކުރާ ނޭދެވޭ އަސަރުތައް ކުޑަކޮށް އަލްޒައިމާ ބަލިން ރައްކާތެރިކޮށްދެއެވެ. ވިޓަމިން ސީއަކީ ދަތްތަކާއި ކަށި އަދި ހަންގަނޑަށް ފައިދާހުރި މާއްދާއެކެވެ.\nއަންނާރުގައި ބާރުގަދަ އެންޓި އޮކްސިޑެންޓްތައްކަމުގައިވާ ‘ފްލޭވޮނޮއިޑް’، ‘ޓެންނިންސް’ އަދި ‘އެންތޯސައިނިންސް’ ހުރެއެވެ. ‘ފްލޭވޮނޮއިޑް އަކީ ފްރީ ރެޑިކަލްތަކުން ހަށިގަނޑުގެ ސެލްތަކަށް ލިބޭގެއްލުން ކުޑަކޮށްދޭ މާއްދާ އެކެވެ. އެހެން ކަމުން ކެންސަރުގެ ތަފާތު ބާވަތްތައް، ޚާއްސަކޮށް ޕްރޮސްޓޭޓް އަދި އުރަމަތީގެ ދިފާއުވުމަށް އަންނާރު އެހީތެރިވެދެއެވެ. ޓެންނިންސް އަކީ ލޭގެ ޕްރެޝަރ ދަށްކޮށް ދިފާޢީ ބާރު އިތުރުކުރާ މާއްދާއެކެވެ. އެންތޯސައިނިންސް އަކީ ލޭނާރުތައް ހިމާޔަތްކޮށް އިންފްލެމޭޝަން ކުޑަކޮށްދޭ އެއްޗެކެވެ.\nއަންނާރު އޮށްތައް ބައިކޮށްދޭ ދުލިފަށްތަކަކީ، އެތެރެހަށީގެ ވަރަށްގިނަ ބަލިތަކުގެ ފަރުވާއެކެވެ. އަދި އަންނާރުގެ ބޭރުތޮށްޓަކީ ބަނޑުގެ ބަލިތަކާ، ބަނޑުހިކުމާ، ބޮޑުކަމުދިއުމުގައި ދިމާވާ މައްސަލަތަކުގެ ފަރުވާއެކެވެ.


ޓޮޓްނަމް އާއި ފުލަމް ބައްދަލުކުރި މެޗް އެއްވަރު ވެގެން ނިމިއްޖެ ޓޮޓްނަމް އާއި ފުލަމް ބައްދަލުކުރި މެޗް އެއްވަރު ވެގެން ނިމިއްޖެ\nޓޮޓްނަމް އާއި ފުލަމް ބައްދަލުކުރި މެޗް އެއްވަރު ވެގެން ނިމިއްޖެ\nއިންގްލިޝް ޕްރިމިއަރ ލީގުގައި ޓޮޓްނަމް ހޮޓްސްޕަރ އާއި ފުލަމް ބައްދަލުކުރިމެޗް އެއްވަރު ވެގެން ނިމިއްޖެއެވެ. ޓޮޓްނަމްގެ ދަނޑުގައި ކުޅުނު މިމެޗް އެއްވަރުވީ އެއް ލަނޑު އެއް ލަނޑުންނެވެ.\nމިމެޗްގެ ފުރަތަމަ ލަނޑު މެޗްގެ 25 ވަނަ މިނެޓްގައި ޖަހަދިނީ ސަރޖިއޯ ރެގުއިލޮން ނަގާދިން ހުރަހަކުން ޓޮޓްނަމްގެ ހެރީ ކޭންއެވެ. މިމެޗްގެ ފުރަތަމަ ހާފްގައި ޓޮޓްނަމުން ލަނޑު ޖަހާނެ އިތުރު ފުރުސަތުތައްވެސް ތަނަވަސް ކުރިއެވެ. މިގޮތުން ސޮން ހެއުންގ މިން އަށް ލިބުނު ފުރުސަތުތަށް ފާހަގަކޮށްލެވެއެވެ. މިމެޗްގައި ފުލަމްއިންވެސް ވާދަވެރި ކުޅުމެއް ދައްކާފައިވެއެވެ. މިމެޗްގައި ފުލަމްއިން އެއްވަރު ކުރި ލަނޑު މެޗްގެ 74 ވަނަ މިނެޓްގައި ޖަހާދިނީ އިވާން ކަވަލޭރޯއެވެ.\nމިމެޗް އެއްވަރު ވުމުން ޕޮއިންޓް ތާވަލްގެ ތިންވަނައަށް ކުރިއަށް ޖެހިލުމަށް ޓޮޓްނަމްއަށް ލިބުނު ފުރުސަތު މިވަނީ ބޭކާރުވެފައެވެ. ޓޮޓްނަމް މިހާރު އޮތީ ކުޅުނު 17 މެޗުން ލިބިފައިވާ 30 ޕޮއިންޓާއެކު ތާވަލްގެ ހަވަނައިގައެވެ. އަދި ފުލަމް އޮތީ 16 މެޗުން ލިބިފައިވާ 12 ޕޮއިންޓާއެކު ތާވަލްގެ 18 ވަނައިގައެވެ.\nމެޗަށްފަހު ވާހަކަ ދައްކަމުން ޓޮޓްނަމްގެ ކޯޗު މޮރީނިއޯ ވަނީ ފުލަމްގެ ކީޕަރ މިމެޗްގައި ދެއްކި މޮޅު ކުޅުން ފާހަގަކޮށްފައެވެ. މިގޮތުން ފުލަމްގެ ކީޕަރ އަލްފަންސޯ އަރިއޯލާ ވަރަށް އުނދަގޫ ހަމަލާތަކެއް ދިފާއު ކޮށްފައިވާކަން މޮރީނިއޯ ފާހަގަކުރިއެވެ. އަދި މިކަހަލަ މެޗެއްގައި ލިބޭ ފުރުސަތު ތަކުގެ ބޭނުން ހިފުން ވަރަށް މުހިންމު ކަމަށާއި އޭނާގެ ޓީމަށް ރޭގެ މެޗްގައި އެކަން ނުކުރެވުނުކަން އޭނާ ފާހަގަކުރިއެވެ. މީގެއިތުރުން ޓޮޓްނަމް ކޮޅަށް ވަދެފައިވަނީ ވަނަނުދީ ހުއްޓުވޭވަރުގެ ލަނޑެއް ކަމަށްވެސް މޮރީނިއޯ ހާމަކުރިއެވެ. ފުލަމްގެ ކޯޗު ސްކޮޓް ޕާކަރ ހާމަކުރިގޮތުގައި މިމެޗްގައި އޭނާގެ ކުޅުންތެރިން ދައްކާފައިވަނީ ތައުރީފް ހައްގު ކުޅުމެއް ކަމަށެވެ. އަދި ކޮރޯނާ ވައިރަހުގެ ސަބަބުން ކުޅުމާ ދުރުގާ ތިބުމަށްފަހު އެންބުރި އައިސް ކުޅުނު ޕްރިމިއަރ ލީގުގެ ފުރަތަމަ މެޗްގައި ކުޅުންތެރިންގެ ފަރާތުން ފެނުނު ރޫހާމެދުވަރަށް ހިތްހަމަ ޖެހޭކަމަށްވެސް އޭނާ ހާމަކުރިއެވެ.


SunOnline: Fini buru jahaathee Fuvahmulaku Ring Road vaki vagutheh gai bandhu kuranee\nފިނިބުރު ޖަހާތީ ފުވައްމުލަކު ރިންގް ރޯޑް ވަކި ވަގުތަކަށް ބަންދުކުރަނީ\nނަޖާހު މަސްއޫދު 02 May 2020, 14:21\nފުވައްމުލައް ސިޓީ -- ސަން ފައިލް ފޮޓޯ\nފުވައްމުލަށް ސިޓީގައި ޒަރޫރީ ބޭނުންތަކަށް ފިޔަވައި ގެއިން ބޭރަށް ނުކުތުން މަނާކޮށް، އެ ރަށު ރިންގު ރޯޑު ވަކި ވަގުތެއްގައި ބަންދު ކުރަން ސިޓީ ކައުންސިލުން ނިންމައިފި އެވެ.\nކޮވިޑް-19 ވައިރަސް ރާއްޖެއިން ފެނިފައިވާއިރު ވެރިރަށް މާލެ މިހާރު އޮތީ ލޮކްޑައުންގަ އެވެ. ޕޮޒިޓިވް މީހުން ފެނިފައިވާ އެހެން ރަށްރަށާއި ޕޮޒިޓިވް މީހުންނާ ގުޅޭ ކޮންޓެކްޓުން ހުރި ރަށްރަށުގައިވެސް ރައްކާތެރިކަމުގެ ފިޔަވަޅުތައް އަންނަނީ އަޅަމުންނެވެ.\nފުވައްމުލަށް ސިޓީ ކައުންސިލުން މިއަދު ނެރުނު އިއުލާނެއްގައި ބުނެފައި ވަނީ، މިއަދުން ފެށިގެން އެ ސިޓީގެ ރައްޔިތުން ޒަރޫރީ ބޭނުންތަކަށް ނޫނީ ގެއިން ބޭރަށް ނުކުތުން މަނާކުރަން ނިންމާފައިވާ ކަމަށެވެ. އަދި ޒަރޫރީ ބޭނުންތަކަށް ނުކުމެ އުޅޭ އިރުވެސް ތިން މީހުންނަށް ވުރެ ގިނައިން އެއް ތަނެއްގައި ޖަމާ ނުވެ، އިޖުތިމާއީ ގައިދުރުކަން ބަހައްޓަން ޖެހޭނެ ކަމަށް އެ އިއުލާނުގައިވެ އެވެ.\nއޭގެ އިތުރުން އެ ރަށު ރިންގި ރޯޑު ވަކި ވަގުތުތަކެއްގައި ބަންދު ކުރަން ނިންމާފައިވާ ކަމަށްވެސް އިއުލާނުގައިވެ އެވެ. އެ މަގު ބަންދު ކުރަން ނިންމާފައި ވަނީ ހަވީރު 4:00 އިން ފެށިގެން ރޭގަނޑު 12:00އާ ހަމައަށް ކަމަށް އެ އިއުލާނުގައިވެ އެވެ. އެ މަގަކީ ގިނަ ބަޔަކު ހަވީރު ފިނީގައި ބުރު ޖަހަން ދުއްވާ މަގެކެވެ.\nސިޓީ ކައުންސިލުން ބުނި ގޮތުގައި އެ ފިޔަވަޅުތައް އެޅީ ރައްޔިތުންގެ ސަލާމަތާއި ރައްކާތެރިކަން ކަށަވަރު ކުރަން ކޮންމެހެން އެ ފިޔަވަޅުތައް އަޅަން ޖެހޭތީއެވެ. މުއްދަތެއް ނެތް ގޮތަށް އެޅި އެ ފިޔަވަޅުތަކާ ހިލާފުވެއްޖެ ނަމަ ޖޫރިމަނާ ކުރާނެ ކަމަށްވެސް ކައުންސިލުން ބުނެފައިވެއެވެ.\n"ކޮވިޑް-19އާ ގުޅިގެން ކައުންސިލުން އަޅަމުންދާ މިފަދަ ފިޔަވަޅުތަކުގެ ސަބަބުން ރައްޔިތުންނަށް ދަތިތަކާއި އުނދަގޫތައް އިންތިހާއަށް ކުރިމަތިވާނެކަން މި ކައުންސިލުން ގަބޫލު ކުރަމެވެ. ނަމަވެސް، މިއީ ރައްޔިތުންބގެ ސަލާމަތާއި ރައްކާތެރިކަން ކަށަވަރުކޮށްދިނުމުގެ ގޮތުން މި ހާލަތުގައި ކޮންމެހެން އަޅަން ޖެހޭ ފިޔަވަޅުތަކެއް ކަމަށްވާތީ ހުރިހާ ރައްޔިތުން މިކަމަށް ފުރިހަމައަށް އެއްބާރުލުން ދެއްވުން އެދެމެވެ." ފުވައްމުލަށް ސިޓީ ކައުންސިލުގެ ބަޔާނުގައިވެއެވެ.\nމިހާތަނަށް ރާއްޖެއިން ކޮވިޑް-19އަށް ޕޮޒިޓިވްވެފައި ވަނީ 491 މީހުންނެވެ. އެކަމާ ގުޅިގެން ސަރުކާރުން ވަނީ މުޅި ރާއްޖޭގައި މިސްކިތްތަކުގައި ޖަމާއަތުގައި ނަމާދު ކުރުން ހުއްޓާލާފައެވެ. އަދި އެއް ރަށުން އަނެއް ރަަށަށް ދަތުރު ކުރުން ވަނީ މަނާކޮށްފައެވެ.\nފުވައްމުލަކުން ހޯމް ކަރަންޓީނާ ހިލާފުވި ދެމީހަކު ހައްޔަރަށް\nފުވައްމުލަކު ނަރުދަމާގެ މައްސަލަ ހޫނުވެއްޖެ


Meghan Aai Harry Enburi UK Ah - Vaguthu\nމޭގަން އާއި ހެރީ އެނބުރި އިނގިރޭސިވިލާތައް!\nއިނގިރޭސިވިލާތުގެ ޝާހީ އާއިލާ އިން ލިބިފައިވާ ހުރިހާ އިމްތިޔާޒުތަކެއް ދޫކޮށްލުމަށްފަހު މިހާރު އެމެރިކާއަށް ދިރިއުޅުން ބަދަލުކޮށްފައިވާ ޕްރިންސް ހެރީ އަނބިކަނބަލުން މޭގަން އަދި ދަރިކަލުން އާޗީ އާއިއެކު އަންނަ ޖޫން މަހު އިނގިރޭސިވިލާތައް ވަޑައިގަންނަވަން ހަމަޖެހިފައިވާ ކަމަށް އިނގިރޭސިވިލާތުގެ މީޑިއާތަކުން ރިޕޯޓް ކޮށްފިއެވެ.\nއިނގިރޭސިވިލާތުގެ މީޑިއާތަކުން ބުނާ ގޮތުގައި ހެރީ އާއި މޭގަންގެ ދެކަނބަލުން އިނގިރޭސިވިލާތައް ވަޑައިގަންނަވަނީ ޖޫން މަހުގެ 12 ވަނަ ދުވަހު ލަންޑަންގައި އޮންނަ "ކަލާ ޕެރޭޑް" ބައްލަވާ ލެއްވުމަށެވެ. އެއީ ރާނީ އެލިޒަބަތުގެ 95 ވަނަ އުފަން ދުވަސް ފާހަގަ ކުރުމުގެ ގޮތުން ބާއްވާ ޕެރޭޑެކެވެ.\nމިއީ ކޮވިޑް-19 ފެށި އިނގިރޭސިވިލާތުގެ ހާލަތު ގޯސްވާން ފެށިފަހުން އެގައުމުގައި ރަސްމީކޮށް ފާހަގަކުރަން ފުރަތަމަ ހަފްލާ އަށް ވެގެން ދާނެއެވެ.\nކޮވިޑް-19 ފެތުރެމުން ދާތީ މިދިޔަ އަހަރު ރާނީ ބައިވެރިވެ ވަޑައިގެންނެވީ ވަރަށް މަދު ހަފްލާތަކެއްގައެވެ. ރާނީ ގިނަ ވަގުތައް މިދިޔަ އަހަރު ހޭދަކުރެއްވީ ބަކިންހަމްޕެލަސް އާއި ވިންސާ ކާސަލްގައެވެ. ބައެއް ހަފްލާތަކުގައި ވަރަށް މަދު ބޭފުޅުންނާއި އެކު ބައިވެރިވެވަޑައިގެންނެވި ނަމަވެސް އެއިން ހަފްލާއެއްގައި އާއިލާ މެންބަރުން ބައިވެރިއެއް ނުކުރައްވައެވެ.\n"އަދި ރޭވިފައި އޮތީ ރާނީގެ އުފަންދުވަސް ފާހަގަ ކުރުމުގެ ޕެރޭޑް ލަންޑަންގައި ކުރިއަށް ގެންދާ ގޮތައް. ނަމަވެސް ޕެރޭޑް ކުރިއަށް ގެންދިއުމުގެ ކަންކަން ބިނާވެގެން ދާނީ އޭރު ގައުމުގެ ހާލަތު އޮތްގޮތަކަށާއި އަމަލު ކުރަން ޖެހޭ ގައިޑްލައިންތަކެއްގެ މައްޗަށް." މީޑިއާއަށް މައުލޫމާތު ދިން އޮފިޝަލަކު ވިދާޅުވިއެވެ.\nޕްރިންސް ހެރީ އާއި މޭގަން އެންމެ ފަހުން އިނގިރޭސިވިލާތުގެ ރަސްމިއްޔާތަކުން ފެނުނީ މާޗް މަހުގެ 09 ވަނަ ދުވަހު އެވެ.\nޖެނުއަރީ 11, 2021 19:15\nމި ފޮޓޯގައި މަޑު ނޫކުލައިގެ ފާޑެއްގެ ހެދުމުގައި ނުބައި ފާޑަކަށް އެހުރީ ކާކުތަ؟\nޖެނުއަރީ 19, 2021 15:09\nއަހަރެމެން އޭނަ ޔަށް ކިޔަނީ ކުއީން އެލިޒަބަތު...\nފެބުރުއަރީ 15, 2021 15:16\nދުނިޔެ ބޫތު ކައިގެން އެތަށް ބައެއްގެ ހައްގުތައް ފޭރި ބަނޑަށް އަޅާ ޑަކައިތެއް


Kulhevuneethee Anil hithaama kuraa filmeh eba oyitha?\nކުޅެވުނީތީ އަނިލް ހިތާމަކުރާ ފިލްމެއް އެބައޮތްތަ؟\nއަނިލް ކަޕޫރު ފިލްމު ކުޅޭތާ 30 އަހަރަށް ވުރެ ގިނަ އަހަރު ވެއްޖެ އެވެ. މިހާ ގިނަ ދުވަހު ފިލްމުތަކުގައި މަސައްކަތްކުރާއިރު ކުޅެވުނު ހުރިހާ ފިލްމަކާ މެދު ހިތްހަމަޖެހުމަކީ ވަރަށް ނާދިރު ކަމެކެވެ. ނަމަވެސް 36 އަހަރުގެ ދިގު ފިލްމީ ކެރިއަރުގައި ކުޅުނު 100 އަށް ވުރެ ގިނަ ފިލްމުގެ ތެރޭގައި އަނިލް ހިތާމަކުރާ ވަރުގެ އެއްވެސް ފިލްމެއް ނެތެވެ.\nދާދިފަހުން އަނިލް ދީފައިވާ އިންޓަވިއުއެއްގައި ބުނި ގޮތުގައި ކެރިއަރުގައި ހިތާމަކުރާ ވަރުގެ އެއްވެސް ފިލްމެއް ނެތެވެ. ބައެއް ފަހަރު ފިލްމެއް ކުޅޭއިރު މީހުންނާ ބައްދަލުވެ އެކުވެރިކަން ބަދަހިވެ އެވެ. ކުޅެން ބޭނުންވެގެން ވަރަށް ގިނަ ފިލްމު ކުޅެފައި ހުންނާނެ ކަމަށް އަނިލް ބުންޏެވެ.\nނަމަވެސް ހުރިހާ ފިލްމެއް ކާމިޔާބު ނުވިޔަސް އަނިލްގެ ޝަކުވާއެއް ނެތެވެ. ބައެއް ފިލްމުތައް އޭނާ ކުޅެފައިވަނީ ގުޅުންތައް ދެމެހެއްޓުމުގެ ގޮތުންނެވެ. އަނެއް ބައި ފަހަރު ކުރިން ނުދާ ގައުމުތަކަށް ދިއުމުގެ ފުރުސަތު ލިބޭތީ އެވެ. ބައެއް ފަހަރު ލިބޭ ފައިސާ ގިނަ ވީމަ ފައިސާކޮޅުގެ ބޭނުމުގަ އެވެ.\nއެއްވެސް އިރެއްގައި ވަކި މީހަކާ ވާދަ ކުރުމުގެ ވިސްނުމެއް އަނިލް ނުގެންގުޅެ އެވެ. އަނިލް ބުނި ގޮތުގައި ގިނަ ފަހަރަށް އޭނާ ފިލްމުތައް ކުޅެފައި ހުންނާނީ ފައިސާ ދަތިވެގެންނެވެ. ޚާއްސަކޮށް ކެރިއަރުގެ ކުރީކޮޅުގެ ފިލްމުތައް އަނިލް ގިނައިން ކުޅުނީ އޭނާގެ މާލީ ހާލަތު ގޯސް ވެގެންނެވެ.\nއަނިލް މިހާރު ތައްޔާރުވަމުންދަނީ އޭނާ އެންމެ ފަހުން ކުޅުނު "ޕާގަލްޕަންތީ" ގެ ޕްރޮމޯޝަން މަސައްކަތަށެވެ. އަނީސް ބަޒްމީ ޑައިރެކްޓް ކޮށްފައިވާ މި ފިލްމުގައި އަނިލްގެ އިތުރުން ޖޯން އަބްރަހަމް އަދި އިލައިނާ ޑިކްރޫޒް ބައިވެރިވެ އެވެ. އަދި ކަރަން ޖޯހަރްގެ "ތަޚްތު" ގައި ވެސް އަނިލްގެ މުހިއްމު ރޯލެއް ހިމެނެ އެވެ.


"އެކަނިވެރި" ކުރިއަށްލައިގެން ނަންތައް ކީނަމަވެސް އެއްވެސް އެކަނިވެރިއަކު ނުހުންނާނެ!: މުފްތީ މެންކް\nއެންމެ ގިނަ ބައަކަށް ނުވިސްނޭ ނުވަތަ ޤަބޫލުނުކުރެވޭ އެއްކަމަކީ އެއްވެސް މީހަކު އެކަނި ނުހުންނާނެ ކަމެވެ! އެކަނިވެރި ނުވާނެކަމެވެ. އެހެނީ އަބަދުވެސް ގެއްލޭނީ3ވަނަ ފަރާތެވެ! ޔަޤީންކުރަން ޖެހޭ ކަމަކީ ތިމާ އާއިއެކު2ވަނަ ފަރާތެއްގެ ގޮތުގައި އަބަދުވެސް ﷲ ތަޢާލާ ވޮޑިގެންވާ ކަމެވެ.\nތިމާ އާއި އަބަދުވެސް ވަކިވާނީ ތިމާ އާއި ގުޅޭ އިންސާނުންނެވެ. މީހަކު އުފަންވާ ހަމައިން ދުވަހަކު ވެސް އެމީހަކާއި ﷲ ތަޢާލާ ވަކިވެވޮޑިގެނެއް ނުވެއެވެ. ދުނިޔޭގައި ވެސް، މަރުވުމުން ކައްވަޅުގައިވެސް އަދި އާޚިރަތުގައިވެސް އެމީހަކާއިއެކު ވޮޑިގެންވެއެވެ. އެކަން ޤަބޫލު ނުކުރެވި ﷲ ތަޢާލާ އާއި ދުރުހެލިވެވެނީ މީސްތަކުންނަށެވެ.\nލޮބުވެތި އަޚުންނާއި އުޚުތުންނޭވެ! އެއީ ކުރަން ކިތަންމެ ގޯސްކަމެއް ނަމަވެސް މައިން ބަފައިންވެސް ޢާއިލާގެ އެންމެންވެސް ތިބާ ދޫކޮށްލައިފާނެއެވެ. އެންމެ ލޯބިވާ ދަރިންވެސް މެއެވެ. އަދި އެންމެ ލޯބިން ކައިވެނިކުރި ބައިވެރިޔާވެސްމެއެވެ. ނަމަވެސް ތިބާ ﷲ ތަޢާލާ އާއިއެކުގައި ވާހައި ހިނދަކު ﷲ ތަޢާލާ ތިބާ ދޫކޮށެއް ނުލައްވަވާނެތެވެ. ތިބާ އާއި އެންމެ ގާތުގައި ވޮޑިގެންވާނެތެވެ.\nކަންބޮޑުވުމާއި ހާސްވުމާއި ނުތަނަވަސްކަން އިތުރުވެ ނަފްސާނީ ބަލިތަކާއި ދިމާއަށް މީހުންނަށް ދެވެނީ ތިމާ އާއިއެކުގައި ﷲ ތަޢާލާ ވޮޑިގެންވާކަން ޤަބޫލުނުކުރެވޭތީއެވެ! އެކަން ޤަބޫލުކޮށް ﷲ ތަޢާލާ އަށް އަދާކުރަންޖެހޭ ޙައްޤުތައް އަދާކުރަމުން ގެންދިއުމަކީ މައްސަލައަށް އޮތް އެންމެ ފުރިހަމަ ޙައްލެވެ.


ހަމަލާއަށް4މަހަށް ފަހު ނަޝީދު ނޫސްވެރިންނާ ބައްދަލު ކުރައްވައިފި: ބޮޑު މައުޟޫ އަކީ ނިޒާމީ ވޯޓް – Dhen.mv\nހަމަލާއަށް4މަހަށް ފަހު ނަޝީދު ނޫސްވެރިންނާ ބައްދަލު ކުރައްވައިފި: ބޮޑު މައުޟޫ އަކީ ނިޒާމީ ވޯޓް\nއާމިނަތު ސަަޒްރާ September 5, 2021 - 9:06 pm\nރައްވެހިފަތިސް ޖަލްސާގައި ރައީސް ނަޝީދު ވާހަކަފުޅު ދައްކަވަނީ -- ފޮޓޯ/އެމްޑީޕީ\nމިދިޔަ މެއި މަހުގެ6ވަނަ ދުވަހުގެރޭ ރައްޔިތުންގެ މަޖިލީހުގެ ރައީސް ނަޝީދަށް އަމާޒުކޮށް ދިން ނުރައްކާތެރި ޓެރަރިސްޓް ހަމަލާއަކީ މިހާތަނަށް ރާއްޖޭގައި ދެވުނު މިފަދަ އެންމެ ނުރައްކާތެރި ހަމަލާއެވެ. މިހަމަލާއިން އެމަނިކުފާނު ސަލާމަތްވީ ހަނިގޮތަކަށް ކަމަށާއި އެކަމަށް ޓަކައި މާތް ރަސްކަލާންގެއަށް ޝުކުރު ކުރައްވާ ކަމަށް އެމަނިކުފާނު ތަކުރާރުކޮށް ދަނީ ވިދާޅުވަމުންނެވެ.\nއެމަނިކުފާނަށް އަމާޒުކޮށްދިން ނުރައްކާތެރި ހަމަލާއަށް މާދަމާއަށް4މަސް ވާއިރު މިއަދު އެ މަނިކުފާނު މި ވަނީ ފުރަތަމަ ފަހަރަށް ނޫސްވެރިންނާ ބައްދަލުކުރައްވައިފައެވެ. ނޫސްވެރިންގެ ގިނަ ސުވާލުތަކަށް މިއަދު އެމަނިކުފާނު ޖަވާބު ދެއްވިއެވެ. މިއަދުގެ ބޮޑު މައުލޫއަކަށް ވެފައިވަނީ ނިޒާމީ ވޯޓްގެ މައްސަލައެވެ.\nމިއަދު ޔޫކޭގައި ހުންނަވާ އޮންލައިންކޮށް ނޫސްވެރިންނާ ބައްދަލު ކުރައްވާ ވާހަކަފުޅު ދައްކަވަމުން އެމަނިކުފާނު ވިދާޅުވީ ޖުމްހޫރީ ޕާޓީ ފިޔަވާ ކޯލިޝަންގެ ދެން ހުރި ޕާޓީތަކުން ބަރުލަމާނީ ނިޒާމަކަށް ފެންނަ ނުފެންނަ ވޯޓެއް ނެގުމަށް އެއްބަސްވި ކަމަށެވެ.\n"އެހެން ނަމަވެސް އެހެން ޕާޓީތަކުގެ މަޝްވަރާއޭ އެކު، އަދި އެހެން ޕާޓީތަކުގެ ތާއީދާއެކު އަޅުގަނޑުމެންގެ ކެނޑިޑޭޓް ވާދަ ކުރުމަށް ޓަކައި ޕާޓީތަކުން އެދުނު ގޮތްތައް އަޅުގަނޑުމެން މެނިފެސްޓޯއާ އެއްބަސްވީ. ޕާޓީތަކުގެ ތެރެއިން ޖުމްހޫރީ ޕާޓީ ފިޔަވައި އަދާލަތު ޕާޓީއާ ރައީސް މައުމޫންގެ އެމްއާރްއެމްއިން ވަނީ ފެންނަ ނުފެންނަ ވޯޓެއް ނެގުމަށް އެއިރު އެއްބަސްވެ ވަޑައިގެންފައި" ރައީސް ނަޝީދު ވިދާޅުވިއެވެ.\nބަރުލަމާނީ ނިޒާމެއް ގެނައުމަށް ފެންނަ ނުފެންނަ ވޯޓެއް ގެނައުމަށް ހަމަޔަގީނުން ވެސް ރައީސް ޞާލިޙް ހިމެނި ވަޑައިގަންނަވާހެން އެމްޑީޕީގެ އެއްވެސް އިންކާރު ކުރުމެއް އެކަމަށް ނެތް ކަމަށް ވެސް ރައީސް ނަޝީދު ވަނީ މިއަދު ވިދާޅުވެފައެވެ.\n"އިރާދަކުރެއްވިއްޔާ އަންނަ އަހަރު އަޅުގަނޑުމެންނަށް ފެންނަ ނުފެންނަ ވޯޓް ނެގޭނެ" ނިޒާމީ ވޯޓާ ބެހޭ ގޮތުން އެމަނިކުފާނު މިއަދު ވިދާޅުވިއެވެ.\nމީގެ އިތުން މިއަދުގެ ނޫސްވެރިންގެ ބައްދަލުވުމުގައި ރައީސް ނަޝީދު ފާހަގަ ކުރެއްވި އަނެއް ވާހަކައަކީ ޕްރައިމަރީގެ ވާހަކައެވެ. މިގޮތުން އެމަނިކުފާނު ވިދާޅުވީ އެއްވެސް ޕްރައިމަރީއަކުން އެމަނިކުފާނު ބަލި ނުވާނެ ކަމަށެވެ.\n"އިރާދަކުރެއްވިޔާ އަޅުގަނޑު ބައްޔެއް ނުވާނެ. އަޅުގަނޑަކީ ގަދަވުމަށް އިންތިޚާބުތަކުގައި ވާދަކުރާ މީހެއް" ރައީސް ޞާލިޙަށް ޕްރައިމަރީއިން ކާމިޔާބު ކުރެއްވުމުން އެމަނިކުފާނަށް ތާއީދު ކުރައްވާނެތޯ ނޫސްވެރިއަކު ކުރި ސުވާލަކަށް ޖަވާބު ދެއްވަމުން ރައީސް ނަޝީދު ވިދާޅުވިއެވެ.\nއެމަނިކުފާނު ވިދާޅުވީ ވާދަކޮށްފިނަމަ ބަލި ނުވާނެ ކަމަށާއި ބަލިވެއްޖެ ނަމަ ދެން ވާނެ ކަމަކީ ސުވާލު އުފެދޭ ކަމެއް ނޫން ކަމަށެވެ. އަދި އެމްޑީޕީގައި ޕްރައިމަރީއަކާ ނުލާ ޓިކެޓް ދިނުމުގެ އުސޫލެއް އެއްވެސް އިރެއްގައި ނޯންނަ ކަމަށާއި މިއަންނަ ރިޔާސީ އިންތިޚާބުގަ އިވެސް ޕްރައިމަރީއެއް އޮންނާނެ ކަމަށެވެ.\nމިއަދުގެ ނޫސްވެރިންގެ ބައްދަލުވުމަކީ ގިނަ ނޫސްވެެރިން އިންތިޒާރުކޮށްގެން ތިބި ނޫސްވެރިންގެ ބައްދަލުވުމަކަށް ވުމުން ރައީސް ނަޝީދަށް ވަނީ މިއަދުގެ ސިޔާސީ މަޝްރަހާ ބެހޭ ގޮތުން ގިނަ ސުވާލުތަކެއް ކުރިމަތި ކޮށްފައެވެ. މިގޮތުން ބަލާލާއިރު ރައީސް ޔާމީނުގެ ޝަރީއަތަށް ނުފޫޒު ފޯރުވި ކަމަށް ބުނެ އެކި ފަރާތްތަކަށް ދިއްކުރަމުންދާ ތުހުމަތުގެ އިނގިލިތަކާ ބެހޭގޮތުން ވެސް ރައީސް ނަޝީދަށް ނޫސްވެރިން ވަނީ ސުވާލު ކުރިމަތި ކޮށްފައެވެ.\n"އެމްޑީޕީގެ އެއްވެސް މެންބަރަކު ފަނޑިޔާރަކާ ގުޅުއްވާ ނޫޅުއްވާނެ. ދެން އެހެން ޕާޓީތަކުގެ މެންބަރުންނަކީ ފަނޑިޔާރުންނާ ގުޅުއްވައިގެން އެކި ބާވަތް ބާވަތުގެ ވާހަކަ ދައްކާ. އެއީ އެ ބޭފުޅުންނަށް ޤަބޫލު ކުރެވޭ ނިޒާމެއް ކަމަށް ވެދާނެ. އެއަކީއެއް އަޅުގަނޑު ކުޑަކޮށް ވެސް ޤަބޫލު ކުރާ ނިޒާމެއް ނޫން. އަޅުގަނޑު އަބަދުވެސް ތާއީދު ކުރާނީ އެމްޑީޕީގެ މެންބަރުންނަށް" ފަނޑިޔާރުންނަށް ނުފޫޒު ފޯރުވިކަމަށް ބުނާ މައްސަލައަށް އިޝާރާތް ކުރައްވައި ރައީސް ނަޝީދު ވިދާޅުވިއެވެ.\nއެމަނިކުފާނު ވިދާޅުވީ އެމަނިކުފާނަށް އަމާޒުކޮށް މެއި މަހުގެ6ވަނަދުވަހު ދިން ނުރައްކާތެރި ހަމަލައިގައި ސަރުކާރުގެ އެއްވެސް ވަރެއްގެ ހިއްސާއެއް އޮތްކަމަށް ގަބޫލު ނުކުރައްވާކަމަށެވެ. އަދި މިހަމަލާގެ ކަންކަން އިންސާފުވެރިކަމާ އެކު ބެއްލެވުމަށް ރައީސް ޞާލިހާއި ސަރުކާރުގެ މުއައްސަސާތަކުން ވަރަށް ފާރަވެރިކަމާ އެކު މަސައްކަތް ކުރައްވާކަމަށް ރައީސް ނަޝީދު ވިދާޅުވިއެވެ.\nރައީސް ނަޝީދު އިތުރަށް ވާހަކަފުޅު ދައްކަވަމުން ވިދާޅުވީ އެމަނިކުފާނު އުންމީދު ކުރީ މި މަސް ނިމޭއިރު ރާއްޖެ ވަޑައިގަތުމަށް ކަމަށެވެ. އަދި ރާއްޖެއަށް އެނބުރި ވަޑައިގަތުމުގައި ސަލާމަތާއި ރައްކާތެރިކަމަށް ވަރަށް ބޮޑަށް ބަލަން ޖެހޭ ކަމަށް ވިދާޅުވިއެވެ. ރާއްޖެ އެނބުރި ވަޑައިގަންނަވާނެ ވަކި ތާރީހެއް އެމަނިކުފާނު ވިދާޅުވެފައި ނުވި ނަމަވެސް ރައީސް އިބްރާހިމް މުހައްމަދު ސޯލިހް އެދިވަޑައިގަންނަވާނީ “މާލޭގައި ހުންނަވައި އެކުގައި ސައިފޮދު ހިއްޕަވައި ހީ ސަމާސާ ކުރައްވަން” ކަމަށާއި ރާއްޖެ ވަޑައިނުގަނެވޭތީ އެކަމާ ހިތާމަ ކުރައްވާ ކަމަށާއި، އަބަދުވެސް ބޭނުން ވަނީ ރާއްޖޭގައި ހުންނަވަން ކަމަށް ނަޝީދު ވިދާޅުވިއެވެ.\nމެއި މަހުގެ ހަވަނަ ދުވަހުގެ ރޭ ރައީސް ނަޝީދަށް ދިން ހަމަލާއާ ގުޅިގެން ހައްޔަރުކުރި 10 މީހުންގެ ތެރެއިން ދައުވާ ކޮށްފައި ވަނީ ހަތަރު މީހަކަށެވެ. އެއީ ވ. ތިނަދޫ، ހިޔާ، އަދުހަމް އަހުމަދު ރަޝީދާއި މއ. ފޭރުގޭ މުޖާޒް އަހުމަދާއި ގއ. ކޮނޑޭ، ފޮޅޭމާ ތަހުމީން އަހުމަދު އަދި ނ. މަނަދޫ، ނޫރީގެ އަލީ ހައިޝަމްގެ މައްޗަށެވެ.\nސާބަހޭ ވެރިކަމެއް ބޭނުމެއް ނޫނޯ! އެންމެ ލެޕްޓޮޕަކުން ރާޢޤޛޭ ހިންގާނަމޯ. ރީތި ގޮޑި ސެޓެއް ބޭނުމެއް ނޫނޯ. ލައިލާ (ރޭގަނޑެއް ބޭނުމެއް ނޫނޯ! ބޭނުމީ އެންމެ2ކަމެކޭ- އައީ ވެރިކަމާއި ހިސާން). މި2 ކަން ފުރިަހަމަވީމާ ހުރިހާ ކަމެއް ފުދުނީޔޯ! އެކަމަކު ފިނޑި މީހެއް. މުޒާހަރާ ކުރަން ފެށިމާ ވެރިކަން ދޫކޮއްލީ. އެންމެ ޙަމަލާ އެއް އެރީމާ ރާއްޖެ ދޫކޮށްލި ގޮތަށް އަންނަން ނުކެރިފަ. އެކަމަކު މައުމޫނާއި ޔާމީނަށްވެސް ޙަމަލާ ދިން. އެބޭފުޅުންނެއް ތިޔަ އުޅުއްވާ އައްޗި ކޮށް ނޫޅުއްވާ.


Fiyavatheega Balahattamun Dhaa Kudhin, Hamanujehun Hingai Hulhujahaifi ފިޔަވަތީގައި ބަލަހައްޓަމުން ދާކުދިން، ހަމަނުޖެހުން ހިންގައި، ހުޅުޖަހައިފި – Huvadhoo News Fiyavatheega Balahattamun Dhaa Kudhin, Hamanujehun Hingai Hulhujahaifi Huvadhoo News\nފިޔަވަތީގައި ބަލަހައްޓަމުން ދާކުދިން، ހަމަނުޖެހުން ހިންގައި، ހުޅުޖަހައިފި\nދައުލަތުގެ ބެލުމުގެ ދަށުން ބަލަހައްޓާ ކުދިން ބައިތިއްބާ ހުޅުމާލޭ ފިޔަވަތީގައި ދިރިއުޅޭ ކުދިން އެތަނުގެ ފުރާޅަށް އަރައި އިމާރާތަށް ތަފާތު ގެއްލުންތައްދީ އެތަނުގައި ވަނީ ހުޅުވެސް ރޯކޮށްފައެވެ. ނަމަވެސް ސިފައިން ވަނީ އަލިފާން ބޮޑުވުމުގެ ކުރީން ނިއްވާލާފައެވެ.\nމިފަދަ އަމަލުތަކެއް، ދައުލަތުގެ ބެލުމުގެ ދަށުގައި ތިބި ކުދިންތަކެއްގެ ކިބައިން ފެނިފައިވާއިރު، “ފިޔަވަތި”ގެ ތަފާތު މައްސަލަތައް ވަނީ ފުނިޖެހިފައެވެ. އަދި އެ ތަނުގައި ތިބޭ ކުދިންގެ ފަރާތުން އަހުލާގީ ވަަރަށް ގިނަ މައްސަލަތައް ފާހަގަވެ އެ ކުދިންގެ އުޅުން ވަނީ ވަރަށް ބޮޑަށް ގޯސްވެފައެވެ.\nމިގޮތުން، އެތަނުގައި އުޅޭ ކުދިންނަށް އަނިޔާކުރާ މައްސަލަވެސް ދާދި ފަހުން ވަނީ ފެންމަތިވެފައެވެ. ފުލުހުން މިހާރު އެސަރަހައްދުގައި ހަރަކާތްތެރިވަމުން އަންނައިރު އެތަނުގައި ދިރިއުޅޭ ކުދިން ޑިމާންޑް ކުރަމުން އަންނަނީ ތަނުގެ ޤަވައިދު ބަދަލު ކުރުމުން ނޫނީ ފުރާޅުން ނުފައިބާނެ ކަމަށެވެ. ފުލުހުން މިހާރު ވަނީ އެ ސަރަހައްދު ބަންދުކޮށްފައެވެ.\nމީގެ ދުވަސްތަކެއްގެ ކުރީން “ފިޔަވަތި” ގައި ކުޑަކުދިންތަކެއް ރޯ އަޑު އިވިގެން ބަޔަކު އެއްވެ އެތަނުގައި އިހުތިޖާޖުކުރުމުން އެކަން މީޑިޔާތަކުން ރިޕޯޓްކޮށްފައިވެއެވެ. ނަމަވެސް ކަމާބެހޭ ފަރާތްތަކުން އެތަނުގައި އެއްވެސް ކަމެއް ނުވާކަމަށް ބުނެފައެވެ. ޖެންޑާ މިނިސްޓްރީގެ ދަށުގައި ހުރި އިދާރާތަކުގައި މައްސަލަތައް ބޮޑުވެ ފުނިޖެހިފައިވާކަމަށް ގިނަ މީޑިޔާތަކުން ރިޕޯޓްކުރެއެވެ. އަދި ޖެންޑާމިނިސްޓްރީގެ އިސްވެރިން މަސައްކަތް ކުރައްވަނީ ކަންކަން އޮއްބައި، ހަޤީޤަތް ފޮރުވުމަށް ކަމަށް ގިނަ މީޑިޔާތަށް ތުހުމަތުކުރެއެވެ.\nދެ ރިސޯޓެއްގެ މައްސަލަ ބެލުމަށް ފަރެސްމާތޮނޑާގެ ރައީސް ގޮވާލައިފި